Indonesia Ah Eri Tsunami Gai Maruvi Meehun Ge Adhadhu 830 Ah Araifi - Vaguthu\nއިންޑޮނޭޝިއާ އަށް އެރި ސުނާމީގައި މަރުވި މީހުންގެ އަދަދު 830 އަށް އަރައިފި\nއިންޑޮނޭޝިއާ އަށް އައި ބިންހެލުމާއި، އެބިންހެލުމާއި ގުޅިގެން އުފެދުނު ސުނާމީގައި މަރުވި މީހުންގެ އަދަދު މިހާރު 832 އަކަށް އަރައިފި ކަމަށް އެގައުމުގެ ކަމާބެހޭ އިދާރާތަކުން ހާމަކޮށްފިއެވެ.\nބިންހެލުމާއި ސުނާމީގެ ސަބަބުން އެތައް ބަޔަކު އަދިވެސް ވަނީ ގެއްލިފައެވެ. އެހެންކަމުން މަރުވާ މީހުންގެ އަދަދު އިތުރުވުން އެކަށީގެންވެއެވެ.\nމީޑިއާ ރިޕޯޓްތައް ބުނާ ގޮތުގައި ސުނާމީ އެރި ސަރަހައްދުގައި ދިރިއުޅުނު އެތައް ބަޔަކު އަދިވެސް ވަނީ ވީނުވީއެއް ނޭނގި ގެއްލިފައެވެ.\nގިނަ އަދަދެއްގެ ބަޔަކު މަރުވެފައި ވާތީ އެމީހުން ވަޅުލުމުގެ މަސައްކަތް ވެސް އިއްޔެ ވަނީ ފަށާފައެވެ. ކުއްލި ހާލަތުގައި އެހީތެރިކަން ފޯރުކޮށްދޭ އެޖެންސީގެ އޮފިޝަލަކު ވިދާޅުވީ ބަލިމަޑުކަމެއް ފެތުރުނަ ނުދިނުމަށްޓަކައި އަވަހަށް ގަބުރުތައް ވަޅުލުމުގެ މަސައްކަތް ކުރަމުން އަންނަ ކަމަށެވެ.\nބިންހެލުމާާއި ސުނާމީގެ ސަބަބުން އެތައް އިމާރާތެއް ވެއްޓިފައި ވާތީ ގިނަ ބަޔަކު ދިރިއުޅެން ޖެހިފައި ވަނި މަގުމަތީގައެވެ. އެމީހުންނަށް ވަގުތީ ހިޔަލެއް ވެސް އަދި ފޯރުކޮށްދެވިފައެއް ނުވެއެވެ. އެހެންކަމުން ފާއިތުވި ތިން ރޭ ގިނަ މީހުން ނިދާފައި ވަނީ މަގުމަތީގައެވެ.\nއެހީތެރިކަން ލިބެމުން ނުދާތީ، ބައެއް ސަރަހައްދުތަކުގައި ހުރި ފިހާރަތައް ވެސް ވަނީ ލޫޓްވާލާފައެވެ. އެއީ ހާލުގައި ޖެހިފައި ތިބި މީހުން ބޭނުން ކުރުމަށް ފެނާއި ކާނާ ނެގުމަށެވެ.\nއިންޑޮނޭޝިއާ އަށް ހުކުރު ދުވަހު ސުނާމީ އެރީ ސުނާމީ އެއް ނާރާނެ ކަމަށް ކަމާ ބެހޭ އިދާރާ އިން އަންގާފައި ވަނިކޮށެވެ. މިހާރު އެނގިފައިވާ ގޮތުގައި ސުނާމީގެ އިންޒާރު ދޭ ނިޒާމަށް ސުނާމީގެ އިންޒާރު ވަނީ ނުލިބިއެވެ. އެއީ ސިސްޓަމްގެ މައްސަލައަކުން ދިމާވި ކަމެއް ކަމަށް އިންޑޮނޭޝިއާ އިން ބުނެއެވެ.\nއޮކްޓޯބަރ 1, 2018 11:59


Shidhatha ge kaiveneege hedhun fehee kaaku kan 'Olhijje' - AO News\nޝިދާތާގެ ކައިވެނީގެ ހެދުން ފެހީ ކާކުކަން ‘އޮޅިއްޖެ’\nއިއްޔެ ރާއްޖޭގެ ހުރިހާ ދުވަހު ނޫހެއްގެ ފަލަ ސުރީހީ އިން ޖާގަ ހޯދީ، ކުރީގެ ޖެންޑަރ މިނިސްޓަރ ޝިދާތާ ޝަރީފް އާއި މަޝްހޫރު ފިލްމީ ތަރި އަހުމަދު ޒިޔާއު (ޒިޔާ)ގެ ކައިވެނީގެ ހަބަރެވެ.\nމީގެ4މަސް ކުރިން ފެށިގެން ދިޔަ މި ގުޅުމާއި ބެހޭ ގޮތުން މީގެ ކުރިން ޝިދާތާ ވިދާޅުވީ ކުރިންވެސް ޒިޔާ އަކީ ފިލްމީ ތަރިއަކަށްވުމުން އޭނާ އެނގޭ ކަމަށާއި އެއްދުވަހަކު ޒިޔާ އާއި ދިމާވެގެން ތަންކޮޅެއް ގިނައިން ވާހަކަ ދެކެވި، ޝައުގުވެރިކަމެއްވެސް އުފެދުނީކަމަށެވެ. އަދި އިތުރަށް ތަންކޮޅެއް ޕާސަނަލް ލެވަލްއެއްގައި ކަންކަން އެނގި އެގޮތަށް ދެކެވުނު ވާހަކަ ތަކެއްގެ ތެރެއިން ޚާއްސަ ގުޅުމެއް އުފެދިގެން ދިޔައީކަމަށް ޝީދާތާވަނީ ވިދާޅުވެފައެވެ. މި ގުޅުން އިތުރަށް ކުރިއަށް ގެންދިއުމަށް ނިންމާ ކައިވެނި ކުރުމަށް ނިންމި ސަބަބު ހާމަކުރަމުން އޭރު ޝިދާތާ ވިދާޅުވީ މިހާރު މިއީ ޓީނޭޖް ދުވަސްވަރެއްވެސް ނޫންކަމަށެވެ. އިތުރަށް ޝީދާތާ ވިދާޅުވީ ޒިޔާގެ ކިބައިން ފެންނަ އެންމެ ފާހަގަކޮށްލެވޭ އެއްސިފައަކީ ތެދުވެރިކަން ކަމަށާއި ކޮންމެ ކަމެއްވިޔަސް ތެދަށް ބުނާނެކަމަށެވެ. އަމިއްލަ އަށް ހިތުގަ ޔަޤީންކަން ޒިޔާ އަށް އެބައޮށްކަން ފާހަގަކޮށް މިހާބޮޑު ނިންމުމަކާއި ހަަމައަށް މިހާކުރު މުއްދަތެއްގެ ތެރޭގައި ދިޔަ ހަގީގީ ސަބަބަކީ މިއީ ކަމުގައި ޝިދާތާވަނީ ވިދާޅުވެފައެވެ،\nކޮންމެއަކަސް ޝިދާތާ އާއި ޒިޔާ އެންގޭޖްވި ހިސާބުން ގިނަ ބަޔަކު ދިޔައީ މި ކައިވެންޏަށް އިންތިޒާރުކުރަމުންނެވެ. ސޯޝަލް މީޑިއާގައި ޝީދާތާ ކައިވެނިކުރާ ތާރިހުކަމަށް ބުނެ ގިނަ ތާރިހުތަކެއްވެސް ފެނިގެން ދިޔައިރު އިއްޔެ ޝިދާތާ އާއި ޒިޔާ މިވަނީ ކައިވެނިކޮށް ގިނަ ބައެއްގެ އިންތިޒާރަށްވެސް ނިމުމަށް ގެނެސްދީފައެވެ. މި ކައިވެނީގެ އެކި މަންޒަރުތައް ފެންނަ ވީޑިއޯތައްވެސް މިހާރު ސޯޝަލް މީޑއާގައި ދައުރުވަމުން އަންނައިރު ގިނަ ބައެއްގެ ސަމާލުކަން އަނެއްކާވެސް ޝީދާތާ މި ވަނީ ހޯދާފައެވެ. އޭނާގެ ކައިވެންޏަށްފަހު އާއިލާ އާއި ގާތް ރަހްމަތްތެރިންނަށް ބެއްވި ހަފްލާގައި ޝީދާތާ ލައިގެން ހުރި ކައިވެނީގެ ހެދުން މިވަނީ ބޮޑު ބަހުސަކަށް އައިސްފައެވެ.\nމީގެ ކުރިން ދިން އިންޓަވިއުއްގައި ޝިދާތާ ވިދާޅުވީ ވަރަށް ޚާއްސަ ހެދުމެއް ‘ޑްރީމް’ ކުރާކަމަށާއި މީގައި ހާއްސަ ވަނީ ހެދުމުގެ ޑިޒައިނާއި ހެދުމުގެ އަގެއް ނޫންކަމަށެވެ. މީގެ ކުރިންވެސް ފެހުމުގެ މަސައްކަތް އެހާ ޕްރޮފެޝަނަލް ނޫނަސް ކުރަމުން އަންނަކަން ފާހަގަކޮށް ޝިދާތާ ވިދާޅުވީ އާއިލާ ބައެއް ކުދިންގެ ވެޑިން ޑްރެސް ވެސް ފަހައިދީފައި ހުންނާނެކަމަށެވެ. “މިފަހަރު އަޅުގަނޑު ހިތައް އެރީ އަޅުގަނޑުގެ އަމިއްލަ ވެޑިންޑްރެސް އަމިއްލަށް ފަހާނަމޭ. ގޭގަ ބައެއް ކުދިންގެ އާޓްސް ސްކިލްސްއާއެކީގައި އަޅުގަނޑު މިފަހަރު އެއިމްކުރީ އަޅުގަނޑު އަމިއްލައަށް މިފަހަރު އަޅުގަނޑުގެ ވެޑިންޑްރެސް ފަހައިގެން ލާނަމޭ” އޭރު ޝިދާތާ ބުންޏެވެ.\nކައިވެނީގެ ހެދުމާއި ބެހޭ ގޮތުން ޝިދާތާ “ވަގުތު”އަށް މައުލޫމާތު ދެމުން ވިދާޅުވީ، މިއީ އޭނާ އަމިއްލައަށް ފެހި ހެދުމެއް ކަމަށާއި މީގެ ކުރިންވެސް އަމިއްލަ ހެދުންތައް ފަހާ އުޅޭކަމަށެވެ. މި ހެދުމަކީ ވަރަށް އާދައިގެ ހެދުމެއްކަން ފާހަގަކޮށް ޝީދާތާ ވިދާޅުވީ މިއީ ތިން ދުވަހުގެ މަސައްކަތް ކަަމަށެވެ. އަދި ހެދުމުގެ ބީޑްސް އެއްޗެހި ޖަހާފައިވަނީ އާއިލާގެ މީހުންކަން ވެސް ޝިދާތާވަނީ ފާހަގަކޮށްފައެވެ،\nއެހެންނަމަވެސް މިއަދު އަނެއްކާވެސް މިވަނީ މި ހެދުމުގެ ވާހަކަ މުޅިން އާ ގޮތަކަށް މީޑިއާ އަށް ތިލަވެފައެވެ. ‘ރާއްޖެޓީވީ’އަށް މައުލޫމާތުދިން ފަރާތަކުން ޝިދާތާގެ ހެދުން ފާހާފައިވަނީ އޭނާ އަމިއްލައަށް ނޫންކަމަށް ބުނުމާއެކު ގިނަ ބަޔަކަށް މިވަނީ ޝިދާތާގެ ކައިވެނީގެ ހެދުމުގެ ‘ހަގީގަތް އޮޅިފައެވެ.\nމި ހެދުމާއި ބެހޭ ގޮތުން މައުލޫމާތު ދިން ފަރާތުން ބުނީ އެ މަސައްކަތްކޮށްފައި ވަނީ ޝިދާތާގެ ކުރީގެ ފިރިމީހާގެ އާއިލާގެ ކުއްޖެއްކަމަށާއި ހެދުން ފެހުމަށް ބޭނުންވާ ފޮތްޗާއި އެހެނިހެން ތަކެތި ޚިޔާރުކުރީވެސް އެކުއްޖާކަމަށެވެ. އަދި މިހެދުން ފަހާފައިވަނީ ހަތަރު ދުވަހުންކަމަށާއި އެކުއްޖާ ހެދުން ފަހަން ފޮތި ގަތުމަށްފަހު، ފޮތިގަނޑުގެ ފޮޓޯ ސްނެޕްކޮށްފައިވާ ކަމަށެވެ. މީގެ އިތުރުން އެ ފަރާތުން ބުނީ ހެދުން ފަހަމުން ދިޔަ އިރު، ކޮންމެ ދުވަހަކުވެސް، އެދުވަހުގެ ކުރެވުނު މަސައްކަތުގެ އަޕްޑޭޓް ސްނެޕް މެދުވެރިކޮށް އެކުއްޖާ ހިއްސާކުރަމުންދިޔަކަމަށެވެ. އިތުރަށް އެ ފަރާތުން ބުނީ ޝިދާތާ، މިނިސްޓަރު ކަމުގެ ހުވާ ކުރި ދުވަހު ލީ ހެދުން ވެސް ފަހައިދީފައިވަނީ ކައިވެނީގެ ހެދުންވެސް ފެހި ކުއްޖާ ކަމަށެވެ،\nކޮންމެއަކަސް އަނެއްކާވެސް މިއޮތީ މެހެދުމުގެ ހަގީގަތް އޮޅުންފިލުވުމަށް ޝީދާތާގެ ބަހެއްގެ އިންތިޒާރުކުރުމެވެ،\nޝިދާތާއާއި ޒިޔާ ކައިވެނި ބައްލަވައިގެންފި\nފެބުރުއަރީ 22, 2021\nDhen kaleymenakaa kon kameh komme meehaku fehiyas


Rajje ithuru Biosphere Reserve thakakaa dhimaalah! | Mihaaru\nޓޫރިސްޓަކު ފެހުރިއްސަކާއެކު ފީނަނީ: އިތުރު ބަޔޮސްފިއާ ރިޒާވްތަކެއް ކަނޑައަޅަން ވަނީ ނިންމާފައި-- ފޮޓޯ: އޭދަފުށީ ޓައިމްސް\n25 ޖޫން 2019 - 09:096comments\nއެ އަތޮޅުގެ ހުރިހާ ރަށްތަކާއި އަތޮޅުތެރޭގައިވާ ހުރިހާ ގުދުރަތީ ވަސީލަތްތަކާއި ދިރުންތަކާއި ހުރިހާ ފަރަކާއި ފަޅުގެ ސަރަހައްދުތައް އަދި އެ އަތޮޅުގެ ދުނިން ފެށިގެން އެއް ނޯޓިކަލް މޭލުގެ ސަރަހައްދު ހިމެނެނީ ބަޔޯސްފިއާ ރިޒާވްގެ ތެރޭގަ އެވެ.\nޓޫރިސްޓަކު ފެހުރިއްސަކާ އެކު: ބަޔޮސްފިއާ ރިޒާވްތައް ހެދުމުން ބޮޑެތި ފައިދާތަކެއް ލިބޭ --ލިނާޓްރެވަލް\nރާއްޖޭގެ ސަރަހައްދެއް ބަޔޮސްފިއާ ރިޒާވެއްގެ ގޮތުގައި ކަނޑައެޅިތާ އަށް އަހަރު ފަހުން އަނެއްކާވެސް މިވަނީ އެހެން ސަރަހައްދުތަކެއް އެގޮތަށް ކަނޑައެޅުމުގެ މަސައްކަތް ފަށައިފަ އެވެ. އެގޮތުން އައްޑު އަތޮޅާއި ފުވައްމުލަށް ބަޔޮސްފިއާ ރިޒާވެއްގެ ގޮތުގައި ކަނޑައަޅަން މި އަހަރުގެ ސެޕްޓެމްބަރުގައި ހުށަހަޅަން ވަނީ ނިންމައިފަ އެވެ.\nއެންވަޔަރްމެންޓް މިނިސްޓަރު ޑރ. ހުސައިން ރަޝީދު ހަސަން ވިދާޅުވި ގޮތުގައި ކުރިމަގުގައި ރާއްޖޭގެ އެހެން އަތޮޅުތައް ވެސް ބަޔޮސްފިއާ ރިޒާވްގެ ގޮތުގައި ކަނޑައަޅަން ހުށަހަޅާނެ އެވެ.\n"މުސްތަގުބަލުގައި ދިވެހި ރާއްޖެ އޮންނާނީ ނެޓްވޯކެއް ގޮތަށް ބަޔޮސްފިޔާތަކުން ގުޅިފައި،" ޑރ. ހުސައިން ވިދާޅުވި އެވެ.\nތަނެއް ބަޔޮސްފިއާ ރިޒާވެއްގެ ގޮތުގައި ހަދަން ބޭނުންވެއްޖެ ނަމަ އެ ކަން ހުށަހަޅާނީ އެ ގައުމެއްގެ ސަރުކާރަކުންނެވެ. ބައޮސްފިއާއެއްގެ ގޮތުގުގައި ކަނޑައެޅުމަށް ފަހު ވެސް އެ ތަންތައް ބަލަހައްޓާނީ އެ ގައުމެއްގެ މައި ސަރުކާރު ނުވަތަ ސްޓޭޓްއަކުންނެވެ.\nމީގެ 74 އަހަރު ކުރިން އުފެއްދި ޔުނެސްކޯ އިން "ބައޮސްފިއާ ކޮންފަރެންސް" އެއް އެންމެ ފުރަތަމަ ބޭއްވީ 1968 ގަ އެވެ. ބަޔޮސްފިއާ ރިޒާވްގެ ކޮންސެޕްޓް އުފެދުނީ އެ ހިސާބުންނެވެ. އެއީ ގުދުރަތީ ވަސީލަތްތައް ދަމަހައްޓާނެ ގޮތްތައް ބަލާ، މަޝްވަރާކުރަން ބޭއްވި މިފަދަ ފުރަތަމަ ބައިނަލްއަގްވާމީ ކޮންފަރެންސެވެ.\nބަޔޮސްފިއާ ރިޒާވް އެންމެ ގިނައީ ސްފެއިންގަ އެވެ. އެގައުމުގައި 49 ސަރަހައްދެއް ކަނޑައަޅާފައިވާއިރު ރަޝިއާގައި 42 ސަރަހައްދެއް، އޭގެ ތެރޭގައި ހިމެނެ އެވެ. އަދި މެކްސިކޯގައި ބަޔޮސްފިއާ ރިޒާވްގެ ގޮތުގައި 45 ސަރަހައްދެއް ހަމަޖައްސާފައިވެ އެވެ.\nރާއްޖޭގެ ތިމާވެއްޓަށް އޮތް ބޮޑު ރައްކަލެއް، އެކަމަކު ގޮންޖެހުން!\nވަކި ސަރަހައްދެއް ބަޔޮސްފިއާ ރިޒާވެއްގެ ގޮތުގައި ހަމަޖެހިގެން ދިއުމުން ކުރާނެ ފައިދާތަކުގެ ތެރޭގައި ތިމާވެށީގެ މައްސަލަތަކާއި ދެމެހެއްޓެނިވި ތަރައްގީއާ މެދު މީހުން ހޭލުންތެރިކަން ބޮޑުވެގެން ދިޔުމާއި އެ ސަރަހައްދުގައި ހިންގާ ތަފާތު މަޝްރޫއުތަކަށް ފައިސާގެ އެހީ ލިބުން ފަސޭހަވުން ހިމެނެ އެވެ. އަދި އެ ސަރަހައްދުގައި އިކޯޓޫރިޒަމަށް މަގުފަހިވެ، ފަތުރުވެރިކަން އިތުރަށް ކުރިއަރައިގެންދާނެ އެވެ.\nމިއީ ރާއްޖެ ފަދަ ޓޫރިސްޓު މަންޒިލަކަށް އޮތް ބޮޑު ފައިދާއެކެވެ. އަދި ލޯކަލް ޓޫރިޒަމް ބާރަށް ފުޅާވެގެން ދާއިރު މިއީ ނަފާ ހޯދޭނެ އިތުރު ވަސީލަތެއް ވެސް މެ އެވެ.\nޓޫރިސްޓަކު ފީނަނީ: އިތުރު ބަޔޮސްފިއާ ރިޒާވްތަކެއް ކަނޑައަޅަން ވަނީ ނިންމާފައި-- ފޮޓޯ: އަމިއްލަ ޑައިވް\nމިދިޔަ ސަރުކާރުގެ އެންވަޔަރަމަންޓް މިނިސްޓަރު ތޯރިގް އިބްރާހިމް ވިދާޅުވި ގޮތުގައި ތިމާވެށި ހިމާޔަތް ކުރަން މަސައްކަތް ކުރާއިރު ބައެއް މިނިސްޓްރީތަކުގެ އެއްބާރުލުމެއް ނުލިބެ އެވެ. އެގޮތުން މިދިޔަ ސަރުކާރުގައި ބަޔޮސްފިއާ ރިޒާވްގެ ޕްރޮޖެކްޓް ހިންގަން ފިޝަރީޒް މިނިސްޓްރީގެ އެއްބާރުލުން ނުލިބުމުން އެ ޕްރޮޖެކްޓް ކުރިއަށް ނުގެންދެވުނު ކަމަށް އޭނާ ވިދާޅުވި އެވެ.\n"މޯލްޑިވްސް އިޒް ބަޔޮސްފިއާ ރިވާޒް ކުރިއަށް ނުދިޔައީ ފިޝަރީޒް މިނިސްޓްރީގެ ސަބަބުންނޭ ފާޅުގައި ކެރިގެން ދަންނަވާލަން ބޭނުން،" މިދިޔަ ސަރުކާރުގައި ދިމާވި ގޮންޖެހުންތައް ހިއްސާ ކުރައްވަމުން، ކުރީގެ ތިމާވެށީގެ ވަޒީރުންގެ ބައްދަލުވުމުގައި ތޯރިގް ވިދާޅުވި އެވެ.\nރައީސް މުހައްމަދު ވަހީދުގެ ވެރިކަމުގައި ތިމާވެށީގެ ވަޒީރުކަން ކުރެއްވި ޑރ. މަރިޔަމް ޝަކީލާ ވިދާޅުވި ގޮތުގައި ބަޔޮސްފިޔާ ރިޒާވަކަށް މުޅި ރާއްޖެ ބަދަލު ކުރެވިއްޖެ ނަމަ ރާއްޖޭގެ ތިމާވެއްޓަށް ދިމާވެފައިވާ ގިނަ މައްސަލަތަކެއް ހައްލު ވެގެން ދާނެ އެވެ. އެގޮތުން މުޅި ރާއްޖެއަށް ޕްލޭން ކޮށްގެން ބަޔޮސްފިއާ ރިވާޒެއް ކަނޑައަޅަން މަސައްކަތް ކުރަން ޖެހިފައިވާ ކަމަށް އޭނާ ވިދާޅުވި އެވެ.\nމި ސަރުކާރުގެ އެންވަޔަރްމެންޓް މިނިސްޓަރު ޑރ. ހުސައިން ވިދާޅުވީ ތިމާވެށީގެ ކަންކަމަށް އާ ސަރުކާރުގެ ހުރިހާ މިނިސްޓްރީތަކަކުން ވެސް އެއްބާރުލުން ލިބޭ ކަމަށެވެ. އެހެންކަމުން ބަޔޮސްފިއާ ރިޒާވް ފަދަ ޕްރޮޖެކްޓްތައް ކުރިއަށް ދާނެ ކަމަށް އޭނާ ވިދާޅުވި އެވެ.\nމިހާރު އަނެއްކާވެސް ރާއްޖެ މިސްރާބު ޖަހާފައި މިވަނީ ބޮޑު ކަމެއް ހާސިލްކުރުމާ ދިމާލަށެވެ. މުޅި ރާއްޖެ ބަޔޮސްފިއާ ރިޒާވެއްގެ ގޮތުގައި ކަނޑައެޅިއްޖެ ނަމަ އެއީ މި ނާޒުކު ތިމާވެއްޓަށް ލިބިގެންދާނެ ބޮޑު ކުރިއެރުމެކެވެ. އަދި އެކަން ވާނީ މުޅި ދުނިޔެއަށް ވެސް ނަމޫނާއަކަށެވެ.\nއިތުރު ލިޔުންތައް ފުވައްމުލައް ތިމާވެށި ބ. އަތޮޅު އައްޑޫ އެންވަޔަރްމެންޓް މިނިސްޓްރީ ޔުނެސްކޯ ބަޔޯސްފިއާ ރިޒާވް ބަޔޯސްފިއާ ރިޒާވް ހާއްސަ ކަވަރޭޖް - ބ. އަތޮޅު މިނިސްޓަރު ޑރ. ހުސެއިން ރަޝީދު ހަސަން


Europe in Ukraine alun binaa kohdheyne\nޔޫރަޕުން ޔުކްރޭން އަލުން ބިނާކޮށްދޭނެ: މެކްރޮން\nފްރާންސްގެ ރައީސް އިމަނުއެލް މެކްރޮން: ޔުކްރޭނަށް ވަޑައިގެން ތަންތަން ބައްލަވަނީ\nޔުކްރޭން އަލުން ބިނާކުރަން ޔޫރަޕް ގައުމުތަކުން މާލީ އަދި ފަންނީ އެހީތެރިކޮށް ފޯރުކޮށްދޭ ފަށައިފި ކަމަށް ފްރާންސްގެ ރައީ އިމަނުއެލް މެކްރޮން ވިދާޅުވެއްޖެ އެވެ.\nމެކްރޮން ވިދާޅުވި ގޮތުގައި އުމްރާނީ ތަރައްގީއާ އެއްވަރަށް ފަންނީ ގާބިލު މީހުން އުފެއްދުމަށް ވެސް ޔޫރަޕުން އެހީތެރިވާނެ އެވެ.\nރަޝިއާގެ ހަމަލާތަކުން ސުންނާފަތި ކޮށްފައި ހުރި އަވަށްތައް ކޮޅަށް ޖަހައި އެތަންތަނުގައި އިންސާނުންނަށް އުޅޭވަރު ޔޫރަޕުން ކުރާނެ ކަމަށް ވެސް ފްރާސްގެ ރައީސް ވިދާޅުވި އެވެ. އޭނާ އަދި ވިދާޅުވީ ހަނގުރާމަ މުޅިން ނިމޭ ދުވަހެއްގެ އިންތިޒާރުގައި ތިބުން ވާނީ މޮޔަ ކަމަކަށް ކަމަށެވެ.\n"އޭރުން އޮންނާނީ މާލަސްވެފަ،" ރަޝިއާގެ ޓާސް ނޫހުން ކުރި ސުވާލަކަށް މެކްރޮން ޖަވާބު ދެއްވަމުން ވިދާޅުވި އެވެ.\n"ޔުކްރޭން މިނިވަން ވާއިރު އާންމުންނަށް އުޅެވެން ޖެހޭ،" މެކްރޮން ވިދާޅުވި އެވެ. "އެ ނޫން ގޮތެއްގައި، އަވަށްތަކުގައި އާންމުން ދިއިރުޅެން ފެށުމުން މަސައްކަތްތައް އޮންނާނި ނުކުރެވިފަ،" އޭނާ ވިދާޅުވި އެވެ.\nޔުކްރޭން ހަނގުރާމަ ފެށުނީއްސުރެ ފްރާންސް އަކީ ޔުކްރޭނާ ވަރަށް ގާތް ގައުމެކެވެ. ދުނިޔެއިން އެހީތެރިކަން ހޯދައި ދެއްވުމުގައި އަދި ރަޝިއާ އާއެކު މަޝްވަރާ ކުރެއްވުމުގައި މެކްރޮން އުޅުއްވާތީ ފެންނަނީ ވަރަށް މުރާލިކޮށެވެ.\nރަޝިއާ - ޔުކްރޭން ސުލްހަވުމުގައި ދެން އޮތީ ކޮންކަމެއްތޯ ދެންނެވުމުން މެކްރޮން ވިދާޅުވީ ޔުކްރޭންގެ ރައީސް ޒެލެންސްކީ ހުންނެވީ ރަޝިއާގެ ރައީސް ޕޫޓިންއާ މަޝްވަރާ ކުރައްވާ ހިތުން ކަމަށެވެ.\nމެކްރޮން ވިދާޅުވި ގޮތުގައި ވެރިންގެ ފެންވަރުގައި މަޝްވަރާ ކުރެވިގެން ނޫން ގޮތަކަށް ދެމެހެއްޓެނިވި ސުލްހައެއް ނެތެވެ.\nޔުކްރޭނަށް އެހީވުމުގެ ގޮތުން މެކްރޮން މިހާރު ވެސް އުޅުއްވަނީ ޔޫރަޕްގެ ލީޑަރުންނާ އެކު ޔުކްރޭނަށް ވަޑައިގެންނެވެ. ހަނގުރާމާގައި ގެއްލުން ލިބިފައި ހުރި އަވަށްތަކަށް ޒެލެންސްކީ އާއެކު ވަޑައިގެން މަޝްވަރާ ކުރެއްވުށް ވެސް ވަރަށް ގިނަ ވަގުތު މެކްރޮން ހޭދަކުރައްވަ އެވެ.\nރަޝިޔާ އީޔޫ ޕުޓިން + ޕޮލިޓިކްސް ޔުކްރެއިން އެމަނުއެލް މެކްރޯން\nޔުކްރޭނުން ގޮވާން ބޭރުކުރެވޭނެ ގޮތްތަކެއް އެބަހުރި\nޔޫރަޕުން ދަތިކުރިއަސް ވަރިހަމަ: ސާބިއާ\nޕޫޓިންއާ މަޝްވަރާ ނުކޮށް ހަނގުރާމަ ނުނިމޭނެ


SunOnline: Report: Munnaaru rahkaatheri kurumah ithuru fashalaeh (video)\nހުކުރު މިސްކިތު މުންނާރު: އެމުންނާރު ގިނަ ދުވަހު ބެހެއްޓުމަށް ވަނީ ފިޔަވަޅު ތަކެއް އަޅަން ފަށާފައި--\nމުންނާރު ރައްކާތެރި ކުރުމަށް އިތުރު ފަށަލައެއް(ވީޑިއޯ)\n1 އަހަރު 1 ހަފްތާ ކުރިން - 18 މެއި 2017 1\nތިން ސަތޭކަ ސާޅީސް ދެ އަހަރަށް ވުރެ ގިނަ ދުވަސްވެފައިވާ ހުކުރު މިސްކިތު މުންނާރު މަރާމާތުގެ މަސައްކަތް އަނެއްކާ ވެސް މިވަނީ ފަށައިފަ އެވެ. ފެނާއި އަވީގެ އަސަރު ކުރުމާ އެކު ހިރިގަލުން ހަދާފައިވާ އެބިނާއަށް އަންނަނީ އެކިވަރުގެ ގެއްލުންތައް ލިބެމުންނެވެ. މިފަހަރުގެ މަރާމާތުގައި އެކަން ހައްލުކުރުމަށް ބޮޑު އިސްކަމެއް ވަނީ ދީފަ އެވެ.\nމިފަހަރު މަރާމާތު ކުރާއިރު މުއްނާރު ގިނަ ދުވަހަށް ހުންނާނެ ގޮތަށް ބެހެއްޓުމަށް އަމާޒުކޮށްގެން ބަދަލުތަކެއް ގެނައުމުގެ މަސައްކަތް އަންނަނީ ކުރަމުންނެވެ. ދެ ބުރިއަށް ހަދާފައިވާ މުންނާރުގެ ހުޅަނގު ފަރާތުން ފެން ހިފައި އެފަރާތުގައި ފެހިޖެހުމުން ގަލަށް ގެއްލުންވަމުން އަންނާތީ އެކަން ހައްލު ކުރަން ވަނީ ފިޔަވަޅުތައް އަޅަން ނިންމާފަ އެވެ.\nހުކުރު މިސްކިތުގެ ތާރީހީ މުންނާރު ކުރިން މަރާމާތުކުރުމުގެ މަސައްކަތުގެ ތެރެއިން --- ސަން ފައިލް ފޮޓޯ\n"މަތީގައި އުޅޭ މައްސަލަ މިފަހަރު ރަނގަޅު މިކުރީ، މުންނާރު ވަށައިގެން މަތީ ތުންފަތް ކައިރިން އިތުރު ފަށަލައެއްލީމި، މާނައަކީ ދެން އެތަނަށް ފެން އޮހުނީމާ އެތެރޭގައި ހަރުކުރެވިފައިމިވާ ދިވަދޮވިން ފައިބައިގެން އަންނާނީ އެންމެ ތިރިއަށް،" ހެރިޓޭޖް ޑިޕާޓްމެންޓުގެ އެސިސްޓެންޓް ރިސާޗް އޮފިސާ އަހުމަދު ޒަމީރު ވިދާޅުވި އެވެ.\nއެހެން އަހަރު ތަކެކޭ ވެސް އެއްފަދައިން މިއަހަރު ވެސް މިވަނީ އުވައިގެ މަސައްކަތާއި ދަވާދު ލުމުގެ މަސައްކަތް ފަށާފަ އެވެ. މުންނާރު ވަށައިގެން ލިޔެފައިވާ ބަންގީގައި އަންނަނީ ރީތިކޮށް ދަވާދުލަމުންނެވެ.\nމިމަހުގެ 27 އަށް އެ މަސައްކަތް ނިންމުމަށް ނިންމާފައިވާ އިރު އެއީ ރީތި އަދި ގިނަދުވަހަށް ދެމި ހުންނާނެހެން ހަދާފައިވާ ތަނަކަށްވާނެ ކަމަށް ހެރިޓޭޖުން ބުނެ އެވެ.\n"އަޅުގަނޑުމެން ހެރިޓޭޖްގެ ވިސްނުމަކީ ރީތި ކުރުމެއް ނޫން، މީތި ގިނަ ދުވަހަށް ބެހެއްޓުން، ރީތިވެސް ވާނެ، އަޅުގަނޑުމެންގެ ބޭނުން ވެސް ފުދޭނެ، ބަލާމީހާގެ ބޭނުންވެސް ފުދޭނެ،" ޒަމީރު ވިދާޅުވި އެވެ.\nދުނިޔޭގެ ތަރިކައިގެ ލިސްޓުގައި ހިމެނޭ ހުކުރު މިސްކިތުގެ މުންނާރަކީ 1674 ވަނަ އަހަރު އިސްކަންދަރު ރަސްގެފާނު ބިނާކުރެއްވި މުންނާރެކެވެ. އެރަދުން އެމުންނާރު ބިނާކުރެއްވީ 1668ގައި ހައްޖަށް ވަޑައިގެންނެވި އިރު މައްކާއިން ފެނިވަޑައިގެން މުންނާރުތައް ހުރި ގޮތަށެވެ.\nއެޒަމާނަށް ބަލާއިރު ވަރަށް އުސްކޮށް ހަދާފައިވާ އެބިނާހަދާފައި ވަނީ ހިރިގާ ކޮށާ މަށައިގެންނެވެ.\nހިޖުރައިން 1324 ވަނަ އަހަރު އައްސުލްތާނު މުހައްމަދު ޝަމްސުއްދީނުގެ ރަސްކަމުގައި މުންނާރު ވަށާ އުވަޖައްސައި މަރާމާތުކުރެއްވުމުގައި "ރޯނު ބަންދު"ގެ ބަދަލުގައި ލޮއިން ބަންދު އަޅުއްވައި މުންނާރުގައި ހުރި ލިޔުންތައް އާކޮށް ނޫކުލައިގެ ދަވާދު ވަނީ ލާފަ އެވެ.\nއިސްކަންދަރު ރަދުން މުންނާރު އަޅުއްވާ ނިންމެވުމަށް ފަހު ނަމާދު ވަގުތު ޖެހުމުން މުންނާރު މައްޗަށް އަރާ ބަންގިގޮވަމުން ގެންދެވި އެވެ.


Majilis ge aglabiyyathu nulibumun kurimathivaa dhathi ihsaas kurin: Raees | Mihaaru\nމަޖިލީހުގެ އަޣުލަބިއްޔަތު ނުލިބޭ ނަމަ ސަރުކާރަށް ދިމާވާނެ ދަތިތައް އިހްސާސް ކުރެވުނު: ރައީސް\nރައީސް މިއަދު ފިއްލަދޫއަށް ވަޑައިގަތުމުން އެރަށުން މަރުހަބާ ދަންނަވަނީ: މަޖިލީހުގެ އަޣުލަބިއްޔަތު ސަރުކާރަށް ލިބެންޖެހޭނެ ކަމަށް ވިދާޅުވި --ފޮޓޯ/އެމްޑީޕީ\nރައީސް އެގޮތަށް ވިދާޅުވީ އެމްޑީޕީ ކެންޑިޑޭޓުންނަށް ތާއީދު ހޯއްދެވުމަށް ކުރައްވާ ދަތުރުފުޅުގެ ތެރެއިން މިއަދު ހަވީރު ހއ. ފިއްލަދު އަށް ވަޑައިގެން އެ ރަށުގައި ބޭއްވި ޖަލްސާއެއްގައި ވާހަކަފުޅު ދައްކަވަމުންނެވެ. އެ ޖަލްސާގައި ރައީސް ވިދާޅުވީ ކުރިއަށް އޮތް މަޖިލިސް އިންތިޚާބަކީ ވަރަށް މުހިންމު އިންތިޚާބެއް ކަމަށާއި ސަރުކާރަށް މަޖިލީހުގެ ތާއިދު އޮތުމުގެ މުހިންމު ކަން އެމަނިކުފާނު މަޖިލީހުގައި ހޭދަ ކުރެއްވި 25 އަހަރުގެ މުއްދަތުގައި ވަރަށް ރަނގަޅަށް އެނގިވަޑައިގެންފައިވާ ކަމަށެވެ. އެމްޑީޕީގެ ވެރިކަމުގައި އެމަނިކުފާނު މަޖިލީހުގައި މަސައްކަތް ކުރެއްވިއިރު، އޭރުގެ މަޖިލީހުގެ އަޣުލަބިއްޔަތު ސަރުކާރަށް ނުލިބުމުން ގިނަ ގޮންޖެހުންތައް އޭރު ސަރުކާރަށް ކުރިމަތިވި ކަމަށް ރައީސް ވިދާޅުވި އެވެ.\n"އަޅުގަނޑުމެން ހިފައިގެން އައި މެނިފެސްޓޯ ތަންފީޒު ކުރުމުގައި ވަރަށް ގިނަ ގޮންޖެހުންތައް ކުރިމަތިވި އޭރު ރައްޔިތުންގެ މަޖިިލީހުގެ ތެރެއިން. ކޮންމެ ވޯޓެއް، ކޮންމެ ބިލެއް ފާސް ކުރުމަށްޓަކައި އަޅުގަނޑުމެން އުޅެންޖެހުނު ބުރަ އަދި ދަތި އަޅުގަނޑަށް އިހްސާސް ކުރެވުނު. ބައެއް ރޭރޭ އަޅުގަނޑު ހުންނާނެ ރޭގަނޑު ހޭލާ ކުރެގެން އަނެއް ދުވަހު މަޖިލީހުގެ ޖަލްސާ އަށް ގޮސްފައި. އެއީ ހުށަހަޅާ ބިލްތަކަށް ވޯޓު ހޯދުމަށްޓަކައި ލޮބީ ކުރުމުގައި، މެމްބަރުންނަށް ގުޅުމުގައި." ރައީސް ވިދާޅުވި އެވެ.\nރައީސް ވިދާޅުވީ މިފަހަރު އެމްޑީޕީން ހުށަހެޅި މެނިފެސްޓޯއަކީ ވެސް ރައްޔިތުން އެދޭ ފަދަ މުހިންމު ބަދަލުތަކެއް ގެނައުމަށް ހުށަހަޅާ މެނިފެސްޓޯއެއް ކަމަށާއި އެކަންކަން މަޖިލީހުގެ ތެރެއިން ފެއިލްވެގެންދާ ތަން ދެކެވަޑައިގަންނަން ބޭނުންފުޅު ނުވާ ކަމަށެވެ. އެހެންވެ، މަޖިލީހުގެ މެޖޯރިޓީ ސަރުކާރަށް ލިބެންޖެހޭ ކަމަށް އެމަނިކުފާނު ވިދާޅުވި އެވެ.\n"އަޅުގަނޑު ހަމަގައިމު ވެސް ވެރިކަމުގައި ހުރެ ދެކޭކަށް ބޭނުމެއް ނުވޭ ރައްޔިތުންގެ މަޖިލީހުގެ ތެރެއިން މިކަންކަން ފެެއިލްވެގެންދާތަން ބަލާކަށް." ރައީސް ވިދާޅުވި އެވެ.\nރައީސް ވިދާޅުވީ ފިއްލަދޫގެ ފެނާއި ނަރުދަމާގެ މަސައްކަތް މިއަހަރު ފެށިގެންދާނެ ކަމަށާއި އެ މަޝްރޫއު މިހާރު ޓެންޑާ ކުރެވިފައިވާ ކަމަށް އެމަނިކުފާނު ވިދާޅުވި އެވެ. އަދި އެރަށު ސިއްހީ މަރުކަޒަށް ދިމާވެފައިވާ ޖާގައިގެ ދަތިތަކާއި މުވައްޒަފުންގެ ދަތިކަން ވެސް ހައްލުކޮށް ދެއްވާނެ ކަމަށް ރައީސް ވިދާޅުވި އެވެ. އަދި ކެލާ އާއި ވަށަވަރުގެ ފެނާއި ނަރުދަމާގެ މަސައްކަތް މިއަހަރު ފެށިިގެންދާނެ ކަމަށާއި ވަށަފަރު އިންޖީނުގެ ބަދަލު ކުރުމުގެ މަސައްކަތް ވެސް ލަހެއް ނުވެ، ފެށިގެންދާނެ ކަމަށް އެމަނިކުފާނު ވިދާޅުވި އެވެ.\nމީގެ އިތުރުން ހއ. އަތޮޅަށް ފަތުރުވެރިކަން ގެނައުމަށްޓަކައި ވެސް ލަސްތަކެއް ނުވެ، ސަރުކާރުން މަސައްކަތް ފަށާނެ ކަމަށް އެމަނިކުފާނު ވިދާޅުވި އެވެ.\nއެމްޑީޕީ ރައްޔިތުންގެ މަޖިލިސް އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ހއ. ފިއްލަދޫ ރައްޔިތުންގެ މަޖިލީހުގެ އިންތިޚާބު 2019\nމަޖްލިހުގެ މެޖޯރިޓީ ސަރުކާރަށް ލިބެންޖެހޭކަމަށް މަތިމައްޗަށް ވިދާޅުވާއިރު އެއީ އެމްޑީޕީއަށް އެކަނި ލިބުން ކަމަށް އެމްޑީޕީން މާނަކުރާއިރު ރައްޔިތުންނަށް އޮޅުވާނުލާ ރީތި ސާފުބަހުން ވާހަކަ ދައްކަވާ. މިހާރުގެ ކޯޅުންގަނޑުގައި ނަޝީދު ކިޔާ އެއްޗަކާ އިބޫ ކިޔާ އެއްޗަކާ ގާސިމް ކިޔާ އެއްޗެއް ދިމައެއްނުވޭ.\nއެއްއަތަށް ހަނދު އަނެއް އަތަށް އިރު ގެނެސް ލައިދިނަސް ބުނާނެ އެހެރަހުރިހާ ތަރި ބޯމައްޗަށް ލައިނުދޭތީ ދަތި އިހްސާސްވެޔޭ. ދެން ތަރިތަށް ގެނައިމާ ބުނާނެ އަދިމިއީ އެންމެ ގެލެކްސީއެކޭ. މީހަމަ ފޫނެތްފަޔަށް ފެންފުރުން.\nބައްލަވާ ފުރަތަމަ ވިދާޅުވީ ރައީސްކަމައް ހޮވުނީމަ ކޮއްދެއްވާނެ ކަންތައްތަކުގެވާހަކަ އޭރަކު ވިދާޅެއްނުވޭ މަޖްލިސްގެ އަގުލަބިއްޔަތުލިގެންނޭ ވައުދުތައް ފުއްދޭނީ ނަމަވެސް މިހާރު މަޖުލީހާ ވެރިކަމާ ކޯރޓުތަކާބސިފައިންނާ ފުލުހުންނާ މިނިވަން މުއައްސަސާތަކާ ކޮމިޝަންތައް ހައްދަވައިގެންނޫނީ ވައުދެއް ފުއްދޭ ކަމަކައްނުވޭ. އަދިވެސް މަތިމައްޗައް ހުސްވައުދު.\nދައްކާވާހަކަ އަކުން ބަޔަކު ބޮލެއް ނުގޮވާނެތަ އެހެންވީމަހޭ މިއަހަނީ ސަރުކާރަށް އެއްބާރުލުންނުދީ ބަޔަކު ހަވާލުކުރި އަމާނާތަކަށް ހިޔާނަތް ތެރިވީ .ހަމަ އެކަނި ވޯޓް ދޭށޭ ތަ ބުނެލަނީ ތިއެއްޑީޕީ ސަރުކާރެއްގަ ވޯޓް ހޯދަން ނުނިދާ ހޭލާއިދެ .ސަރުކާރަކަށް އެއްބާރުލުން ނުދީ އިދެ 25 އަހަރަކު ގޮޑީގަ އިންނެވިކަން އެއީ ގޮޑީގަ ބެއިންދެވި ބަޔަކަށް ކޮއްދެއްވި ހެއުކަމެއްތޯ؟.ތިމާއަށް ކުރެއްވުނު ކަންތައް ދެން ފެންނާނީ ތިމާއަށް އަމާޒު ވާތައް .\nރައްރަށައްކޮއްދޭން ތިބުނާ އެއްވެސްކަމެއްކުރާކަށް ޤާނޫނީ އެއްވެސް ހުރަހެއްނެތް. ޔާމީނަށް ފ.އަތޮޅު ހިމެތި ވިއްކާނުލެވުނީ މަޖްލިސްމެ މެޖޯރިޓީނުލިބިގެން. އެމްޑީޕީން މަޖްލިސްގެމެޖޯރިޓީ ބޭނުންވަނީވެސް ވެލާނާ އެއާޕޯރޓް އަބެއްކާވެސްޖީއެމްއާރ އަށްދިނުމަށާއި ޤާނޫނު އަސާސީ ބަދަލުކޮށް އިންޑިޔާގެ މިލިޓަރީ ބޭހެއް ރާއްޖޭގައި ރަސްމީކޮށް ހަދައި ޤައުމު އަޅުވެތިކުރުމަށް. އޭގެއިތުރުން ބަރުލަމާނީ އަށް ބަދަލުކޮށް އުމުރަށް ސާލިހު ރައީސްކަމުގަ ހުރުމަށް. ޢަމިއްލައެދުން.\nރައީސުލްޖުމުޙޫރިއްޔާގެ މަގާމަކީ 25 އަހަރު މަޖިލީހުގައި އަގައިން ނުބުނެ އިނުން ހާ ފަސޭހަ ކަމެއް ކަމުގައި ދެކިގެން ނުވާނެ.\nދިވެހިންނަ ހެޔޮވިސްނުން ދެއްވާންދޭ. އެމްޑީޕީއަ ނޫނެކޭ ބުނަންޖެހޭ. މި ޤައުމުގެ މިނިވަންކަމުގެ ހައްގުގާ.\nއެމްޑީޕީއަ ވޯޓުދޭނީ މި ރާއްޖެދެކެ ލޯބިނުވާމީހެ. އެމްޑިޕިއަ އަޅުގަނޑު ވޯޓެއްނުދޭނަން. އިންޝަﷲ\nއިބޫއަކީ މަކަރުވެރި މިހެއްކަން އެބައެގޭ. މީގެ ފަހަތުގަ އޮތީ އިންޑިޔަގެ އަސްކަރީ މަރުކޮޒެ ހެދުން. ވަރައްދެރަ.\nއެމްޑީޕީއަ މަޖުލިސް މެޖޯރަޓީ ލިބިއްޖީޔާ މިރައްޖެގެ ދުވަސް ދިޔައީ.


Vaguthu ithuru kurumun inthihaabu ge sahha kamaa medhu Inthi ge team in suvaalu ufadhaifi | Mihaaru\nވަގުތު އިތުރު ކުރުމުން އިންތިހާބުގެ ސައްހަކަމާމެދު އިންތިގެ ޓީމުން ސުވާލު އުފައްދައިފި\n14 މެއި 2022 - 18:22\nއެމްޑީޕީގެ ޗެއާޕާސަން އިންތިހާބުގައި ވޯޓު ލުމުގެ ވަގުތު އިތުރު ކުރުމުން އެ މަގާމަށް ވާދަ ކުރައްވާ މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ (އިންތި)ގެ ކެމްޕެއިން ޓީމުން އިންތިހާބުގެ ސައްހަ ކަމާމެދު ސުވާލު އުފައްދައިފި އެވެ.\nއެމްޑީޕީގެ ޗެއާޕާސަނަކު ހޮވަން އެ ޕާޓީގެ 17 އަހަރުގެ ތެރޭގައި ކުރި އެންމެ ވާދަވެރި ކެމްޕޭނަށް ފަހު އިންތިހާބުގެ ވޯޓު ލުން ކުރިން ހަމަޖެހިފައި އޮތީ މިއަދު ހަވީރު 4:00 ހާއިރު ނިންމާލުމަށެވެ. ނަމަވެސް މޫސުން ގޯސްވުން ފަދަ ދަތިތަކާ ހެދި އިރުއޮއްސި 6:00 އަށް ވަނީ ގަޑި އިތުރުކޮށްފަ އެވެ.\nއެކަމާ ގުޅޭ ގޮތުން ކަންބޮޑުވުން ފާޅު ކުރައްވައި އިންތިގެ ކެމްޕެއިން ޓީމުގެ ވަކީލުންގެ ފަރާތުން މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން ވަކީލް މުހައްމަދު ނިޝާން އިބްރާހިމް ވިދާޅުވީ ވޯޓު ލާ ވަގުތު އިތުރު ކޮށްފައިވާ ކަމަށް ޕާޓީން އެންގީ ވޯޓު ލާ ވަގުތު ހަމަވީ ފަހުން ކަމަށެވެ. އެއީ ގާނޫނީ ގޮތުން ކުރެވޭނެ ކަމެއް ނޫން ކަމަށާއި ހުރިހާ ސަރަހައްދަކުން ވޯޓު ލުން ހުއްޓާލުމަށް އެދިފައިވާ ކަމަށް ނިޝާން ވިދާޅުވި އެވެ.\n"ދުނިޔޭގެ އެއްވެސް ތަނެއްގައި މުއްދަތު ހަމަވާ ފަހުން އެކްސްޓެންޑެއް ނުކުރޭ،" ނިޝާން ވިދާޅުވި އެވެ. "އޭގެ ނަތީޖާއަކީ ބައެއް ސަރަހައްދުތަކުގައި ވޯޓު ފޮށި ބަންދުކޮށް ސީލް ކޮށްފި، އެކަމަކު އަނެއްބައި ތަންތަނުގައި އަދިވެސް ވޯޓު ލުން ކުރިޔަށް އެބަގެންދޭ. އެއީ އެއްވެސް ގޮތެއް ނޫން."\nއެމްޑީޕީ ސެކެޓްރިއޭޓްގެ ރަސްމީ ޓުވިޓާ އެކައުންޓުން، ވޯޓު ލާ ވަގުތު އިތުރު ކުރިކަން ޓުވީޓު ކުރީ 4:01 ގަ އެވެ. ނަމަވެސް އޭގެ ކުރިން "މިހާރު" ނޫހުން ވަނީ އިންތިހާބުގެ އޮފިޝަލަކާ ހަވާލާދީ، ވޯޓު ލާ ވަގުތު އިތުރު ކޮށްފައިވާ ކަމުގެ ހަބަރު ޖަހައިފަ އެވެ.\nއެ މައްސަލައިގެ އިތުރުން ވޯޓުލާ ވަގުތު ހަމަވީ ފަހުން ފައިސާ ބެހުމާއި އައިޑީކާޑު ގަތުމާއި ނުފޫޒު ފޯރުވުމުގެ ޝަކުވާތައް ލިބެމުން އަންނަ ކަމަށް ނިޝާން ވިދާޅުވި އެވެ.\nނިޝާން ވިދާޅުވީ ހަތަރު ވޯޓު ފޮއްޓެއްގައި ހިންގި ކަންކަމުގެ ސަބަބުން ނަތީޖާ އަށް ވެސް އަސަރު ކުރާނެ ކަމަށެވެ. ނަމަވެސް އެއީ ކޮން ފޮއްޓެއް ކަމާއި ކުރި ކަމެއް އޭނާ ވިދާޅެއް ނުވި އެވެ.\nއެ މައްސަލަތައް ވަނީ އިންތިހާބުގެ ޝަކުވާ ކޮމިޓީ އަށް ހުށަހަޅައިފަ އެވެ.\nޗެއާޕާސަން އިންތިހާބުގައި ވޯޓުލުމުގެ ވަގުތު މިހާރު ވަނީ ހަމަވެފަ އެވެ.\nވަގުތުއިތުރުކުރުމަކީ ހުރިހާ އިންތިހާބެއްގަވެސް ކޮށް އުޅޭކަމެއް\nވަގުތުއިތުރުކުރުމާއި އެކަން ވަގުތުޖެހުމުގެކުރިން އިއުލާނުކުރުމާއި މިހުރިހާކަމެއްގެ ހުންގާނުގަހުންނެވީ އިންތިއަށް ތާއީދުކުރުއްވަވާ ރައީސް ނަޝީދުގެ އަރިސްބޭފުޅެއް. އެއްގޮތަކީ ޓެކުނިކަލް ލަސްވުމެއް ދިމާވީ. އަނެއްގޮތަކީ އިންތި ހޮވިދާނެކަމާއިމެދު ޝައްކުއޮތުމުން ބާތިލުކޮށްލުމަށް މަގުފަހިކޮށްދިނީ. ވަރަށް ސުވާލުއުފެދޭ ކަމެއް.\nއިންތިޚާބު ބާތިލްކޮށްފާ ޕާޓީގެ ވާރުތަމުދާ ބަހާންއުޅޭ. އެއީ އެންމެ ސުލްހަވެރިގޮތަކީ.\nވަގުތު އިތުރު ކުރުން މި ރާއްޖޭގަ އަލަށް ކުރިކަމެއްތަ؟؟ މާކުރިން ބަލި ޤަބޫލުކޮށްފަ ތިއޮތީ އިންތި..\nވަގުތު ހަމަވާއިރު ކިޔޫގައި މީހުންތިބިނަމަ އެމީހުން ވޯޓުލާނިމެންދެން ވޯޓުލުމަކީ ކުރިންވެސްކުރާކަމެއް. ފިހާރަ ބަންދުކުރާ ގަޑިޖެހުމުން އިތުރު ބަޔަކު ނުވައްދައި އެތެރޭގައި ތިބި މީހުން ނިމެންދެން ކުރިއަށް ދިއުމުގައިވެސް މައްސަލައެއް ނޯވޭ.\nއިންތިހާބުން ބަލިވެއްޖެނަމަ އެންމެ ފުރިހަމަ ގޮތަކީ ބަލިގަބޫލުކުރުން، ބަލިވެދާނެކަމައްބަލާ ކުރިއްސުރެ ޖައްސާނެ މައްސަލަތައް ހޯދުމެއްނޫން. އިންތިހާބުގަ ވޯޓުލުމައް ވީހާގިނަމެންބަރުންނައް ފުރުސަތުލިބުމަކީ އެއްވެސް ކެންޑިޓޭޓަކު އެކަމާ މައްސަލައެއްޖައްސަންވީކަމެއްނޫން އިތުރުއެހެން ބޮޑެތިމައްސަލަތަކެއް ފެންމަތިނުވާހާހިނދަކު.\nޕީޕީ ޑީފެކުސަނު ކުދިން އުޅޭހެން އިންތި މިއުޅެނީ.. ޑިމޮކްރެސީއޭ ކިޔާފަ ހަޖަމުގެ މައްސަލަ އުޅޭ ކުދިން މި އުޅެނީ..


Maldives Living Expo 2020ge online media partner akah One Online - One Online\n22 ޖެނުއަރީ 2020، މާލެ، "މޯލްޑިވްސް ލިވިން އެކްސްޕޯ 2020" ގެ އޮންލައިން މީޑިއާ ޕާޓްނަރަކަށް ވަން އޮންލައިން ހަމަޖައްސައި ދެފަރާތުން އެއްބަސްވުން ބަދަލުކުރަނީ --- ވަން ފޮޓޯ: މުހައްމަދު އައުޒަމް\n22 ޖެނުއަރީ 2020، މާލެ، "މޯލްޑިވްސް ލިވިން އެކްސްޕޯ 2020" ގެ އޮންލައިން މީޑިއާ ޕާޓްނަރަކަށް ވަން އޮންލައިން ހަމަޖައްސައި ދެފަރާތުން އެއްބަސްވުމުގައި ސޮއިކުރަނީ --- ވަން ފޮޓޯ: މުހައްމަދު އައުޒަމް\nމޯލްޑިވްސް ލިވިން އެކްސްޕޯ 2020ގެ އޮންލައިން މީޑިއާ ޕާޓްނަރަކަށް ވަން އޮންލައިން\nހައިރައިޒް އިން އިންތިޒާމުކޮށްގެން އަންނަ މަހު 27 އިން 29 އަށް ބޭއްވުމަށް ހަމަޖައްސާފައިވާ "މޯލްޑިވްސް ލިވިން އެކްސްޕޯ 2020"ގެ އޮންލައިން މީޑިއާ ޕާޓްނަރަކަށް "ވަން އޮންލައިން" ހަމަޖައްސައިފިއެވެ.\nލިވިން އެކްސްޕޯ 2020ގެ ޕާޓްނަރުންނާއެކު ސޮއިކުރުމަށް ޗަންޕާ ސެންޓްރަލް ހޮޓަލުގައި މިއަދު ބޭއްވި ރަސްމިއްޔާތުގައި ހައިރައިޒްގެ ފަރާތުން އެއްބަސްވުމުގައި ސޮއިކުރެއްވީ ޑިރެކްޓާ އޮފް ސޭލްސް އެންޑް މާކެޓިން މަރިޔަމް މާއިޝާއެވެ. ވަން އޮންލައިންގެ ފަރާތުން އެއްބަސްވުމުގައި ސޮއިކުރެއްވީ ވަންގެ ޗެއާޕާސަން މިންހާ ފާއިޒް ރަޝާދެވެ.\nގެދޮރުވެރިކަމުގެ ފުރުސަތުތަކާއެކު "މޯލްޑިވްސް ލިވިން އެކްސްޕޯ 2020" އަންނަ މަހު ފަށާއިރު މިއީ ހައިރައިޒް އިން އިންތިޒާމް ކޮށްގެން މޯލްޑިވްސް ލިވިން އެކްސްޕޯ ބާއްވާ އަށް ވަނަ އަހަރެވެ.\n"މޯލްޑިވްސް ލިވިންގ އެކްސްޕޯ 2020"ގެ މެއިން ސްޕޮންސަރަކީ މޯހަން މުތާ އެކްސްޕޯޓްސް ޕްރައިވެޓް ލިމިޓެޑް އެވެ. އަދި ކޯ-ސްޕޮންސަރުންނަކީ އަކުއާ ވިޓާ ރެސިޑެންސް މޯލްޑިވްސްގެ އިތުރުން ސްރީލަންކާގެ އަލްޓްއެއާ އެވެ.\nލިވިން އެކްސްޕޯގައި ކޮންމެ އަހަރަކު ވެސް ރާއްޖެ އާއި ރާއްޖޭން ބޭރުން ގިނަ އަދަދެއްގެ ކުންފުނިތައް ބައިވެރިވެ އެވެ. ގެދޮރުވެރިކަމުގެ ދާއިރާއާ ގުޅޭ އެކި ކަހަލަ ފުރުސަތުތައް މި އެކްސްޕޯގެ ތެރެއިން ހުޅުވައިލަ އެވެ. އޭގެ ތެރޭގައި ރިއަލް އެސްޓޭޓް އާއި މި ދާއިރާއާ ގުޅޭ އެކި ކަހަލަ ސާމާނު އުފައްދައި ސަޕްލައި ކުރާ ފަރާތްތަކާއި ގެދޮރަށް ބޭނުންވާ އާ އުފެއްދުން ތައާރަފުކުރާ ފަރާތްތައް ވެސް ހިމެނެ އެވެ.\nލިވިން އެކްސްޕޯގެ މިދިޔަ އަހަރުގެ އޮންލައިން މީޑިއާ ޕާޓްނަރަކީ ވެސް ވަން އޮންލައިން އެވެ.\nގުޅޭ ޓެގު ހައިރައިޒް ވަން އޮންލައިން މޯލްޑިވްސް ލިވިން އެކްސްޕޯ


Sarukaarun Tax naganee rayyithunahttakaa: Uhchu\nރާއްޖޭގެ އެންމެ ކާމިޔާބު އެއް ވިޔަފާރި ވެރިޔާ ޗަމްޕާ މުހައްމަދު މޫސާ (އުއްޗު) -- ފޮޓޯ: އަހުމަދު ހަމީދު އާދަމް\nޓެކްސް ނަގަނީ ސަރުކާރުން ބޭނުންވެގެން ނޫން ކަމަށާއި، އެއީ ރައްޔިތުންގެ ބޭނުންވެގެން ސަރުކާރުން ނަގާއެއްޗެއް ކަމަށް ރާއްޖޭގެ އެންމެ ކާމިޔާބު އެއް ވިޔަފާރި ވެރިޔާ ޗަމްޕާ މުހައްމަދު މޫސާ (އުއްޗު) ވިދާޅުވެއްޖެ އެވެ.\nރާއްޖެޓީވީގެ "ފަށާއިރު" ޕްރޮގްރާމަށް ދެއްވި އިންޓަވިއުއެއްގައި އުއްޗު ވަނީ އޭނާގެ ވަރަށް ގިނަ ޒާތީ ވާހަކަތަކެއްވެސް ކިޔައިދީފަ އެވެ. ވިޔަފާރި ފެށި ގޮތާއި، ކާމިޔާބު ވިޔަފާރިއަކަށް އެ ވިޔަފާރި ބަދަލުކުރި ގޮތުގެ އިތުރުންވެސް ވަރަށް ގިނަ ވާހަކަތަކެއް އޭނާ ވަނީ ހިއްސާކޮށްފަ އެވެ.\nޓެކްސްއާއި ގުޅޭ ގޮތުން ޕްރެޒެންޓަރު ކުރި ސުވާލަކަށް ޖަވާބުދެއްވަމުން އުއްޗު ވިދާޅުވީ ޓެކްސްއަކީ ނަގަންޖެހޭ އެއްޗެއް ކަމަށާއި، ސަރުކާރުން ޓެކްސް ނަގަނީ ރައްޔިތުންނަށް އެނގިގެން ނަމަވެސް، ނޭގި ނަމަވެސް ޕްރެޝަރު ކުރެވިގެން ކަމަށެވެ. އެނާ ވިދާޅުވީ، ތަރައްގީއަށް ބޭނުންވެގެން އެކަމަށް ޑިމާންޑް ކުރަނީ ރައްޔިތުން ކަމަށާއި، އެ ޑިމާންޑައި އެއްވަރަށް އެކަންކަން ކޮށްދޭން ސަރުކާރަށް ޓެކްސް ނަގަން މަޖުބޫރު ވަނީ ކަމަށެވެ.\n"ސަރުކާރުން ކޮން ތަނަކުންތޯ ލާރި ހޯދަނީ، ސަރުކާރުން އެބަޖެހޭ (ލާރި) ނަގަން ކޮންމެސް ތަނަކުން ނޫނީ ކިހިނެތް ކަންކަން ކޮށްދޭނީ؟ ދެން ނުކޮށްދީފިއްޔާ އަނެއްކާ ހަޅޭއްލަވަންވީ އަޅުގަނޑުމެން، އެހެންވީމަ ސަރުކާރަށް އެބަ މަޖުބޫރުވޭ ޓެކްސް ނަގަން ، އެ (ކަމަށް) މަޖުބޫރު ކުރުވަނީ ރައްޔިތުން،" އެނާ ވިދާޅުވި އެވެ.\nއުއްޗު ވިދާޅުވީ، އާބާދީއާއި ނުބައްދަލު ތަރައްގީ ހޯދަން ރައްޔިތުން އެދޭ ކަމަށާއި، ވަރަށް ކުޑަ ކުޑަ އާބާދީއެއް އޮންނަ ރަށްރަށަށްވެސް ބޮޑެތި ޕްރޮޖެކްޓްތައް ހިންގަން ޖެހޭ ކަމަށެވެ. 1957 ވަނަ އަހަރު ރާއްޖޭގައި ހުރީ އެންމެ ޑޮކްޓަރެއް ކަމަށާއި، އެހެން ނަމަވެސް މިއަދު ކޮންމެ ހެލްތު ސެންޓަރެއްގައިވެސް ޑޮކްޓަރުން އެބަތިބިކަން ފާހަަގަ ކުރައްވާ އުއްޗު ވިދާޅުވީ، ހުރިހާ ހޮސްޕިޓަލަކާއި، ޑޮކްޓަރުން އެއްކޮށްލާއިރު، ސިންގަޕޯއަށްވުރެވެސް ބޮޑުވާނެ ކަމަށެވެ. އެކަމަކު ރަށްތައް ހުންނަ ގޮތުން އެކަން އެގޮތަށް ކުރަން ސަރުކާރަށް މަޖުބޫރުވަނީ ކަަމަށެވެ.\nއުއްޗު އިތުރަށް ވިދާޅުވީ، ރައްޔިތުންގެ ކަމަކީ ކުރީގެ ސަރުކާރުތަކަށް ފާޑުކިއުން ކަމަށާއި، އެކަމަކު ރާއްޖެ މިހިސާބަށް އައިސްފައިމިވަނީ ކޮންމެ ސަރުކާރަކުންވެސް ރަނގަޅު ކަންތައްތަކެއްކޮށްދީގެން ކަމަށެވެ. އަދި ގައުމުގެ ދަރަނި ބޮޑުވެގެން ރައްޔިތުން ހަޅޭލަވާއިރު، އެކަމަށް މަގު ފަހި ކުރަނީވެސް ރައްޔިތުން ކަމަށް އުއްޗު ވަނީ ވިދާޅުވެފަ އެވެ.\nއިންކަމްޓެކްސް ނަގަން ބައެއް ވިޔަފާރިވެރިން ދެކޮޅެވެ. މީގެ ކުރިން ޖުމްހޫރީޕާޓީގެ ލީޑަރު ގާސިމް އިބްރާހިމްވެސް ވަނީ އެކަމާއި ދެކޮޅު ހައްދަވާފަ އެވެ. އެހެން ނަމަވެސް ރޭ ކުނޫޒުގައި ބޭއްވި ޖަލްސާއެއްގައި ގާސިމް ވަނީ އެކަމަށް ތާއިދު ކުރާފަދަ މޭރުމަކުން ވާހަކަފުޅު ދައްކަވާފަ އެވެ.\nގާސިމް އިބްރާހިމް ރާއްޖެ ޓީވީ ޓެކްސް + ޗަމްޕާ މުހައްމަދު މޫސާ އާމްދަނީން ނަގާ ޓެކްސް


Karantaa nulai Addu: Thafaathu thajuribaa eh! | Mihaaru\nއައްޑޫ މަރުކަޒީ އިންޖީނުގެ ކައިރި.\nކަރަންޓާ ނުލައި އައްޑޫ: އާންމުން ކުރީ ތަފާތު ތަޖުރިބާއެއް!\n09 ސެޕްޓެމްބަރ 2019 - 11:54 42 comments\nކަރަންޓް ކެނޑޭ މައްސަލައަކީ އައްޑޫ މީހުންނަށް އާ ކަމެއް ނޫނެވެ. ކޮންމެ ދުވަހަކު ކަހަލަ ގޮތަކަށް މި ތަޖުރިބާ އައްޑޫގެ ރައްޔިތުން ކުރަން ނުޖެހޭ ދުވަހެއް ނާދެ އެވެ. ވަކިން ހާއްސަކޮށް އައްޑޫގެ އާބާދީގެ ބޮޑުބައި އޮތް ގުޅިފައިވާ އަވަށްތަކުގަ އެވެ.\nރެއަކީ ވެސް މިގޮތަށް ކަނު އަނދިރީގައި ރައްޔިތުންތަކެއް އުޅެން ޖެހުނު ރެއެކެވެ. ގާތްގަނޑަކަށް 8 ގަޑިއެއްހާ އިރަށެވެ. އިއްޔެ އެންމެ ފުރަތަމަ ކަރަންޓް ކެނޑުނީ ހަވީރު ފަހެއް ޖަހަން އުޅެނިކޮށެވެ. އޭގެ ގާތްގަނޑަކަށް 20 މިނިޓް ފަހުން ކަރަންޓް ލިބުނު ނަމަވެސް މާ ގިނަ އިރެއް ނުވަނީސް އަނެއްކާ ކަރަންޓް ކެނޑުނެވެ.\nއެހެންވެ ރައްޔިތުން ތިބީ އާދައިގެ މަތިން އަނެއްކާ ވެސް މާ ލަސްތަކެއް ނުވެ ކަރަންޓް ލިބޭނެ ކަމަށް އުންމީދުކޮށްގެންނެވެ. އެއީ އަބަދު ވެސް ކޮންމެވެސް އިންޖީނެއްގައި މައްސަލައެއް ޖެހިގެން މަރާމާރުކުރަން އަވަށްތަކުގެ އެކި ސަރަހައްދުތަކުން އާންމުކޮށް ގަޑިއެއްހާ އިރަށް ކަރަންޓް ކަނޑާލާތީ އެވެ.\nކަރަންޓް ކެނޑިފައި އޮތް ވަގުތު ހިތަދޫ ބޮޑުމަގު.\nއެކަމަކު ރޭ ކުރަން ޖެހުނީ މީގެ އަށެއްކަ އަހަރު ކުރިން ކުރަން ޖެހުނު ތަޖުރިބާ އެވެ. ރޭގެ އެކެއް ޖެހުމާ ހިސާބަށް އުޅެން ޖެހުނީ ކަރަންޓާ ނުލައި އަނދިރީގައި ގިނަ އިރުތަކެއް ވަންދެން ހޭދަކުރާށެވެ. ރޭ ގާތްގަނޑަކަށް 11 ޖަހަން އުޅެނިކޮށް ކަރަންޓް ލިބުނަސް، ހިފެހެއްޓޭ ވަރު ނުވެގެން އަލުން ކަރަންޓް ކެނޑުނީ އެވެ.\nދިރިއުޅުމުގެ ހުރިހާ ކަމެއް ކަރަންޓަށް ބަރޯސާވެފައިވާ އާއިލާތައް ރޭ ހޭދަކުރީ މަގުމަތީގަ އެވެ. ބައެއް މީހުން ދަރިން ނިންދެވީ ވެސް މަގުމަތީގައި ގޮދަޑި އާއި ކުނާ އަޅައިގެންނެވެ. އަދި ބައެއް ހިސާބުތަކުގެ އަވަށްޓެރިން ޖަމާވެ، ކައިބޮއެ ހެދީ ވެސް މަގުމަތީގަ އެވެ.\n"ކަރަންޓާ ނުލައި މިހާރު ކިހިނެއް އުޅޭނީ؟ އެއްވެސް ކަމެއް މިހާރު ކަރަންޓާ ނުލައި ކުރެވޭކަށް ނެތް،" ރޭ މަރަދޫން ވާހަކަ ދެއްކި މީހަކު ބުންޏެވެ. "އެންމެ ހިތްދަތިވަނީ ރޭގަނޑު ކަރަންޓް ނެތި ކުދިންކޮޅު މަގުމައްޗަށް ނެރެގެން ތިބެން ޖެހޭތީ."\nއިއްޔެއަކީ ތަންކޮޅެއް ހޫނު ވެސް ގަދަ ދުވަހެކެވެ. އަނެއްކޮޅުން ކަރަންޓް ދިއުމުން އެ ހޫނުކަމުގެ އިހުސާސް އިތުރަށް ބޮޑުވި އެވެ. ޅަދަރިމައިންނަށް ވެސް ރޭ އެންމެ ބޮޑަށް އުފުލަން ޖެހުނު ތަކުލީފަކީ ހޫނުގަދެވެން ދަރިންނަށް ނުނިދިގެން އުޅެން ޖެހުމެވެ.\n"ހޫނުގަދަކަމުން ގޭތެރޭގައި ތިބެވޭކަށް ނެތް. އެހެންވެ ކުދިން ނިންދަވައިގެން ރޭ ދަންވަންދެން ލިންކް ރޯޑްގައި އުޅުނީ،" ފޭދޫ މީހަކު ބުންޏެވެ. "އަނެއްކާ ހޫނުދަވެގެން ކުދިން އެހާ ވަރަށް ރޮއެ."\nރޭ އައްޑޫގެ ގިނަ ފިހާރަތަކާއި ހޮޓާ/ ރެސްޓޯރަންޓް ފަދަ ތަންތަނުން ވެސް ހިދުމަތް ދިނީ ވަރަށް ހާލުގަ އެވެ. ކަރަންޓާ ނުލައި އުޅެން ޖެހުމުގެ ބުރައަކީ މިހާރު ވަރަށް ބޮޑު ތަކުލީފެކެވެ. އަނެއްކޮޅުން އައްޑުއަކީ ކަރަންޓް ކެނޑުން ވަރަށް އާންމު ތަނަކަށްވާތީ ގިނަ ބަޔަކު އަބަދު ވެސް އެންމެ ކަންބޮޑުވެ ޝަކުވާކުރަނީ ގޭގައި ހުންނަ އަގުބޮޑު ކަރަންޓް ސާމާނުތައް ހަލާކުވާތީ އެވެ.\nAddu ge current ge massala ah dhaaimee hahleh @TeamFenaka ah hoadhai nudhevunu. Masala eh dhimaavaa konme faharaku inthihaayah bodu kharadhu ebakurey. Mirey current aai nulaa 8hrs vejje. Rayyithun nah varah gehlun vejje. Sarukaarun dhaaimee avas hahleh hoahdhavai dhevvun edhen.\n— Abdulla Sodiq(Sobe') (@SobeAbdulla) September 8, 2019\n"މިކަމަށް އަހަރެމެން މި ތިބީ މިހާރު ހޭނިފައި. އެކަމަކު ލިބޭ ގެއްލުމަކަށް ޒިންމާވާނެ ބަޔަކު ނެތް. އަބަދު ވެސް ކޮންމެވެސް އެކައްޗެއް ހަލާކުވެގެން ގަންނަން ޖެހިފައި އޮންނަނީ." މަރަދޫ މީހަކު ބުންޏެވެ.\nވިޔަފާވެރިންގެ ޝަކުވާއަކީ ވެސް އެ މީހުން ފިނިކޮށްފައި ހުންނަ މަސް ކަހަލަ އެއްޗެހި ކަރަންޓް ގޮސްގެން ހަލާކުވާތީ އެވެ. އެހެންވެ މިކަމަކީ ހަގީގަތުގައި ވެސް އައްްޑޫ ރައްޔިތުންނަށް މާލީ ގޮތުން ވެސް އުފުލަން ޖެހިފައި އޮތް ބުރައެކެވެ.\nއައްޑޫގެ ކަރަންޓަށް ދާއިމީ ހައްލެއް ހޯދައިދޭނެ ކަމަށް ކޮންމެ ސަރުކާރަކުން ވެސް ވައުދުވެ އެވެ. ނަމަވެސް މިއީ ނުފުއްދި އޮތް އައްޑޫގެ އެންމެ ބޮޑު އެއް މައްސަލަ އެވެ. ކަރަންޓް ކެނޑޭ މައްސަލަ އާންމު ކަމަކަށްވެ މިކަމަށް އެކަށީގެންވާ ހައްލެއް ނުލިބި މި ހާލުގައި އައްޑޫ މީހުން އުޅޭތާ މިހާރު 10 ވަރަކަށް އަހަރު ވެދާނެ އެވެ.\nAlhugandu Fenakaige Addu main power plant ah gossa mi aee. Ethaaga thibbevi beyfulhun varah varah burakoh masakkaiy kuravvamun gendhavanee karantu massala hallu kurumah. Shukuriyya haveerussure nukai nuboi thibeyfulhun thikohdhevva masakkathah. pic.twitter.com/pGwnEYkWd9\n— 𝐌𝐏 𝐑𝐨𝐳𝐚𝐢𝐧𝐚 𝐀𝐝𝐚𝐦 🎈 (@Roxeyna) September 8, 2019\nނަމަވެސް އަބަދު ވެސް އަޑުއިވެނީ މައްސަލަ ހައްލުކުރާ ވާހަކަ އެވެ. ރައީސް އަބްދުﷲ ޔާމީންގެ ސަރުކާރުން ވެސް އައްޑޫގެ ކަރަންޓް މައްސަލަ އަށް ދާއިމީ ހައްލެއް ގެންނަން މަސައްކަތްތަކެއް ކުރި އެވެ. އެކަމަކު އޭގެ ނަތީޖާއެއް ނުފެނެ އެވެ.\nއާ ޖަނެރޭޓަރުތަކެއް އިންސްޓޯލްކޮށްގެން ހިދުމަތް ދިނަސް، ކުރިއެކޭ މިހާރެކޭ ތަފާތެއް ނެތެވެ. އަބަދު ވެސް އޮންނަނީ ކޮންމެވެސް ޓެކްނިކަލް މައްސަލައެއް ދިމާވެގެން ކަރަންޓް ކަނޑާލަން ޖެހިފަ އެވެ.\n"އާ ޖެނެރޭޓަރުތައް އިންސްޓޯލްކުރާ ވާހަކަ އާއި އެ ތަކެތިން ހިދުމަތް ދޭން ފެށި ވާހަކައަކީ ވެސް އައްޑޫން އާންމުކޮށް އިވޭ ވާހަކައެއް. އެކަމަކު އަޅުގަނޑުމެންނަކަށް ތަފާތެއް އަންނަ ތަނެއް ދުވަހަކު ވެސް ފެންނަވަރެއް ނުވޭ،" ހިތަދޫ ވިޔަފާވެރިޔަކު ބުންޏެވެ. "ކުރިއެކޭ މިހާރެކޭ ނެތް އެއްވެސް ތަފާތެއް. އަދި މިއީ އަރަތެއް ކަހަލަ ކަމެއް."\nAdhi lasthakeh nuve massala hallu koh khidhumaiy iaadha kureveyne kamuge yageenkan oiy kamugai dhannavameve.\nMi dhan’divalhugai, Addu city ge lobuvethi rayyithun dhakkavamun gendhavaa keiytherikamuge namoonaa ah takai nuhanu ikhlaastherikamaa eku shukuru dhannavameve.\nއައްޑު އަށް ކަރަންޓް ދޭ ފެނަކައިން ބުނަނީ ކަރަންޓް މައްސަލަ ހައްލުކުރަން މަސައްކަތްތަކެއް ކުރަމުން އަންނަ ކަމަށެވެ. އެ ކުންފުނިން ވެސް ގަބޫލުކުރާ ގޮތުގައި އައްޑޫގެ ކަރަންޓް ހާލަތު ވަރަށް ދަށެވެ. އަދި މިއީ ހައްލެއް ނުލިބި ދިގުލައިގެން ގޮސްފައި އޮތް މައްސަލައެއް ކަމަށް ވެސް އެތަނުން ގަބޫލުކުރެ އެވެ. ގިނަ ބަޔަކު މިހާރު ގަބޫލުކުރާ ގޮތުގައި އައްޑު އަށް އޮތް އެންމެ ބޮޑު އެއް ބުރައަކީ ކަރަންޓް ބޭނުންކުރާ ނިސްބަތް އިތުރުވަމުން އަންނަ އިރު، އެއާ އެއްވަރަށް ކަރަންޓް ނުއުފެއްދޭ މައްސަލަ އެވެ. އެހެންވެ ލޯޑްބޮޑުވަނީ އެވެ.\nފެނަކަގެ އެމްޑީ މުހައްމަދު ސައީދު ވިދާޅުވި ގޮތުގައި އެ ކުންފުނިން އައްޑޫގެ ކަރަންޓަށް ދާއިމީ ހައްލެއް ހޯދައިދޭނެ އެވެ. އަދި އެ މަސައްކަތްކުރަމުން އަންނަ ކަމަށް ވިދާޅުވި އެވެ.\nސައީދު ވިދާޅުވި ގޮތުގައި އައްޑޫގެ ކަރަންޓުގެ ފެންވަރު ރަނގަޅު ކުރުމުގެ ގޮތުން އިތުރު ޖަނަރޭޓަރު ސެޓްތަކެއް ވެސް ހޯދަން އަންނަ މަހުގެ ތެރޭގައި ބީލަމަށް ލައި، އެކަން އަވަސް ކުރަން މަސައްކަތް ކުރަމުން އަންނަ ކަމަށެވެ.\nފެނަކަ އެމްޑީ ސައީދު.\nކަރަންޓްގެ މައްސަލާގައި އައްޑޫ މޭޔަރު އަބްދުﷲ ސޯދިގް (ސޯބެ) މިއަދު ކުރެއްވި ޓްވީޓެއްގައި ވިދާޅުވަނީ އައްޑޫގެ ކަރަންޓް މައްސަލަ އަށް ފެނަކަ އަށް ދާއިމީ ހައްލެއް ހޯދައި ނުދެވުނު ކަމަށެވެ.\n"މައްސަލައެއް ދިމާވާ ކޮންމެ ފަހަރަކު އިންތިހާ އަށް ބޮޑު ހަރަދު އެބަކުރޭ. ރައްޔިތުންނަށް ވަރަށް ގެއްލުންވެއްޖެ،" އޭނާ ވިދާޅުވި އެވެ. "ސަރުކާރުން ދާއިމީ އަވަސް ހައްލެއް ހޯދައި ދެއްވުން އެދެން."\nއިތުރު ލިޔުންތައް އައްޑޫ ކަރަންޓު ފެނަކަ ކޯޕަރޭޝަން


ސިޔާސީ ޕާޓީގެ ވެރިކަން – Maldivian Democratic Party\nސިޔާސީ ޕާޓީގެ ވެރިކަން\n(ޚަބަރު ސިޓީ ވޮލިއުމް 01، ނަންބަރު 10 ގައި ޝާއިޢުކޮށްފައި)\nރާއްޖޭގެ ތާރީޚުގައި ވެރިކަން ކުރާ ޕާޓީގެ ނަން ލިބިގަތް ބަޔަކީ ދިވެހިރައްޔިތުންގެ ޑިމޮކްރެޓިކް ޕާޓީ ނުވަތަ އެމްޑީޕީއެވެ. ނިމިގެން ދިޔަ މައުމޫނުގެ ވެރިކަމުގައި އޭނާ ނިސްބަތްވި ޑީއާރޕީއަކީ ވެރިކަން ކުރި ޕާޓީއެއް ކަމުގައި ދެކޭނެ ޖާގައެއް ނެތެވެ. ސަބަބަކީ ވެރިކަމުގައި ހުރި މައުމޫނަށް ސިޔާސީ ޕާޓީތައް ނުހަދާ ދިރިދެމި ނުހުރެވުމުން، ތިމާގެ މީހުންނާ ސަރުކާރު މުވައްޒަފުން އެއްކޮށް ޕާޓީއެއް ހަދައި އެޕާޓީގެ ޒައީމަކަށް އޭނާ ވެ، “ވެރިކަން ކުރަނީ މަގޭ ޕާޓީ” އޭ ބުންޏަސް އެހާ ހިސާބުން ޕާޓީގެ ވެރިކަމެއް ރާއްޖޭގައި ނުފެށެއެވެ. ޕާޓީގެ ވެރިކަމެއް ރާއްޖޭގައި ފެށުނީ 28 އޮކްޓޫބަރގައި އޮތް އިންތިޚާބުގައި އެމްޑީޕީގެ ކެންޑިޑޭޓެއްގެ ގޮތުގައި ވާދަކޮށް ގ. ކެނެރީގޭ މުހަންމަދު ނަޝީދު ވެރިކަން ކުރަން ފެށުމުންނެވެ. އެހެންވީމާ މިހާރު ރާއްޖޭގައި މިއޮތީ ޕާޓީގެ ވެރިކަމެވެ. ބައެއް މީހުން ދެކޭގޮތުގައި ތިންޕާޓީ އެކުވެ އުފެދުނު އިއްތިހާދެއްގެ ވެރިކަމެކެވެ. ގިނަ ބަޔަކު ބުރަވާ ގޮތުގައި އެމްޑީޕީގެ ވެރިކަމެކެވެ.\nޕާޓީގެ ވެރިކަމެއް ފެށުނުކަމުގައި ވިޔަސް ރާއްޖޭގެ ގިނަ ބަޔަކަށް ޕާޓީގެ ވެރިކަމެއް ހިގާނީ ކިހިނެއް ކަމެއް ނޭގެއެވެ. ރާއްޖޭގައި ސިޔާސީ ޕާޓީތައް އުފެދި ރަޖިސްޓްރީ ވީފަހުން3އަހަރަށްވުރެ އިތުރުވެފައިވީ ނަމަވެސް ޕާޓީގެ ވެރިކަމާމެދު މީހުން އަހުލުވެރިކުރެވިފައެއް ނުވެއެވެ. ސްކޫލްތަކުގެ މަތީ ގްރޭޑްތަކުގެ ކުދިންނަށް އެކަމާ ބެހޭ މައުލޫމާތެއް ދެވިފައެއް ނެތެވެ. ސިވިލް ސާވިސްގެ މުވައްޒަފުންނަށްވެސް އެފަދަ މައުލޫމާތެއް އެގިފައެއް ނުވެއެވެ. މައުމޫނުގެ ސަރުކާރުގެ މުށުތެރޭގައި ސިވިލް ސާވިސްގެ ގިނަ ބަޔަކު ތަޅުލާފައި ތިބުމުގެ ހަގީގަތަކަށްވީ ރާއްޖޭގެ ނޫސްތަކުގައި ވޭތުވެ ދިޔަ ތިން އަހަރު ލިޔެވިގެންދިޔަ މައުލޫމާތުވެސް އެމީހުންގެ ލޮލުގައި އަޅައިނުގަނެ ދިޔުމެވެ.\n2008 ވަނަ އަހަރު އޮތް ރިޔާސީ އިންތިޚާބާ ކައިރިވަމުން ދިޔައިރު އިންތިޚާބަށް ކެންޕޭން ނުކުރާކަމަށް މައުމޫނު ބުނަމުން ދިޔައެވެ. ނަމަވެސް ސަރުކާރުގެ ފައިސާއާއި މުދައު އަދި ވަގުތު ބޭނުން ކޮށްގެން އޭނާ ކެންޕޭން ކުރަމުން ދިޔައެވެ. ތަންތަން ހުޅުވުމާއި ތަންތަނަށް ޒިޔާރަތް ކުރަމުން ދިޔައިރު ޓީވީ ކްރޫ އޭނާގެ ފަހަތުން ދުވަމުން ގޮސް ބަރާބަރަށް ޓީވީން ފޮޓޯ ދައްކަމުން ދިޔައެވެ. ކެންޕޭން ނުކުރާ ނަމުގައެވެ.\nމައުމޫނާ ޚިލާފަށް ރައީސް ނަޝީދު ވިދާޅުވަމުން ދަނީ ކުރިއަށް އޮތް ރައްޔިތުންގެ މަޖިލިހުގެ އިންތިޚާބަށް އޭނާ ކެންޕޭން ކުރައްވާނެ ކަމުގައެވެ. އަދި އޭނާ ސިޔާސީ މަގާމުތަކަށް ލައްވާފައި ތިއްބެވި އެކިއެކި ބޭފުޅުންވެސް ގެންދަވަނީ ސަރުކާރުގެ ރަސްމީ ގަޑިތައް ނޫން ގަޑީގައި ކެންޕޭން ކުރައްވަމުންނެވެ. މިއީ ގާނޫނާ ޚިލާފް ކަމެއް ނޫނެވެ. މިއީ ޕާޓީގެ ވެރިކަން ހިގަމުންދާއިރު ކުރެވޭނެ ކަންކަމެވެ. މިކަމަކީ މައްސަލައެއް ކަމަށް ދެކި އުޅޭނެ ފުރުސަތެއް މިއަދަކު ނެތެވެ. ރައީސް ނަޝީދާއި ސިޔާސީ މަގާމުތަކުގައި ތިއްބެވި ބޭފުޅުންގެ އަމަލުތައް މިނެކިރުމަށް މުސްތަގިއްލު ކޮމިޝަންތައް އެއޮތީ ހެދިފައެވެ. ނާޖާއިޒު ކަމެއް ކޮށް ގޯސްމަގުން ކަމެއް ދާނަމަ އެކަމެއް ހޯދާ ހަގީގަތް ހާމަކުރުމަކީ އެފަރާތްތަކުގެ ކަމެކެވެ.\nރައީސް ނަޝީދު ވެރިކަމަށް ވަޑައިގެންނެވީ ރައްޔިތުންނަށް އޭނާ ކޮށްދެއްވާނެ ކަމަށް ވިދާޅުވި5ވައުދަކައިގެންނެވެ. އަދި އެވައުދުތައް ފުއްދުމުގެ މަސައްކަތް އޭނާ އެގެންދަވަނީ ކުރައްވަމުންނެވެ. އެ ވައުދުތައް ވަށައިގެން ހުރި ކަންކަންވެސް އެގެންދަވަނީ ކުރައްވަމުންނެވެ. އޭގެ މައުލޫމާތުތައްވެސް މީޑިޔާ މެދުވެރިކޮށް ރައްޔިތުންނަށް ދެއްވަމުންނެވެ. އަދި އެ ވައުދުތައް ފުއްދުމުގައި ހުރި ދަތިތަކުގެ ވާހަކަތައްވެސް އޭނާ ގެންދަވަނީ ދައްކަވަމުންނެވެ. މިކަންކަމަކީ ޕާޓީގެ ވެރިކަމުގައި ކުރެވޭނެ ކަންކަން ކަމުގައި އަޅުގަނޑުމެން ދެކެމެވެ.\nޕާޓީގެ ވެރިކަމެއް ފެށިފައިވާއިރު ޕާޓީގެ ހިންގުން ހަރުދަނާ ކުރުމަކީ ވަރަށް މުހިންމުކަމެކެވެ. ސިޔާސީ މަގާމުތަކުގައި ތިއްބެވި ޕާޓީގެ މެމްބަރުންނާއި އާންމު މެމްބަރުންނަށް އެ މެމްބަރުންގެ ޕާޓީ ހަނދާން ނައްތާލެވޭކަށް ނޯންނާނެއެވެ. ވެރިކަން ވަރުގަދަ ކުރެވޭނީ ޕާޓީވެސް ވަރުގަދަ ވެގެންނެވެ. ޕާޓީ ހިންގުން ހަރުދަނާ ކުރެވޭނީ ޕާޓީގެ ގުނަންތައް ވަރުގަދަ ވެގެންނެވެ. ގުނަންތައް ވަރުގަދަވާނީ އެ ގުނަންތަކުގައި ތިއްބަވާ އެކިއެކި މެމްބަރުންގެ ދައުރު ފުރިހަމަ ވެގެންނެވެ. މިއީ ޕާޓީގެ މެމްބަރުން ވިސްނަންޖެހޭނެ ކަމެކެވެ.\nރާއްޖޭގައި ސިޔާސީ އެތައް ޕާޓީއެއް އުފެދިފައިވާއިރު ސިޔާސީ ޕާޓީއެއްގެ ގޮތުގައި ހިގަމުންދާތީ އަދިވެސް ފެންނަނީ އެމްޑީޕީއެވެ. މިއީ ޕާޓީގެ ވެރިކަމެއް ދެމިއޮތުމަށް ޝައުގުވެރިވާ ފަރާތްތަކުން ވިސްނަންޖެހޭނެ ކަމެކެވެ. ރައްޔިތުންނަށް މަންފާކުރާ ވެރިކަމެއް ކުރެވޭނީ ސިޔާސީ ޕާޓީތަކުގެ ވެރިކަމެއް އޮތުމުން ކަމަށްވާއިރު ރަގަޅު އޮޕޮޒިޝަނެއް ނުވަތަ އިދިކޮޅު ޕާޓީއެއް އޮތުމަކީ ހަމަ ޔަގީނުންވެސް ޕާޓީތަކުގެ ވެރިކަމެއް ކުރުމަށް ކޮންމެހެން ބޭނުން ކަމެކެވެ. އެފަދަ އޮޕޮޒިޝަނެއްގެ ކޮޅުމަތި އަދި ފެންނާކަށް ނެތެވެ. (ނިމުނީ)


SunOnline: Denmark ge raanee ge firikalun, Prince Henrik avahaaravejje\nޑެންމާކުގެ ރާނީގެ ފިރިކަލުން، ޕްރިންސް ހެންރިކް އަވަހާރަވެއްޖެ\nރުގިއްޔާ މުހައްމަދު މޫސާ 14 Feb 2018, 14:27\nޑެންމާކްގެ ރާނީ މާގަރީތް ދެވަނަ އާއި ޕްރިންސް ހެންރިކް -- ފޮޓޯ: އޭއެފްޕީ\nކޯޕަންހޭގަން (ފެބްރުއަރީ 14): ޑެންމާކުގެ ރާނީ މާގަރީތް ދެވަނައިގެ ފިރިކަލުން، ޕްރިންސް ހެންރިކް އަވަހާރަވެއްޖެ އެވެ.\nޑެންމާކުގެ ޝާހީ ގަނޑުވަރުން ނެރުނު ބަޔާނެއްގައިވާ ގޮތުން 83 އަހަރުގެ ޕްރިންސް ހެންރިކް އަވަހާރަވި ވަގުތު ރާނީ މާގަރީތް އާއި ދެ ދަރިކަލުން، ވަލީ އަހުދު ފްރެޑްރިކް އާއި ޕްރިންސް ހޯކިމް ގާތުގައި ތިއްބެވި އެވެ.\nމިދިޔަ މަހު ޕްރިންސް ހެންރިކް ވަނީ ފުއްޕާމޭގެ އިންފެކްޝަނެއް ޖެހިގެން ހޮސްޕިޓަލުގައި އެޑްމިޓްކޮށްފައި އެވެ. ނަމަވެސް ޕްރިންސުގެ އެދިވަޑައިގަތުމުގެ މަތިން ފަހުން އޭނާ ވަނީ ހޮސްޕިޓަލުން ޝާހީ ގަނޑުވަރަށް ބަދަލުކޮށްފަ އެވެ.\nފްރާންސަށް އުފަން ޕްރިންސް ހެންރިކް ޕްރިންސެސް މާގަރީތްއާ ކައިވެނި ބައްލަވައިގެންނެވީ 1967 ވަނަ އަހަރެވެ. އޭގެ ފަހުން 1972 ވަނަ އަހަރު މާގަރީތް ތަހުތަށް އިސްވެ ވަޑައިގެންވެ އިރު، ޕްރިންސް ހެންރިކަށް ރާނީއާ އެއްވަރުގެ ލަގަބެއް ދީފައައެއް ނުވެ އެވެ.\nއޭގެ ސަބަބުން ޕްރިންސް ހެންރިކް ވަނީ ތަކުރާރުކޮށް، ފާޅުގައި ނުރުހުން ފާޅު ކުރައްވައިފަ އެވެ. އަދި ޑެންމާކުގައި އާއްމުކޮށް ރާނީ އާއި ފިރިކަލުން ފަސްދާނު ލަނީ ކައިރި ކައިރީގައި ނަމަވެސް، ޕްރިންސް ހެންރިކް ވަނީ އޭނާ އަވާހަރަވުމުން އެފަދައިން އަމަލު ނުކުރުމަށް އެދި ވަޑައިގެންފަ އެވެ. (ބީބީސީ)\nކޯޕަންހޭގަން ކައިރީ އާ ނުވަ ރަށެއް ހަދަނީ\nޑެންމާކުގައި މޫނުބުރުގާ އެޅި އަންހެނަކު ޖޫރިމަނާކޮށްފި\nޕެނަލްޓީގައި ޑެންމާކް ބަލިކޮށް، މޮޑްރިޗްއާއެކު ކްރޮއޭޝިއާ ކުއާޓާއަށް


Faruvaakudave fiyavalhu alhaa dhinumah edhifavaa beyfulhakah H.dh Atoll council ge ismagaameh!\nހދ އަތޮޅު ކައުންސިލް އިދާރާގެ ޑީޖީގެ މަގާމަށް ސިވިސް ސާވިސް ކޮމިޝަނުން ހަމަޖެއްސި އަބުދުﷲ އައްސަދު\nފަރުވާކުޑަވެ ފިޔަވަޅު އަޅައިދިނުމަށް އެދިފައިވާ ބޭފުޅަކަށް ހދ އަތޮޅު ކައުންސިލްގެ އިސްމަގާމެއް!\nހދ އަތޮޅު ކައުންސިލްގެ ޑިރެކްޓަރު ޖެނެރަލްގެ މަގާމަށް ދާދިފަހުން ހަމަޖެއްސި އަބުދުﷲ އައްސަދަކީ މަގާމު ޒިންމާއަދާނުކޮށް ފަރުވާކުޑަކުރުމުގެ މައްސަލަ ފިޔަވަޅު އަޅައިދިނުމަށް އެދިފައިވާ ބޭފުޅަކަށް އެނގިއްޖެ އެވެ.\nހއ އުތީމަށް ނިސްބަތްވާ އަބުދުﷲ އައްސަދުއަށް ސިވިލް ސާވިސް ކޮމިޝަނުން ހދ އަތޮޅު ޑިރެކްޓަރު ޖެނެރަލް(ޑީޖީ)ގެ މަގާމަށް ހަމަޖެއްސީ މިދިޔަ މަހު 29 ވަނަ ދުވަހު އެވެ. ޑިރެކްޓަރު ޖެނެރަލްއަކީ އެއަތޮޅެއްގެ ސިވިލް ސާވިސްގެ އެންމެ އިސް މަގާމުގައި ހުންނަވާ ބޭފުޅާ އެވެ.\nހދ ނޮޅިވަރަމް ކައުންސިލްގެ އެސިސްޓެންޓް ޑިރެކްޓަރަކަށް ހުންނެވި ދުވަސްވަރު މަގާމު ޒިންމާއަދާކުރުމަށް ފަސްޖެހި، މަސައްކަތަށް ފަރުވަކުޑަކޮށްފައިވާކަން ކޭއޯއަށްވަނީ އެނގިފަ އެވެ. އިތުބާރު ހުރި މަސްދަރުތަކުންނާއި ކޭއޯއަށް ލިބިފައިވާ ލިޔުންތަކުން އެނގޭގޮތުގައި އައްސަދު މަސައްކަތަށް ފަރުވާކުޑަވުމުގެ ސަބަބުން ނޮޅިވަރަމް ކައުންސިލުން ވަނީ އޭނާއާ މެދު ފިޔަވަޅު އަޅައިދިނުމަށް ސިވިލް ސާވިސް ކޮމިޝަނުގައި އާއި ހދ އަތޮޅު ކައުންސިލްގައި އެދިފަ އެވެ.\nއަދި ހދ އަތޮޅު ކައުންސިލުންވެސް ވަނީ އެއްމައްސަލަ ބަލައި އެކަމުގައި އައްސަދު، މަގާމުގެ ޒިންމާއަދާކުރުމުގައި ފަރުވާކުޑަކޮށްފައިވާކަމަށް ބަލައި އޭނާއާ މެދު ފިޔަވަޅު އެޅުމަށް ސިވިލް ސާވިސް ކޮމިޝަނަށް ތަހްގީގް ރި÷ޕޯޓާއެކު ހުށަހަޅާފަ އެވެ. އެހެންނަމަވެސް މިއަދާ ހަމައަށްވެސް އޭނާއާ މެދު ސިވިލް ސާވިސް ކޮމިޝަނުން ފިޔަވަޅު އަޅާފައިއެއް ނުވެ އެވެ.\nނޮޅިވަރަމް ކައުންސިލްގެ ޒިންމާދާރު މަގާމުގައި އައްސަދު ހުންނެވިއިރު އޭނާއާ މެދު ފިޔަވަޅު އަޅަން އުޅުމުން ވަޒީފާދޫކުރައްވައި ކުއްލިގޮތަކަށް އައްސަދު ވަނީ އުތީމް ކައުންސިލަށް ބަދަލުވެފަ އެވެ. އެނގިފައިވާގޮތުން އޭނާ އުތީމް ކައުންސިލްގައިވެސް ހުންނެވީ ޒިންމާދާރު އިސް މަގާމެއްގަ އެވެ.\nމިމައްސަލާގައި ސިވިލް ސާވިސް ކޮމިޝަންގެ ބަހެއް މިނޫހަށް ވަނީ އަދި ލިބޭގޮތް ނުވެފަ އެވެ.\nހދ އަތޮޅު ޑިރެކްޓަރު ޖެނެރަލްގެ މަގާމަށް އައްސަދު ހަމަޖެއްސެވީ ކުރިން އެމަގާމުގައި ހުންނެވި އިބުރާހިމް ރަޝީދު އިސްތިއުފާ ދެއްވުމުންނެވެ. އައްސަދު ހދ އަތޮޅު ޑީޖީގެ މަގާމަށް ހަމަޖެއްސުމުން އަތޮޅު ކައުންސިލް ތެރޭގައިވެސް ވަނީ ނުތަނަސްކަން އުފެދިފަ އެވެ.\nއައްސަދު ވަނީ ޕަބްލިކް ހެލްތު އަދި ޕަބްލިކް އެޑްމިނިސްޓްރޭޝަންގެ ދާއިރާއިން ކިޔަވައި ބިޒްނަސް އެޑްމިނިސްޓްރޭޝަންގެ ދާއިރާއިން މާސްޓާސް ހާސިލް ކޮށްފައެވެ.


ސީއެސްސީން އާމިރާ ނޫން ހުރިހާ މެންބަރުން ވަކިކުރަން ފާސްކޮށްފި – Haftha\nSun, 12 July, 2020, 5:04 pm\nސީއެސްސީން އާމިރާ ނޫން ހުރިހާ މެންބަރުން ވަކިކުރަން ފާސްކޮށްފި\nސިވިލް ސާވިސް ކޮމިޝަން (ސީއެސްސީ) ގެ ރައީސާއެކު ހަަތަރު މެންބަރަކު އެ ކޮމިޝަނުގެ މެންބަރުކަމުން ވަކިކުރުމަށް ރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީން ފާސްކޮށްފިއެވެ.\nމިގޮތަށް ނިންމީ މިއަދު ބޭއްވި ކޮމިޓީ ބައްދަލުވުމުގައެވެ.\nސީއެސްސީގެ ހަތަރު މެންބަރުން މަގާމުން ވަކިކުރަން ހުށަހެޅުއްވީ ގަމު ދާއިރާގެ މެމްބަރު މުހައްމަދު ވިސާމެވެ. އެ ހުށަހެޅުއްވުމަށް ތާއީދުކުރެއްވީ ހެންވޭރު ދެކުނު ދާއިރާގެ މެމްބަރު ހުސައިން ޝަހީމް (އަދުން ހުސައިން) އެވެ.\nސިވިލް ސާވިސް ކޮމިޝަނުން ވަކިކުރަން ކޮމެޓީން ފާސްކުރި ބޭފުޅުންނަކީ ކޮމިޝަނުގެ ރައީސް ޑރ. އަލީ ޝަމީމް، ކޮމިޝަންގެ ނާއިބުރައީސް ޝަހީދު މުހައްމަދު އަދި ކޮމިޝަންގެ ދެ މެމްބަރުން ކަމަށްވާ ޒަކަރިއްޔާ ހުސައިނާއި އިބްރާހީމް ޝަހީގެވެ.\nމި ބޭފުޅުން ކޮމިޝަނުން ވަކިކުރުމަށް ކޮމިޓީގައި ވޯޓަށް އެހީ ވަކިވަކިންނެވެ. ޑރ.ޝަމީމް ވަކިކުރުމަށް ފާސްވީ ހަތް މެންބަރުންގެ ވޯޓުންނެވެ. ޝަހީދު ވަކިކުރުމަށް ފާސްވީ ފަސް މެންބަރުންގެ ވޯޓުންނެވެ. ދެން ތިއްބެވި ދެ މެންބަރުން ވަކިކުރުމަށް ވެސް ހަތް މެންބަރުން ވޯޓު ދެއްވިއެވެ.\nމި ހަތަރު މެންބަރުން ވަކިކުރުމަށް ކޮމިޓީން މީގެ ކުރިން ވެސް ނިންމިއެވެ. ނަމަވެސް އެފަހަރު އެ ނިންމުން ނިންމީ ކޮމިޓީގައި މަދު މެންބަރުންކޮޅެއް ތިއްބަވައިގެން ކަމުގައި ވާތީ މައްސަލަ އަނބުރާ ކޮމިޓީއަށް ފޮނުވާލީއެވެ.\nސިވިލް ސާވިސް ކޮމިޝަނުގައި ހިމެނިވަޑައިގަންނަވާ ފަސް މެންބަރުންގެ ތެރެއިން ހަތަރު މެންބަރުން ވަކިކުރުމަށް ކޮމިޓީން ނިންމިއިރު، ކޮމިޝަނުގައި ހިމެނިވަޑައިގަންނަވާ އަނެއް މެންބަރު ފާތިމަތު އާމިރާގެ މައްސަލަ ވެސް އޮތީ ކޮމިޓީގައެވެ. އަދި މިހަތަރު މެންބަރުންނާއެކު އާމިރާ ވަކިކުރުމުގެ މައްސަލަ ވެސް ކޮމިޓީން ކުރިއަށް ގެންދިއުމަށް އޮތީ ނިންމާފައެވެ. ނަމަވެސް އާމިރާ ކޮމިޝަނުން ވަކިކުރަންޖެހޭ ސަބަބެއް ނެތް ކަމަށް ކޮމިޓީން މިއަދު ވަނީ ނިންމާފައެވެ.\nސީއެސްސީގެ މެންބަރުކަމުން އާމިރާ ވަކިކުރަންޖެހޭ ސަބަބެއް ނެތް ކަމަށް ހުށަހެޅުއްވީ ހެންވޭރު ދެކުނު ދާއިރާގެ މެންބަރު ހުސައިން ޝަހީމެވެ. އެ ހުށަހެޅުއްވުމަށް ތާއީދުކުރެއްވީ ގަމު ދާއިރާގެ މެންބަރު މުހައްމަދު ވިސާމެވެ. ކޮމިޓީގައި ބައިވެރިވެވަޑައިގެންނެވި ނުވަ މެންބަރުންގެ ތެެރެއިން ފަސް މެންބަރުން ވޯޓު ދެއްވީ އާމިރާ ވަކިކުރަން ނުފެންނަ ކަމަށެވެ.


ހެޔޮކަންކަމަށް ގޮވާލާ އަދި މުންކަރާތްތައް މަނާކުރާ މީހުންނާއިމެދު އަޅުގަނޑުމެންގެ މަޤާމު. – DhiSalafiyyah\nالحمد لله رب العالمين. والصلاة والسلام على أشرف الأنبياء والمرسلين. و بعد.\n“ދީނާއިގެން ތެދުވެ، އެޔަށް ދަޢުވަތު ދޭ މީހާއަށް ޙައްޤުވެގެންވަނީ ޝުކުރާއި ޘަނާއެވެ. އަދި އިޙުތިރާމްކޮށް އެމީހަކަށް ދުޢާކުރުމެވެ. އަންޞާރިއްޔަ ބޭކަލުން ﷲގެ ދީނަށް ނަޞްރުދެއްވިއެވެ. އެބައިމީހުންނާއި މެދު ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n” الْأَنْصَارُ لَا يُحِبُّهُمْ إِلَّا مُؤْمِنٌ وَلَا يُبْغِضُهُمْ إِلَّا مُنَافِقٌ فَمَنْ أَحَبَّهُمْ أَحَبَّهُ اللَّهُ وَمَنْ أَبْغَضَهُمْ أَبْغَضَهُ اللَّهُ” ރިވާކުރެއްވީ މުސްލިމް (1)\nމާނައީ: “އަންޞާރުބޭކަލުން ދެކެ މުއުމިނުން މެނުވީ ލޯބިނުވާހުއްޓެވެ. އަދި އެބައިމީހުންދެކެ މުނާފިޤުން މެނުވީ ރުޅިނާރާ ހުއްޓެވެ. އަދި އެބައިމީހުން ދެކެ ލޯބިވެއްޖެމީހަކު ދެކެ ﷲ (ސުބުޙާނަހޫ) ވަތަޢާލާ ލޯބިވެތިވެވޮޑިގެންވެއެވެ. އަދި އެބައިމީހުން ދެކެ ރުޅިއަރައިފި މީހަކު ދެކެ، ﷲ (ސުބުޙާނަހޫ) ކޯފާވެވޮޑިގެންވެއެވެ.”\nވަރަޤާ ބިން ނައުފަލް –(ނަބިއްޔާ ޞައްލަﷲ ޢަލައިހި ވަސައްލަމަގެ (އަނބިކަނބަލުންގެ ބައްޕަ ފަރާތުގެ) ބޮޑުބޭބެގެ ދަރިކަލުން(2))، އެކަލޭގެފާނު ޖާހިލިއްޔާ ޒަމާނުގައި ފިޠުރަތުގެ މަތީގައި އުޅުއްވި ބޭކަލެކެވެ. އަދި (ނަބިއްޔާ ޞައްލަﷲ ޢަލައިހި ވަސައްލަމަގެ) ރިސާލަތު ދެކެވަޑައިގަތެވެ. އަދި ދީނަށް ނަޞްރުދެއްވުމަށް ވަޢުދުވެވަޑައިގަތެވެ. ނަބިއްޔާ ޞައްލަﷲ ޢަލައިހިވަސައްލަމައަށް އެކަލޭގެފާނު ދެންނެވިއެވެ.\n(يَا لَيْتَنِي فِيهَا جَذَعًا (أي: شابا)…. حِينَ يُخْرِجُكَ قَوْمُكَ …..وَإِنْ يُدْرِكْنِي يَوْمُكَ أَنْصُرْكَ نَصْرًا مُؤَزَّرًا) رواه البخاري. (3)\n“ކަލޭގެފާނުގެ ޤައުމުގެ މީހުން ކަލޭގެފާނު ( މައްކާއިން) ނެރިލާހިނދު ތިމަންނާއަކީ ޒުވާނެއްކަމުގައިވާނެ ނަމައެވެ… ކަލޭގެފާނުގެ ނެރެލެވޭ އެދުވަސް ތިމަންނާ އާ ބައްދަލުވެއްޖެނަމަ ކަލޭގެފާނަށް ގަދަފަދަވެގެންވާ ނަޞްރަކުން ނަޞްރުދޭހުށީމެވެ.”\nއަދި އިސްލާމްދީނުގެ މަތީގައި އުޅޭމީހުން އެދީނަށް އެކަލޭގެފާނަށްނަޞްރުދީ އެކަލޭގެފާނުގެ (ރިސާލަތު) ފޯރުކޮށްދީ އެކަލޭގެފާނުގެ މައްޗަށް ލޯބިކުރުން، ޖާހިލިއްޔަތުގެ ޒަމާނުގައި އުޅުއްވި ބޭކަލަކަށްވުރެ އައުލާކަން ބޮޑުވެގެންވެއެެވެ. (އެޔާއެކު) އަދި އެކަލޭގެފާނު (ވަރަޤާ ބިން ނައުފަލް)، ނަބިއްޔާ ޞައްލަﷲ ޢަލައިހި ވަސައްލަމަ އާ ބައްދަލުވެ ވަޑައިގެން އެކަލޭގެފާނަށް ނަޞްރު ދެއްވުމަށް އުއްމީދުކުރެއްވެވިއެވެ.” (4)\n(1) رواه البخاري(3572) و مسلم (75).\n(2) އަޞްލުފޮތުގައި ލިޔެވިފައިވަނީ ނަބިއްޔާ ޞައްލަﷲ ޢަލައިހި ވަސައްލަމަގެ ބޮޑުބޭބެގެ ދަރިކަލުން ކަމަށެވެ. ވަރަޤާ ބިން ނައުފަލްގެ ނަސަބު ނަބިއްޔާ ޞައްލަﷲ ޢަލައިހި ވަސައްލަމައާއި ގުޅެނީ ޤުޞައްޔުއާއި ހިސާބުންނެވެ. ވަރަޤާ ބިން ނައުފަލް ބިން އަސަދު ބިން ޢަބްދުލްޢުއްޒާ ބިން ޤުޞައްޔުއެވެ. އަދި ވަރަޤާއަކީ ޚަދީޖާ ބިންތި ޚުވައިލިދު ގެ ބޮޑުބޭބެގެ ދަރިކަލުންނެވެ. (ދެބެންގެ ދެދަރިބޭކަލެކެވެ). މުޞައްނިފު ލިޔުއްވަން އުޅުއްވާފައިވާނީ ނަބިއްޔާ ޞައްލަﷲ ޢަލައިހި ވަސައްލަމަގެ އަނބިކަނބަލުންގެ ބޮޑުބޭބެގެ ދަރިކަލުން ކަމަށް ބުރަވެވެއެވެ. ފަހަރެއްގައި ޗާޕުކުރުމުގައި “އަނބިކަނބަލުން” މިލަފުޒު ވެއްޓިފައިވައިވެސް ވެދާނެއެވެ. ރަނގަޅުގޮތަކީ ވަރަޤާއަކީ ނަބިއްޔާ ޞައްލަﷲ ޢަލައިހި ވަސައްލަމަގެ ބޮޑުބޭބެގެ ދަރިކަލެއްނޫނެވެ. و الله أعلم)\n(3)رواه البخاري (6581)\n(4) މަދީނަތުއްނަބަވިއްޔާގެ މަސްޖިދުއްނަބަވީގެ އިމާމު އަދި ޚަޠީބު ޑރ. ޢަބްދުލްމުޙުސިނު އަލްޤާސިމު ލިޔުއްވާފައިވާ “الأمر بالمعروف والنهي عن المنكر أصل من أصول الدين” (ހެޔޮކަންކަމަށް އަމުރުކުރުމާއި ނުބައިކަންކަން މަނާކުރުމަކީ ދީނުގެ އަޞްލުގެ ތަކުގެ ތެރެއިން އަޞްލެކެވެ) މިފޮތުން ނެގިފައިވާ މައުޟޫއެކެވެ.


Kaiveni Rujoou Nukuran, Nuves Kuraanan: Dhiyana - Vaguthu\n4 މަސް ކުރިން ( ޖެނުއަރީ 12, 2022 )\nޖާބިރު އާއި ދިޔާނާ - ފޮޓޯ: ސަން\nޑީއާރުޕީގެ ލީޑަރު އަދި ރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރުއާއި އެކު ކައިވެނި ރޫޅުނު ފަހުން ރުޖޫއަ ކުރައްވާފައި ނުވާނެ ކަމަށާއި ކުރިއަށް އޮތް ތަނުގައި ވެސް ކައިވެނި ރުޖޫއަށް ނުކުރައްވާނެ ކަމަށް ޖާބިރުގެ ކުރީގެ އަނބިކަނބަލުން އަދި ކުރީގެ ބަންޑާރަ ނައިބު ދިޔާނާ ސައީދު ވިދާޅުވެއްޖެއެވެ.\nހދ. ނޮޅިވަރަމްގައި ހުންނަ ރެސްޓޯރަންޓްއެއްގައި ހުންނަވައިގެން ޖާބިރު ދެއްކެވި ވާހަކައެއްގެ ވީޑިއޯ މަންޒަރުތައް މީސް މީޑިއާގައި ދައުރުވަމުން އަންނައިރު، އޭގައި ޖާބިރު ވިދާޅުވަނީ މި ވަގުތު އޭނާގެ އަނބިކަނބަލެއް ނެތް ކަމަށެވެ.\nމީ ވީޑިއޯއާއި ހަވާލާދީ، ނޫސްތަކުގައި ޖާބިރުގެ އަނބިކަނބަލުން ނެތް ކަމަށް ރިޕޯޓް ކުރުމުން، އެކަމާ ހިތްހަމަނުޖެހުން ވެސް ފާޅުކުރައްވައި، ދިޔާނާ ކުރެއްވި ޓްވީޓެއްގައި ވިދާޅުވީ ދެ ފަހަރު މަތިން ކައިވެނި ރޫޅުނު ކަމަށް ނޫސްވެރިން ލިޔުނު ނަމަވެސް އެކަން އެގޮތަށް ނުހިނގާ ކަމަށެވެ.\nދިޔާނާގެ ޓްވީޓްގައި ފުރަތަމަ ވެސް ސުވާލެއް އުފެއްދެވީ، ދިޔާނާގެ ކައިވެންޏާއި ގުޅޭ ގޮތުން ޚަބަރުތައް ޝާއިއު ކުރަމުން ދަނީ މި ގައުމުގައި މައްސަލަތަކާއި ޚަބަރުތައް ހުސްވުމުންތޯއެވެ. ނޫހެއްގެ ޚަބަރަކާއި އެކު ކުރެއްވި އެ ޓްވީޓްގައި، ދިޔާނާ ވަނީ އެ ޚަބަރު ލިޔެފައިވާ ވައްޓަފާޅިއަށް ވެސް ފާޑުވިދާޅުވެފައެވެ.\n"ކައިވެނި ރުޖޫއަ ކޮށްފައެއް ނުވާނެ، ކުރިއަށް އޮތް ތަނުގައި ވެސް އެ ކަމެއް ނުވާނެ،" އިނގިރޭސި ބަހުން ދިޔާނާ ލިޔުއްވި އެ ޓްވީޓްގެ ފަހު ޖުމުލައަކަށް ލިޔުއްވާފައިވަނީ މިހެނެވެ.\nޖާބިރުއާއި ދިޔާނާގެ ކައިވެނި ރޫޅުނު ކަން ފުރަތަމަ ހާމަ ކުރެއްވީ ވެސް ދިޔާނާ ކުރެއްވި ޓްވީޓެއްގައެވެ. އޭގެ ފަހުން ކައިވެނި އަލުން ރުޖޫއަވީ ކަމުގައި ނޫސްތަކުގައި ރިޕޯޓް ކޮށްފައި އޮތީ ޖާބިރާއި ހަވާލާ ދީއެވެ. އެއަށް ފަހު އަނެއްކާ ވެސް ކައިވެނި ރޫޅުނު ކަމަށް ޖާބިރު އާންމު ތަނެއްގައި ވިދާޅުވިއިރު، ދިޔާނާ މި ވަނީ ކައިވެނި ރުޖޫއަ ކުރި ވާހަކަތައް ދޮގު ކުރައްވައިފައެވެ.\nޖެނުއަރީ 12, 2022 09:37\nއެއްވެސް މީހެއްގެ ކައިވެނި ރޫޅިގެން ދިއުމަކީ އަހަރެން އެދޭ ކަމެއް ނޫން..އެކަމަކު ދިޔާނާގެ ތި ނިންމުމަށް އަހަރެން މަރުހަބާ ކިޔަން..ސަބަބަކީ ޖާބިރު ކަހަލަ މީހަކަށް އަބުރުވެރި އަންހެނަކު ހައްޤެއް ނޫން..އޭނާއަށް ހައްޤީ އޭނަ ކަހަލަ މީހެއް.\nޖެނުއަރީ 12, 2022 09:39\nކައިވެނި ރުޖޫއަކުރުމުގެ އިޙްތިޔާރު އަންހެނުންނަށް ލިބުނީ ކޮންއިރަކުބާ\nޖެނުއަރީ 12, 2022 15:25\nވ ގަދަޔަށް އެނގިފަ ހުރި ފާޑުޖަހާ!!!\nޖެނުއަރީ 12, 2022 23:40\nޖާބިރު އެކަނި ރުޖޫއަ ކުރެވޭތަ؟ އަންހެނަކަށްވެސް ދެކޮޅު ހެދޭނެ ދޯ.\nޖެނުއަރީ 12, 2022 09:54\nސާބަހޭ ދިޔާނާއައް އަސްލުވެސް ދިޔާނާއެކަށީގެންވާމީހެއްނޫން ޖާބިރަކީ އޭނެޔައްވުރެ މާރަނގަޅު މީހެއް ދިޔާނާއައް\nޖެނުއަރީ 12, 2022 12:17\nދިޔާނާ އައް ހެޔޮލަފާ ރަގަޅު ފިރިއެއް ލިބުމަކީ ވަރައް އެދޭ ކަމެއް..ވަރައް ސަލާމް\nއަށްހެނަކު ބޭނުންނަމަ އިނދެގެން އުޅެވޭނީވެސް ޖާބިރެއް ކަމަކު އަށްހެނަކު ކާވެނި ރުޖޫޢަވުމަށް ނޭދޭ ނަމަ އެއްކޮށް އުޅެވޭނެ ގޮތެއް ނޯންނާނެ\nޖެނުއަރީ 12, 2022 12:41\nދިޔާނާއެވެ. ތިއީ ވަރަށް ބަރާބަރު ނިންމުމެއް.\nމިގައުމުގައި އެބަތިބި ދިޔާނާއާއި އެކު ރީތި ދިރި އުޅުމަށް ކެއްމަދުވަފައި ތިބި ބައިވަރު މީހުން.\nދިޔާނާ ތިކަމުން ސަލާމަތްވެ އަވަހަށް ހުސްހަށިބައިކަން އިއުލާންކުރޭ. މީހުން ތިގޭދޮށުގައި ކިއުހަދާނެ.\nހަމަޔަގީނުންވެސް އަޅުގަނޑު އެއްމެކުރީޣައި ހުންނާނަން.\nތިއީ އްޚްލާގް ރަނގަޅު މަޑުމައިތިރި ރީތި ސާދާ ކަނބަލެއް.\nޖެނުއަރީ 12, 2022 13:56\nމަ ބޭނުން ދިޔާނާ އާއި އިންނަން.\nޖެނުއަރީ 12, 2022 14:54\nހައްދު ފަހަނަ އަޅާ ދިޔައީމަ ނޫޅެ ވޭނެ އެވެ.\nޖެނުއަރީ 12, 2022 21:36\nމި މައްސަލައިގާ އަޅުގަނޑަށް މިސާލެއް ޖަހާލެވެން އަންނަނީ އަލްއުސްތާޒުލް މަރްޙޫމް ޔޫސުފް މުޙަންމަދު ފުޅު ނުވަތަ އެދުރުބޭގެ ޅެމެއްްގެ ބައިތަކުން.\nހިއްޗަކުން ރަހަލިބެވުނީތީހޭ އަޖާއިބު ތިޔަވަނީ\nއެއްޗަކުން ފެނިދާހުށީ ހަމަ އަސްލުގާވެސް ހުރިގޮތެއް\nޖެނުއަރީ 13, 2022 17:47\nޑިޔާނާ އަށް 48 އަހަރު އެކަމް ވެސް ޒުވާން އެހެންވީމާ ހަމަ އަލުން ޝާދީ ކުރަންވީ\nޖެނުއަރީ 26, 2022 14:03\nވަރުގަދަ އަންހެނުންނާ އިދެގެން އުޅޭ ގޯސްމީހުންވެސް އަންހެނުންގެ ސަބަބުން ރަނގަޅުވޭ. އެކަމަކު ޖާބިރަށްމިވީ އެހެންގޮތެއް . މިކަމުގައި ސުވާލު އުފެދޭ\nޖެނުއަރީ 28, 2022 17:59\nމަވެސް ބޭނުން ދިޔާނާ އާއި އިންނަން.


Minister Athifa, Hiyaa Flat thah ballavaalavvai, hallu hoadhavanee | Mihaaru\nބޯހިޔާވަހިކަމާ ގުޅޭ ކަންބޮޑުވުންތަކެއް، މިނިސްޓަރު އާތިފާ މިއަދު އަޑުއައްސަވަނީ. --ފޮޓޯ/ހައުސިން މިނިސްޓްރީ\nމިނިސްޓަ އާތިފާ، ފްލެޓްތައް ބައްލަވާލައްވައި ހައްލު ހޯއްދަވަނީ\n27 ނޮވެމްބަރ 2018 - 13:28 27 comments\nކުރީގެ ރައީސް އަބްދުﷲ ޔާމީންގެ ވެރިކަން ނިމުނު އިރު، އާއްމުންގެ ނުތަނަވަސްކަން ބޮޑުވެފައިވާ، ހިޔާ މަޝްރޫއުގެ މައްސަލަތަކަށް ހައްލު ހޯއްދެވުމުގެ މަސައްކަތް ހައުސިން މިނިސްޓަރު އާތިފާ އިއްޔެ ފައްޓަވައިފި އެވެ.\nރައީސް އިބްރާހިމް މުހައްމަދު ސޯލިހްގެ ވެރިކަން ފެށުނު އިރު، ހިޔާ މަޝްރޫއުން ފްލެޓް ދޫކުރުމުގެ މައްސަލަ އޮތީ ބޮޑުވެފަ އެވެ. ހުޅުމާލޭގައި، އިމާރާތް ކުރަމުން އަންނަ 7،000 ފްލެޓްގެ މި މަޝްރޫއުން ފްލެޓް ލިބޭ މީހުން ހޮވީ، ބޭއިންސާފުން ކަމަށް ތުހުމަތުކުރަމުން ދަނިކޮށް، ގެޒެޓްކުރި ލިސްޓާ އެއްގޮތަށް، ބައެއް މީހުންނަށް ވަނީ ފްލެޓް ދޫކުރި ކަމުގެ ލިއުން ދޫކޮށްފަ އެވެ. އަނެއް ބަޔަކަށް ލިއުން ނުލިބިގެން ހައުސިން މިނިސްޓްރީ ދޮށުގައި ނުރުހުން ފާޅުކުރި އެވެ.\nފްލެޓް ލިބޭ މީހުން ހޮވުމުގައި އަމަލުކުރި ގޮތާ މެދު އުފެދުނު ކަންބޮޑުވުންތަކަށް ހައްލު ހޯދައިދިނުމަކީ މި ސަރުކާރުން 100 ދުވަހުގެ ތެރޭގައި ކުރަން ނިންމާފައިވާ ކަންކަމުގެ ތެރޭގައި ވެސް ހިމަނާފައިވާ ކަމެކެވެ.\nމިނިސްޓަރު އާތިފާ އިއްޔެ ވަނީ، ހުޅުމާލެ އަށް ވަޑައިގެން ހިޔާ މަޝްރޫއުގެ 7،000 ފްލެޓްގެ މަސައްކަތް ކުރި އަށް ދާ ގޮތް ބައްލަވާލައްވައިފަ އެވެ. އަދި، ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ)ގެ އިސް ވެރިންނާ ބައްދަލު ކުރައްވައި، ހިޔާ މަޝްރޫއު އާއި ހުޅުމާލޭގައި ކުރި އަށް ދާ ބޯހިޔާވަހިކަމުގެ އެހެން މަޝްރޫއުތަކުގެ މައުލޫމާތު ވެސް ހޯއްދެވި ކަމަށް ހައުސިން މިނިސްޓްރީން ބުންޏެވެ.\nމިނިސްޓަރު މިއަދު ވަނީ ގުޅީފަޅުން ފްލެޓް ލިބުނު މީހުންނާ ބައްދަލު ކުރައްވައި، އެ މީހުންގެ ޝަކުވާ ވެސް އަޑުއައްސަވައިފަ އެވެ.\nMinister Aminath Athifa met some of the citizens who were selected for Gulhifalhu housing flats, inameeting held this morning. pic.twitter.com/HHx9PhrajJ\n— housing.gov.mv (@HousingGovMv) November 27, 2018\nހިޔާ މަޝްރޫއުގެ ދަށުން ހުޅުމާލޭގައި އިމާރާތް ފްލެޓްތައް. --ފޮޓޯ/ސޯޝަލްމީޑިއާ\nމި ސަރުކާރުގެ 100 ދުވަހުގެ ޕްލޭންގައިވާ ގޮތުން، ފްލެޓް ހައްގުވެ، އެކަމަކު ބޭއިންސާފުން ކޮރަޕްޝަން ހިމެނޭ ގޮތަށް ދޫކުރުމުގެ ސަބަބުން ފްލެޓް ނުލިބުނު މީހުންނަށް ފްލެޓް ދޫކުރުމުގެ ނިޒާމެއް ކަނޑައެޅޭނެ އެވެ. އަދި ހަމަހަމަ އުސޫލުން ފްލެޓް ދޫކުރެވޭނެ އިންތިޒާމްތަކެއް ވެސް ހަމަޖައްސާނެ އެވެ.\nމީގެ އިތުރުން، ކޮރަޕްޝަން ހިމެނޭ ގޮތަށް ނުހައްގުން ފްލެޓް ބެހި މީހުންނާ ދޭތެރޭގައި ފިޔަވަޅު އަޅާ ގޮތަށް ވެސް ވަނީ ހަމަޖައްސައިފަ އެވެ.\nކުރީގެ ސަރުކާރުގައި ދެ މަޝްރޫއުން ފްލެޓް ބެހީ، އެތައް ބައެއްގެ ހައްގު ނިގުޅައިގަތުމަށް ފަހު، ބޭއިންސާފުން ކަމަށް ކުރާ ތުހުމަތު، ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ދޮގު ކުރައްވަ އެވެ.\nމިނިސްޓަރު ވިދާޅުވެފައިވާ ގޮތުގައި، ފްލެޓް މަޝްރޫއު ކުރިއަށް ގެންދިޔައީ އިންސާފުން، ދެ ފުށް ފެންނަ ގޮތަށެވެ. ޝަރުތު ހަމަވެ، ފްލެޓް ލިބިފައިވާ މީހުންގެ އަތުން އަތުލުމަކީ ބޭއިންސާފެއް ކަމަށް މިނިސްޓަރު ވަނީ ވިދާޅުވެފަ އެވެ.\nއިތުރު ލިޔުންތައް ހުޅުމާލެ ހައުސިން މިނިސްޓަރު ސަރުކާރު ފްލެޓް ހުޅުމާލެ ހައުސިން އައިމިނަތު އާތިފާ، (ކުރީގެ ހައުސިން މިނިސްޓަރު)\n1 week ago 210


KYS League: Sandhiya Molhuvi Iru Turf Queen Ehvana Ah - Vaguthu\nކޮވިޑް-19: ދުނިޔެ ހުޅުވެނީ! - 1 ދުވަސް ކުރިން\nކޭވައިއެސް ލީގު: ސަންދިޔަ މޮޅުވިއިރު ޓާފް ކުއީން އެއްވަނައަށް\n11 މަސް ކުރިން ( ނޮވެމްބަރު 5, 2020 )\nމުބާރާތުގައި މިއަދު ހަވީރު ކުޅުނު މެޗުގެ ތެރެއިން\nނަސްރުގެ ދުވަހުގެ މުނާސަބަތުގައި ހދ.ކުމުންދޫގައި އަންހެނުންނަށް ހާއްސަކޮށްގެން ފެށި "ކޭވައިއެސް ވުމެންސް ފުޓްސަލް ލީގް 2020" ގައި މިއަދު ސަންދިޔަ ފުރަތަމަ މޮޅު ހޯދިއިރު ލަނޑު ގޯންޏެއް އޮއްސާލާ ޓާފް ކުއީން ތާވަލުގެ އެއްވަނައަށް ޖެހިލައިފިއެވެ.\nތާވަލުގެ އެއްވަނައަށް ޓާފް ކުއީން ޖެހިލީ މިރޭ އެފްސީ ރެެހެނދި 10-1 އިން ބަލިކޮށްގެންނެވެ. މި މޮޅާއެކު ކުޅުނު ދެ މެޗުންވެސް މޮޅުވެ އެ ޓީމު އޮތީ އެއްވަނައިގައި ހަ ޕޮއިންޓާއެކުގައެވެ. މި އަދަދަށް ޕޮއިންޓު ހަމަކޮށްގެން ކުޅުނު ދެ މެޗުވެސް ކާމިޔާބުކޮށް ސީއެސް ވިމެންސް އަށް ދެވަނަ ލިބެނީ ލަނޑުގެ ތަފާތުންނެވެ.\nރެހެނދި ކޮޅަށް މި މެޗުގައި ލަނޑު ޖެހި ކުޅުންތެރިންނަކީ5ލަނޑު ޖެހި ފާތުމަތު ޒާރާ އާއި ދެ ގޯލު ޖެހި ސާމިހާ މުހައްމަދު ގެ އިތުރުން ހައްވާ ހަސަން، އާމިނަތު މުހައްމަދު އަދި ސަހީމާ ހަސަން، މިއިން ކޮންމެ ކުޅުންތެރިއަކު ގޯލެކެވެ. ރެެހެނދި ޓީމުގެ ހަމައެކަނި ލަނޑު ކާމިޔާބުކުރީ އައިޝަތު ޝަރީފާ އެވެ.\nހަވީރު ކުޅުނު މެޗުގައި ބައްދަލުކުރީ ސަންދިޔަ އާއި ޒީރު ސްޓާސް އެވެ. މި މެޗު ސަންދިޔަ ކާމިޔާބުކުރީ 3-0 ގެ ނަތީޖާއަކުންނެވެ. މި މެޗުގައި އެ ޓީމަށް ލަނޑުތައް ކާމިޔާބުކޮށްދިނީ ސަޒުލާ ހަސަން ދެ ގޯލު ޖެހިއިރު ރާޝިދާ މޫސާ ވަނީ އެއް ގޯލު ޖަހާފައެވެ.\nމުބާރާތުގައި މާދަމާވެސް މި މުބާރާތުގެ ފޯރިގަދަ ދެ މެޗު ކުޅޭނެއެވެ. ހަވީރު ކުޅޭ މެޗުގައި ބައްދަލުކުރާނީ ރެހެނދި އާއި ސަންދިޔަ އެވެ. އަދި ރޭގަނޑު ކުޅޭ މެޗުގައި ބައްދަލުކުރާނީ ސީއެސް ވިމެން އާއި ޓާފް ކުއީން އެވެ.\nޖުމްލަ ފަސް ޓީމާއެކު ބާއްވާ މި މުބާރާތް ކުރިއަށްދާނީ ނޮވެމްބަރު3އިން 11 އަށް މުބާރާތް އިންތިޒާމުކުރާ ފަރާތުން މައުލޫމާތުދެއެވެ. މި މުބާރާތަކީ ހަމައެކަނި ކުމުންދޫ ކަނބަލުންނަށް ބައިވެރިވެވޭ ގޮތަށް ހުޅުވާލައިގެން ކުރިއަށްދާ މުބާރާތެކެވެ. ކުމުންދޫ ފުޓްސަލް އެރީނާގައި ކުޅުމަށް ހަމަޖެހިފައިވާ މި މުބާރާތުގެ މެއިން ސްޕޮންސަރަކީ މަންނާމް އެވެ.\nމުބާރާތުގެ މީޑިއާ ޕާޓްނަރަކީ ވަގުތު އެވެ.\nފުޓްސަލް ތަރި ހާއްޕެ ކައިވެނިކޮށްފި\nފުޓުބޯޅައިން ކޮށްލީ ބާކީ، މިހާރު ފުޓްސަލް ކީޕަރުންގެ އެއްވަނަ\n"ޑުޕަ ފިފްޓީން" މަޅި ފުޓްސަލް ޗެލެންޖް: ކުލަބް 010 އަށް ރަނގަޅު ފެށުމެއް\nނޮވެމްބަރު 6, 2020 21:32\nމި ނޫނީ ކުރާނެކަމެއް މިމީހުންނަށް ނުފެނުނީތަ؟\nބައިވެރިޔާ މާ ގަދައަށް ފޮޑި ޖަހާ ނަމަ މިއޮތީ ހައްލެއް!\nޝާހިދު ކުރެއްވި ރަސްމީ ދަތުރުފުޅަށް ފަހު ރާއްޖެ އިން ފުރާވަޑައިގެންފި\nސްކޯ ދިމާކޮށްގެން 8ކިއު ޕައިލެޓްސް އިން ދޭ މި ޖާޒީ ހޯދުމުގެ ފުރުސަތު!\nކުއްޖާ އަށް ކީ ނަން ކަމުނުގޮސްގެން ކުއްޖާ ދެކިލަން ނުދިޔަ\nއަޅުގަނޑުގެ ޖިންސީ ގުނަވަން މަޖިލީހުގެ އެއްވެސް ފިރިހެނަކަށް ފެނިފައި ނޯންނާނެ: ނާޒިލް\nފްލެޓްތަކަށް ނަޝީދު ފާޑުވިދާޅުވުމުން، އެމަނިކުފާނުގެ މުއްސަނދި ދިރިއުޅުން ހަނދާންކޮށްދީފި


SunOnline: Harukashi hindhoon ge sababbun India gai biruveri minvarakah covid fethuri gina bayaku maruvanee\nހަރުކަށި ހިންދޫންގެ ސަބަބުން އިންޑިއާގައި ބިރުވެރި މިންވަރަކަށް ކޮވިޑް ފެތުރި ގިނަބަޔަކު މަރުވަނީ\nމުހައްމަދު ޖަވާދު ޔޫސުފު 15 Jan 2022, 19:23\nނިއުދިއްލީ (15 ޖަނަވަރީ 2020): ކޮވިޑްގެ އުސޫލުތަކަށް ބެލުމެއްނެތި އިންޑިއާގެ ހިންދޫންގެ ހަރުކަށި ފަރާތްތަކުން ދީނީ ބޮޑެތި އެއްވުންތައް ގައިގޯޅިގޮތެއްގައި ބާއްވަމުން ގެންދާތީ އިންޑިއާގައި ކޮވިޑް ގެ ހާލަތު ވަރަށް ބޮޑަށް ގޯސްވަމުންދާކަން އެގައުމުގެ ސިއްހަތާބެހޭ އިދާރާތަކުން ހާމަކޮށްފިއެވެ.\nއިންޑިޔާގެ ސިއްހަތާބެހޭ އިދާރާތައް ބުނާގޮތުން އިއްޔެ އެގައުމުގައި ކޮވިޑަށް ޕޮޒިޓިވްވި ކަމަށް ރިޕޯޓްކުރި މީހުންގެ އަދަދުވަނީ ދެލައްކަ ފަސްދޮޅަށް އައްހާހަށް އަރާފައެވެ. އޭގެ ކުރީގެ ދުވަހު އިންޑިއާގައި ކޮވިޑަށް ޕޮޒިޓިވްވިކަން ރެކޯޑުތަކުން ދައްކާ އަދަދަކީ ދެލައްކަ ފަސްދޮޅަށް ފަސްހާހެވެ.\nމިދިޔަ ދެހަފްތާއަކީ އިންޑިއާގެ ހިންދޫންގެ ދީނީ އެއްވުންތައް ގިނަ ދެހަފްތާއެކެވެ. މީގެ ދެހަފްތާކުރިން އިންޑިއާގައި ކޮވިޑަށް ޕޮޒިޓިވްވާ މީހުންގެ އަދަދު އުޅުނީ ލައްކައަކަށްވުރެ ދަށުގައެވެ. ނަމަވެސް ކޮވިޑްގެ އުސޫލުތަކަށް ބެލުމެއްނެތި ގައިގޯޅިކޮށް އަދި މާސްކްވެސް ނާޅައި ހިންދޫންގެ ހަރުކަށި ފަރާތްތަކުން ބާއްވާ ދީނީ ބޮޑެތި އެއްވުންތަކާއެކު އެގައުމުގައި ކޮވިޑްގެ ކޭސްތައް މައްޗަށްދާން ފަށާފައިވަނީ އިންތިހާއަށެވެ. އިންޑިއާގެ ސިއްހަތާބެހޭ މާހިރުން ލަފާކުރައްވާ ގޮތުގައި މިފެށޭ ހަފްތާ ނިމި ޖެހިގެން އަންނަ ހަފްތަ ފެށޭއިރު އިންޑިއާގައި ދުވާލެއްގެ މައްޗަށް ކޮވިޑަށް ޕޮޒިޓިވްވާ މީހުންގެ އަދަދު ފަސްލައްކައަށް އަރާނެއެވެ.\nކޮވިޑްގައި މަރުވާމީހުން އިންޑިއާގައި އަންދަނީ\nހަރުކަށި ހިންދޫންގެ ގޮތެއްފޮތެއްނެތް އަމަލުތަކުގެ ސަބަބުން ކޮވިޑްގެ ކޭސްތައް އިންޑިއާގައި އިތުރުވާއިރު އިންޑިއާގައި ކޮވިޑް ބަލީގައި މަރުވާމީހުންގެ އަދަދުވެސް ވަނީ އަނެއްކާވެސް އިންތިހާއަށް މައްޗަށްދާން ފަށާފައެވެ. މީގެ ދެހަފްތާކުރިން އިންޑިއާގައި ކޮވިޑް ބަލީގައި މަރުވާ އަދަދު އުޅުނީ ދުވާލަކަށް ސަތޭކައާއި ދުއިސައްތައާ ދެމެދުގައެވެ.\nނަމަވެސް މިހާރު ވަނީ ދުވާލެއްގެ މައްޗަށް ކޮވިޑް ބަލީގައި އިންޑިއާގައި މީހުން މަރުވާ އަދަދު ހަތަރުސަތޭކައާއި ފައްސަތޭކައާ ދެމެދުގެ މިންވަރަކަށް މައްޗަށް ގޮސްފައެވެ. އިންޑިޔާގައި ކޮވިޑް ޖެހިގެން އިއްޔެ ހަތަރުސަތޭކަ ދެ މީހުން މަރުވެފައިވާއިރު އިއްޔެ ނޫން އިހައްދުވަހު ކޮވިޑް ޖެހިގެން މަރުވީ ތިންސަތޭކަ ފަނަރަމީހުންނެވެ.\nއިންޑިއާގައި މިހާރު ވެރިކަން ކުރާ ހަރުކަށި ހިންދޫ ފިކުރުގެ ޕާޓީކަމަށްވާ ބަރަތިޔާ ޖަނަތާ ޕާޓީގެ ވެރިކަމުގައި އިންޑިއާގެ ސިޔާސީ މުއައްސަސާތަކުގެ އިތުރުން އިދާރީ މުއައްސަސާތަކާއި މިނިވަން މުއައްސަސާތައްވެސް ވަނީ ހިންދޫންގެ ހަރުކަށި ވިސްނުމުގެ މީހުންގެ ކޮންޓްރޯލްގެ ދަށަށްގޮސްފައެވެ. ނަތީޖާއެއްގެ ގޮތުން އިންޑިއާގައި ޒަމާނުއްސުރެ އޮތް ޑިމޮކްރަސީގެ އުސޫލުތައް ގެއްލި ޚުދު މުޚްތާރު އަދި ހިންދޫ ދީނީ ހަރުކަށި ނިޒާމަކާ ދިމާއަށް އިންޑިއާ މިސްރާބު ޖަހާފައިވާ ކަމަށް މުހައްލިލުން ވިދާޅުވެއެވެ.\nކޮވިޑް ފެތުރޭ މިންވަރަށް ބަލާއިރު އިންޑިއާ މިހާރުދަނީ 2020 ވަނަ އަހަރުގެ ފަހުކޮޅުގައާއި 2021 ވަނަ އަހަރުގެ ކުރީކޮޅު އެގައުމުގައި ކޮވިޑް ފެތުރި އެގައުމުގެ ސިއްހަތާބެހޭ މުޅި ނިޒާމު އިނދަޖެހުނު ހާލަތާ ދިމާއަށްކަމުގެ ބިރުވަނީ ހީވެފައެވެ. އެދުވަސްވަރު ކޮވިޑް ބަލީގައި އިންޑިއާގައި މީހުން މަރުވަމުން ދިޔަމީހުންގެ އަދަދުތައް ގިނަކަމުން މަރުވެފައިވާ މީހުންގެ ހަށިތައް އެންދުމަށް ބޭނުންވާ ދަރު ނުލިބި މަރުވެފައިވާ މީހުންގެ ހަށިތައް ކުނިވެ ބައެއް ސަރަހައްދުގައި ކުނިވަސްދުވާވަރުން މީހުން ދިރިއުޅުމަށް ދަތިވާ ހިސާބަށް ކަންތައް ދިޔައެވެ.\nނަމަވެސް 2021 ވަނަ އަހަރުގެ ފަހުކޮޅު ކޮވިޑް ކޮންޓްރޯލް ކުރުމުގައި އިންޑިއާ ކާމިޔާބުތަކެއް ހޯދިއެވެ. އެއަށްފަހު އިންޑިއާގައި ކޮވިޑް ވެކްސިން ޖެހުމުގެ ކަންތައްވެސް ބާރަށް ކުރިޔަށް ގެންގޮސްފައިވެއެވެ. މިހާރު އިންޑިއާގައި އަނެއްކާވެސް އާދަޔާ ޚިލާފު ބާރުމިނެއްގައި ކޮވިޑް ފެތުރެމުންދާ މައިގަނޑު ސަބަބަކީ އޮމިކްރޯން ވޭރިއަންޓް ކަމަށް އެގައުމުން ބުނެއެވެ.\nޖީ7 ގެ ކުރިމަތީގައި ޗައިނާ، އިންޑިއާ ދިފާއުކޮށްފި\nމިނިސްޓަރު މާރިޔާގެ ގެކޮޅުގައި އިންޑިއާ އައުޓް ޖަހައިފި


Hulhumale ge accident gi aniyavi zuvaanaage haalu annanee ragalhu vamun: ADK | Mihaaru\nހުޅުމާލޭގެ އެކްސިޑެންޓުގައި އަނިޔާވި ޒުވާނާގެ ހާލު އަންނަނީ ރަނގަޅުވަމުން: އޭޑީކޭ\nމިދިޔަ ބުރާސްފަތި ދުވަހުގެރޭ ހުޅުމާލޭގައި އެކްސިޑެންޓު އަނިޔާވި މީހާގެ ބޮލުން ފޭބި ލޭތައް މަގުމަތީގައި. - ފޮޓޯ: މިހާރު\n14 ޖޫން 2017 - 18:37\nމެނޭޖިން ޑިރެކްޓަރު އަހުމަދު އަފްއާލް ވިދާޅުވި ގޮތުގައި، ހުޅުމާލޭ ފިތުރޯނު މަގުން އެމްޕީއެލް ކައިރީގައި ހިނގި ނުރައްކާތެރި އެކްސިޑެންޓުގައި އަނިޔާވި މީހާ އަށް އަދިވެސް ފަރުވާ ދެމުން އަންނަނީ އައިސީޔޫގަ އެވެ.\nއެ ޒުވާނާގެ ބޮލަށް ލިބުނު ގެއްލުންތަކާ ގުޅިގެން ހޮސްޕިޓަލުން ކުރި އޮޕަރޭޝަނަކަށް ފަހު، ހާލަތު ކުރިއަށް ވުރެ ރަނގަޅު ކަމަށް ވެސް އަފްއާލް ވިދާޅުވި އެވެ.\nއުމުރުން 22 އަހަރުގެ އަންހެންމީހާ އަށް ފަރުވާ ދިނީ ވެންޓިލޭޓަރެއްގެ އެހީގަ އެވެ. އެކަމަކު މިހާރު އޭނާ ވެންޓިލޭޓަރުން ނައްޓާލާފައިވާ ކަމަށް ވެސް އޭޑީކޭ ހޮސްޕިޓަލުން ބުންޏެވެ.\nބާރު ސްޕީޑްގައި ދުއްވާފައި ދިޔަ ސައިކަލެއް ކޮންޓްރޯލް ނުވެ ހިނގި އެކްސިޑެންޓުގައި ދެ މީހަކަށް އަނިޔާވި އެވެ. އެކަމަކު އެކްސިޑެންޓުގައި ބޮޑަށް އަނިޔާވީ ސައިކަލް ފަހަތުގައި އިން އަންހެންމީހާ އަށެވެ. ސައިކަލް ދުއްވަން އިން ފިރިހެންމީހާ އަށް މާބޮޑެތި އަނިޔާއެއް ނުލިބެ އެވެ.\nއެކްސިޑެންޓު ހިނގަން ދިމާވީ، ފިތުރޯނު މަގުގައި އަޅާފައި ހުރި ބަމްޕަރެއްގެ މަތިން ބާރު ސްޕީޑްގައި ދުއްވާފައި ދިޔަ ސައިކަލް ކޮންޓްރޯލް ނުވެ ކަހާލައިގެން ގޮސްގެންނެވެ. އެއާއެކު، އަންހެންމީހާ ވަރަށް ދުރަށް ވިއްސައިގެން ގޮސް، އޭނާހެ ބޯ ތާރުގަނޑުގައި ޖެހި ވަނީ ފަޅައިގެން ގޮސްފަ އެވެ.\nމި އެކްސިޑެންޓް ހިނގަން ދިމާވި ބަމްޕަރަކީ އެ މަގުގެ ކޮންސްޓްރަކްޝަން ސައިޓަކުން މޫދަށް ފެން ފޮނުވުމުގެ ބޭނުމުގައި، މަގު ހުރަސްކޮށް އަޅާފައި ހުރި ހޮޅިތައް ފޮރުވުމަށް، އުސްކޮށް ހަދާފައިވާ ބަމްޕަރެއް ކަމަށްވެ އެވެ.\nއެކްސިޑެންޓް ހުޅުމާލެ އޭޑީކޭ ހޮސްޕިޓަލް މަގުމަތީގެ އެކްސިޑެންޓް\n3 ކޮމެންޓް, 44 ރިއެކްޝަންސް\nއަދި ބާރަށް ނު ދުއްވެނީ،\nﷲ އަށް ޝުކުރު ކުރަން..


North Korea in South Korea ge officialaku maraalai andhaalaifi\nއުތުރުން ދެކުނުގެ އޮފިޝަލަކު މަރާލައި އަންދާލައިފި\nއޮފިޝަލުގެ ގަޔަށް ބަޑި ޖަހައި މަަރާލި ކަމަށ ބުނާ ސަރަހައްދު\nދެކުނު ކޮރެއާގެ ގެއްލިފައިވާ އޮފިޝަލަކު މަރާލުމަށް ފަހު އުތުރު ކޮރެއާ އިން އަންދާލައިފި އެވެ. މިކަަަަަަަަަން ހާމަކުރީ ދެކުނު ކޮރެޔާގެ އަސްކަރިއްޔާ އިންނެވެ. ދެކުނުގެ އަސްކަރިއްޔާ އިން ވަނީ އެ އަމަލު ކުއްވެރިކޮށް އެ އަމަލުގެ ޒިންމާ ނަގައި އެކަން ހިންގި މީހުންނާއި ދޭތެރޭ ފިޔަވަޅު އެޅުމަށް ވެސް ގޮވާލާފަ އެވެ.\n"އުތުރު ކޮރެއާއިން އެ ގައުމުގެ ކަނޑުގެ ސަރަހައްދުން ބޯޓެއްގައި އެމީހާ ދަތުރު ކުރަނިކޮށް ފެނުމާއެކު ބަޑިޖަހާ މަރާލުމަށް ފަހު ވަނީ އަންދާލާފައި،" ދެކުނުގެ ޑިފެންސް މިނިސްޓްރީ އިން ނެރުނު ބަޔާނެއްގައި ބުނެފައި ވެއެވެ.\nމަރާލި އޮފިޝަލް ވަނީ ހޯމަ ދުވަހު ދެ ގައުމުގެ ނުރަސްމީ ކަނޑުގެ ބޯޑާ ސަރަހައްދުގައި އެ ސަރަހައްދު ބަލަހައްޓާ ބޯޓެއްގައި ހުރަސް ކޮށްފަ އެވެ. އުތުރު ކޮރެއާއިން އެ މީހާ ގަޔަށް ބަޑި ޖެހި ސަބަބެއް ނޭނގެ އެވެ. އެކަމަކު އެއީ ކޮރޯނާ ވައިރަސްއާ ދެކޮޅަށް އަޅާފައިވާ ފިޔަވަޅު ތަކުގެ ތެރެއިން ކުރި ކަމަކަށް ވެސް ވެދާނެ ކަމަށް ރިޕޯޓްތައް ބުނެފައި ވެއެވެ.\nދެކުނު ކޮރެއާގައި ހުންނަވާ އެމެރިކާގެ މިލިޓަރީ ކޮމާންޑަރު މިމަހުގެ ކުރީކޮޅު ވިދާޅު ވެފައި ވަނީ ކޮރޯނާ ވައިރަހުން ސަލާމަތް ވުމުގެ ގޮތުން އެ ގައުމަށް ގަވާއިދާއި ހިލާފަށް އެތެރެވާން އުޅޭ ކޮންމެ މީހެއްގެ ގަޔަށް ބަޑި ޖެހުމުގެ އޯޑަރެއް އުތުރު ކޮރެއާގެ ސިފައިންނަށް ދީފައިވާ ކަމަށެވެ. މިދިޔަ ޖުލައި މަހު ދެކުނު ކޮރެއާ އިން ބޯޑާ ހުރަސްކޮށް އުތުރު ކޮރެއާ އަށް އެތެރެވި މީހަކު ކޮރޯނާ ވައިރަސް ޖެހިފައިވާ ކަމަށް ޝައްކު ކުރެވިގެން ޓެސްޓު ކުރި އެވެ. އެކަމަކު އެމީހާ ވަނީ ބައްޔައް ނެގެޓިވެ ވެފައެވެ.\nއުތުރުގެ ބާރުތައް ކިމް ޖޮންގް އުންގެ ކޮއްކޯފުޅަށް


Katrina Kaif dhookolli film Shraddhaa Kapoor ah? | Mihaaru\nކެޓްރީނާ ކެއިފް ދޫކޮށްލި ފިލްމު ޝްރަދާ ކަޕޫރަށް؟\n02 ޖެނުއަރީ 2019 - 06:44\nވަރުން ދަވަންއާ އެ ކުޅެން ކެޓްރީނާ ކެއިފް ސޮއި ކުރި ފިލްމު ދޫކޮށްލުމުން ފިލްމުގެ ބަތަލާއަކަށް މިހާރު ޝަރްދާ ކަޕޫރު ހަމަޖައްސާފައިވާ ކަމަށް ރިޕޯޓްތައް ބުނެފި އެވެ.\nމިޑް-ޑޭ އިން ރިޕޯޓްކޮށްފައިވާ ގޮތުގައި ފިލްމަށް ޝޯޓްލިސްޓް ކުރި ތިން ބަލާއިންގެ ތެރޭގައި ހިމެނީ ވަރުންއާ އެކު ކުރިން މަސައްކަތް ކުރި ޝްރަދާގެ އިތުރުން "ދިލްވާލޭ" ގެ ބަތަލާ ކްރިތީ ސެނަން އާއި "ޑިޝޫމް" އާއި "ޖުޅުވާ 2" ގެ ބަތަލާ ޖެކްލިން ފެނަންޑޭޒެވެ. ނަމަވެސް ފިލްމުން ފެނުމުގެ ފުރުސަތު ބޮޑީ ޝްރަދާ ކަމަށް އެ ނޫހުން ބުންޏެވެ.\nމި އަހަރުގެ ނޮވެމްބަރު 8 ގައި ރިލީޒްކުރަން ތާވަލުކޮށްފައިވާ މި ޑާންސް ފިލްމަކީ ވަރުން އާއި ޝްރަދާ އެކުގައި ކުޅުނު ފުރަތަމަ ފިލްމު އޭބީސީޑީ2(2015) ގެ ޑައިރެކްޓަރު ރެމޯ ޑި ސޫޒާ ޑައިރެކްޓް ކުރާ ފިލްމެކެވެ.\nވަރުން އާއި ޝްރަދާގެ "އޭބީސީޑީ 2" ގެ ލަވަައެއް.\nމި ފިލްމުގެ ޕްރޮޑިއުސަރު ބުޝަން ކުމާރު ބުނި ގޮތުގައި ކެޓްރީނާ ފިލްމު ދޫކޮށްލުމުން، އޭގެ ބަތަލާއަކަށް ގެންނާނެ މަޝްހޫރު ތިން ތަރިއަކު މިހާރު ވަނީ ޝޯޓްލިސްޓްކޮށްފަ އެވެ. އަދި ވަރަށް އަވަހަށް ބަތަލާއަކީ ކާކުކަން އިއުލާން ކުރާނެ ކަމަށް ވެސް ބުންޏެވެ.\nބުޝަން ބުނި ގޮތުގައި ފިލްމުގެ ޝޫޓިން މި މަހުގެ 22 ހިސާބުގައި ފަށާނެ އެވެ. އެހެންވެ ޔަގީނުން ވެސް އޭގެ ކުރިން މި ފިލްމުގެ ބަތަލާއަކަށް ވާނެ މީހަކީ ކޮބައިކަން އެނގޭނެ އެވެ.\nއިތުރު ލިޔުންތައް ބޮލީވުޑް ކެޓްރީނާ ކައިފް


ކްރީމީ ޗިކަން ޕޮޓޭޓޯ\nކްރީމީ ޗިކަން ޕޮޓޭޓޯ ތައްޔާރުކޮށްލަން މާ ގިނަ ވަގުތެއް ނުނަގާނެ\nކ. މާލެ | 13 މެއި 2020 | ބުދަ 11:20 | 4,972\nކްރީމީ ޗިކަން ޕޮޓޭޓޯ - ޔޫޓިއުބް\nއަލުވިން ތައްޔާރުކުރާ ބާވަތްތަކަކީ ދިވެހިންގެ ތެރޭގައި މަގުބޫލު ބާވަތްތަކެކެއެވެ. ރިހަ ކެއްކުމުން ފެށިގެން ހެދިކާގެ ބާވަތްތަކަށް ވެސް އަލުވި ބޭނުން ކުރެއެވެ. މިފަހަރު މި ތައްޔާރުކޮށްލަނީ ކްރީމީ ޗިކަން ޕޮޓޭޓޯ އެވެ. ރަހަ ވަރަށް މީރުވާނެއެވެ.\n1 އަލުވި (ބޮޑު، ތޮށި މަށާފައި)\n400 ގްރާމް ކުކުޅު (ކިއުބްކޮށް ކޮށާފައި)\n1 ޓޯމާޓޯ (ކުދިކޮށް ކިއުބްކޮށް ކޮށާފައި)\n1 ފިޔާ (ތުނިކޮށް ދިގަށް ކޮށާފައި)\n2 ސަމުސާ ޓޮމާޓޯ ޕޭސްޓް\n2 ސަމުސާ ބަޓަރު\n2 ސަމުސާ ފުށް\nބޯތައްޓެއްގެ ތެރެއަށް އަލުވި ފޮތިކޮށް ކޮށާލާށެވެ. ދެން އޭގެ ތެރެއަށް އޮލިވް އޮއިލް، ލޮނު، އަސޭމިރުސް އަޅާލައިގެން އަލުވިތައް ފުނޑުނުވާނެ ގޮތަށް އެއްކޮށްލާށެއެވެ. އެހެން ޓްރޭއެއްގައި އަލުވި ފޮތިތައް ވަކި ވަކިން އަތުރާލާށެއެވެ.\nއެއަށްފަހު ތަވައެއްގެ ތެރެއަށް ތެޔޮ ފޮދެއް އަޅައިގެން ފިޔާކޮޅު މޯޅި ކޮށްލާށެވެ. ދެން އޭގެ ތެރެއަށް ކުކުޅު، ލޮނު، އަސޭމިރުސް އަޅައިގެން އެއްކޮށްލާށެވެ. ކުކުޅުތައް ރޯފިލަން ފެށުމުން އޭގެ ތެރެއަށް ރޯ ޓޯމާޓޮއާއި ޓޮމާޓޯ ޕޭސްޓް އަޅާ އެއްކޮށްލާށެވެ. މިގޮތަށް 20 މިނެޓް ވަންދެން ކައްކާލާށެވެ. ކައްކާ ނިމުމުން ޓްރޭގައި ފަތުރާލާފައި ހުރި އަލުވީގެ މައްޗަށް އަޅާލާށެވެ.\nދެން ކްރީމް ސޯސް ތައްޔާރުކުރުމަށް ތެއްޔެއްގެ ތެރެއަށް ބަޓަރު އަޅާ ދިޔާކޮށްލާށެއެވެ. އޭގެ ތެރެއަށް ފުށް ކޮޅު އަޅާ، އެއްކޮށްލުމަށް ފަހު، އޭގެ ތެރެއަށް ބޮޑު އެއް ޖޯޑުގެ ކިރު އަޅައިގެން އެއްކުރަމުން ދާށެއެވެ. ހުއްޓާނުލާ ކިރު އޮލަވަންދެން ހަލާށެއެވެ. އޮލަވުމުން އަލުވި މަސް ޓްރޭގެ މައްޗަށް ސޯސްގަނޑު އަޅާލާށެވެ. ދެން 30 މިނިޓް ވަންދެން 180ޑިގްރީގައި އަވަނުގައި ފިހެލާށެއެވެ. ފިހެނިމުމުން އޭގެ މައްޗަށް ޗީޒް ގޭނުމަށް ފަހު، ޗީޒްތައް ދިޔާ ވަންދެން 10 މިނިޓް އަވަނުގައި ބަހައްޓާށެވެ.


ރާސްތާ2 (38) – Esfiya – Dhivehi Vaahaka Site\n- by Kiyara - 51- February 18, 2020\nފުޓުބޯޅަ ޓްރާންސްފާގައި ދުނިޔޭގެ އެންމެ ވަރުގަދަ އެއް ކުލަބު ކަމުގައިވާ ލިވަޕޫލުން ޔޫސުފް އަދި އަލްޔަސްއަށް ހުށަހެޅުމެއް ލިބުނެވެ. އެކުލަބުން ކިތަންމެ ބޮޑު އަގެއް ދީފައި ނަމަވެސް ޔޫސުފް އަދި އަލްޔަސް ގަންނަން ތިބީ ތައްޔާރަށެވެ. މުސާރައިގެ ގޮތުގައި ކޮންމެ ކުޅުންތެރިއަކަށް ހަފްތާއަކު ދެމިލިއަން ޕައުންޑް ދޭން ހުށަހެޅިއެވެ.\nއާއިލާ މީހުންނާ ވާހަކަ ދައްކާފައި ޔޫސުފް އެ ހުށަހެޅުން ޤަބޫލުކުރިއެވެ. މުޅި ދުނިޔޭގެ ކުޅިވަރު ޚަބަރުތަކުގައި އޮތީ ކުރީގެ މަޝްހޫރު ކުޅުންތެރިޔާ އާރާޝްގެ ދަރިފުޅު ޔޫސުފް ބޮޑު އަގުގައި ލިވަޕޫލަށް ބަދަލުވި ވާހަކައެވެ. ލިވަޕޫލްގެ ކޯޗިން ސްޓާފާއި ސަޕޯޓަރުންގެ ފަރާތުން ޔޫސުފްއަށް ތަޢުރީފުގެ އެތައް ބަސްތަކެއް ލިބިގެން ދިޔައެވެ. ފުރަތަމަ ދުވަހުވެސް އޭނާގެ އޮޓޯގްރާފް ހޯދަން އެތައް ސަޕޯޓަރުންތަކެއް ދަނޑަށް ޖަމާވެފައި ތިއްބެވެ. ލޮވަޕޫލްގެ ކުޅުންތެރިންވެސް އޭނާއަށްކީ ހޫނު މަރުހަބާއެކެވެ.\nއަލްޔަސް ލިވަޕޫލަށް ބަދަލު ނުވެ މަޑުކުރީ ރާއްޖޭގައި އަދި އެއް ސީޒަން ކުޅެންށެވެ. ޓީމުގައި ހުރި އެންމެ ގާތް އެކުވެރިޔާ ދިއުމުން ދެރަވިއެވެ. އެހެންނަމަވެސް އެކުވެރިޔާއަށް ލިބުނު އުފަލުގައި އޭނާވެސް ބައިވެރިވިއެވެ.\nޔޫސުފް ދިއުމާއެކު ނަވާރްގެ ހިތަށް ބަޔާން ކުރަން ދަތި ހިތްދަތި ކަމެއް ލިބުނެވެ. އަވަސް މުސްތަޤްބަލެއްގައިވެސް ޔޫސުފް ފެންނާނެ ކަމުގެ ޔަގީންކަމެއް ނެތެވެ. ޔޫސުފް ފެނިލުމުންވެސް އެހިތަށް ހަމަޖެހުން ލިބެއެވެ. ޔޫސުފްގެ އާއިލާއާއި އެކު ޔައިނާވެސް ދިޔަކަން އެނގުމުން އިތުރަށް މާޔޫސްވިއެވެ.\nޔަޒަން ގޮވައިގެން އެނބުރި ފްރާންސަށް ދިއުމުގެ ކުރިން އައިރާ ނަވްޔާމެން ގެެއަށް ދިޔައެވެ. ޔާޒްއާ އޮތް ގުޅުން ނެތް ކަމުގައި ވިއަސް ނަވްޔާއާއި އައިރާގެ ގުޅުން ރަނގަޅެވެ. އެކޮޅުގައި އުޅުނު އިރުވެސް އައިރާ ކޮންމެ ދުވަހަކުވެސް ނަވްޔާއަށް ގުޅައިގެން ހާލު ބަލައެވެ. ޔަޒަން ފެނުމުން ޒާޔާވެސް ހީވީ އެހެންފަދަ ކަމެއް ވެގެން އުޅުނުހެންނެވެ. އެކުއްޖާ ފުޅު އަތުން ދޫވެސް ނުކުރެއެވެ. ނަވްޔާ ގުޅާފައި އައިރާއާއި ޔަޒަން ތިބި ވާހަކަ ބުނުމުން އިޝްމާއާއި އަކްމަލްވެސް އެބަޔަށް އައެވެ. ނަވްޔާ ޔާޒްއަށް ނުގުޅީ އައިރާ ހިތްހަމަ ނުޖެހިދާނެތީއެވެ.\nޔޫސުފް ލިވުޕޫލަށް ބަދަލުވެފައި އަލައިކާ މީހަކާ އިނުމުން ޔާޒްއާ އެކުގައި އުޅޭނެ އެކަކުވެސް ނެތުމުން އޭނާ ހުރީ ފޫހިވެފައެވެ. އަލައިކާ އިން ފަހުންވެސް ޔޫސުފް ހުރިއިރު ހަވީރުގަޑީ މެޗެއް ނެތިއްޔާ އޭނާ އައިސް އުޅޭނީ ޔާޒްއާ އެއްކޮށެވެ. ޔާޒް ފޫހިވެގެން ޒާޔާއަށް އުނދަގޫ ކުރަންވެއްޖޭ ހިތައި މަންމަމެން ބަޔަށް ދިޔައެވެ.\nގޭތެރެއަށް ވަން ޔާޒްއަށް ސޯފާގައި އިން އައިރީން ފެނި ހުއްޓެވުނެވެ. ހީވީ ދެފައިގައި ތެރަސްލައިފައި ތަތްކުރިހެންނެވެ. އައިރީންގެ ފުރިހަމަ ހިނިތުންވުމުގައި ހުރިއިރު އައިރާގެ ރީތިކަން ދެގުނައެވެ. ޔަޒަން އުރައިގެން އައިރާއާއި ޖެހިގެން ޒާޔާ އިނެވެ. އިޝްމާއާއި އަކްމަލް އަދި ނަވްޔާ ތިބީ ކޮންމެސް އޮލަ ވާހަކައެއްގައެވެ.\nޒާޔާ އުނގުގައި އިން ޔަޒަން ، ޔާޒް ފެނުމާއެކު ލޯބިކޮށް ހީލާފައި ދެފަޔާއި ދެއަތް ތަޅުވައިފައި އަނގައިން އަޑެއް ލައްވާލިއެވެ. އެއާއެކު އެންމެ ދޮރާ ދިމާއަށް ބަލާލިއެވެ.\nއައިރާ ތުންފަތް މަތީގައިވި ހިނިތުންވުން ފިލައިދިޔައެވެ. ޔާޒް އޭނާއަށް ބަލާލުމުގެ ކުރިން އިސްޖަހައި އެ މޫނު ފޮރުވާލިއެވެ.\nދުވެލާފައި ގޮސް ޔަޒަން އުރާހިތްވެފައި ހުރިނަމަވެސް އައިރާ އިނުމުން އެކުއްޖާގައި އިނގިލި ކުރިވެސް ޖައްސާލާކަށް ޔާޒްއަކަށް ނުކެރުނެވެ. އޭނާއާ ދިމާއަށް ބަލާފައި ޔަޒަން ކަރުގެ ބުޑުން އަޑު ނެރެމުން ދިޔައެވެ. އޭނާއާ ދިމާއަށް އަތްދިއްކޮށްފައި ތެޅޭ ވަރުން އެކުއްޖާ ހިފަހައްޓަން ޒާޔާއަށްވެސް އުނދަގޫވިއެވެ. “ދޮންބެދައްތާ ކޮއްކޮ މިއޮށް ވެއްޓެނީ!” އައިރާ އަވަހަށް ޔަޒަން ގައިގައި ހިފެހެއްޓިއެވެ. ދެން އޭނާ ބަލާލީ ހުއްޓިގެން ހުރި ޔާޒްއާއި ދިމާއަށެވެ. ސޯފާއިން ތެދުވެ ޔަޒަން އުރާލައިގެން ގޮސް ޔާޒްއަށް ދިއްކޮށްލިއެވެ.\nފެންނަމުން ދިޔަ މަންޒަރު ގަބޫލު ނުކުރެވިފައި ދެލޯ ބޮޑުކޮށްގެން ބަލަހައްޓައިގެން ހުރެވުނެވެ. “ޑެޑީ ބޭނުމެއް ނޫނޯ ބަބްލްސް އުރާކަށް” ޔާޒް އެ ހުރި ގޮތަށް ހުރުމުން އައިރާ ބުނެލިއެވެ. “އެ ދޮގު މަންމިއަކަށް ނޭންގޭނެ” ހަމަހޭވެރިކަން ވުމާއެކު އައިރާއަށް ލޯ އަޅާލަމުން ޔާޒް އައިރާ އަތުން ޔަޒަން އަތުލިއެވެ. ޔާޒް އަތް ދިއްކޮށްލުމާއެކު ޔަޒަން އެ އަތުތެރެއަށް ވެއްޓިގަތީއެވެ.\nއިޝްމާ އަކްމަލް އަދި ނަވްޔާ ހިނިތުންވެލިއެވެ. އައިރާ އަމިއްލައަށް ފެނިގެން ޔާޒް އަތަށް ޔަޒަން ދިނުމުންނެވެ.\nޔާޒް ޔަޒަން އުރައިލައިގެން ދިޔައީ މައްޗަށެވެ. ޔާޒް ފަހަތުން ދާން ބޭނުންވި ނަމަވެސް އައިރާއަށް ދާކަށެއް ނުކެރުނެވެ. “އައިރާ ދޭބަ ރަނގަޅުވާނެ” އައިރާ ދާ ހިތްެވެފައި އިން ކަން އިނގުމުން އައިރާ ގައިގައި ފިރުމާލާފަ ނަވްޔާ ބުންޏެވެ.\nއައިރާ ދިޔައިރު ޔާޒް އިނީ ޔޫސުފްއަށް ވީޑިއޯ ކޯލް ކޮށްގެންނެވެ. އައިރާ ގޮސް ޔާޒް ފަހަތުގައި ހުއްޓިލުމާއެކު ޔޫސުފް ގޮވާލިއެވެ. “ހާއި. އަލޫކާގެ ޕާޓީން ފެނުނު ގޮތަށް ދައްކާވެސް ނުލައި. ހަމަ މަ އައިމަ ދޯ ބަބްލްސްވެސް ގެއަށް ގެންނަން އިނގުނީ!” ޔޫސުފް ޝަކުވާ ބޮނޑިއެއް އޮއްސާލިއެވެ. “ހޫމް އެހެންނު ވާނީ. ޔޫސީވެސް ބުނެވެސް ނުލައެއްނު ދިޔައީ. ޚަބަރުން ފެނިގެން އިނގުނީވެސް ދިޔަކަން” އައިރާއަށް ޔޫސުފް ލިވަޕޫލަށް ދިޔަކަން އެނގުނީ ޔޫސުފް ސޮއެ ކުރިދުވަހު ޓީވީން ދެއްކީމައެވެ. އޭގެ ކުރިން ނޭންގެއެވެ. އެކަކުވެސް އޭނާ ގާތު ނުބުނެއެވެ. “އެހެންތަ އާނ އޯކޭ. އޭ ބްރޯ މަ ދާން ވެއްޖެ ބާއި ބަބްލސް. ބާއި އައިރާ” ޔޫސުފް ވަދާއުގެ ސަލާންކޮށްފައި ފޯނު ބޭއްވިއެވެ.\nއައިރާ ސިއްސައިގެން ދިޔައީ ޔާޒް އޭނާގެ އަތްތިލައިގައި ހިފާލުމުންނެވެ. ޔާޒްގެ އަސަރު ގަދަ ދެލޮލަށް ނަޒަރު ހިންގާލެވުމާއެކު އައިރާ ހިތުގެ ހިނގުން ހުއްޓުނުހެން ހީވިއެވެ. ޔާޒްގެ ލޮލުން ފެންނަމުން ދިޔައީ ހިތްދަތިކަމާއި އާދޭހެވެ. “އައިރާ” ޔާޒްގެ ހިތްދަތި އަޑު އިވުމުން މިފަހަރު އައިރާ ހިތަށް އަސަރު ކުރިއެވެ. “ޝްޝްޝް” ޔާޒް އިތުރަށް އެއްޗެކޭ ބުނުމުގެ ކުރިން ޔާޒްއާއި އިތުރަށް ގާތްވެފައި ޔާޒްގެ ތުންފަތަށް އައިރާ ބޮސްދިނެވެ.\nއައިރާގެ ކުއްލި ހަރަކާތުން މިފަހަރުވެސް ޔާޒްއަށް ސިހުން ލިބިގެން ދިޔައެވެ. ދެލޯ ބޮޑުކޮށްގެން ހުރެވުނެވެ. އަދި އަވަސް އަވަހަށް އޭނާއާއި އައިރާ ދުރުކޮށްލިއެވެ. “ތިއީ ހަމަ އަސްލު އައިރާތަ؟ ނޫނީ އަހަންނާ އަޅައިގަނެގެން އުޅޭ ޖިންނިއެއް އައިރާގެ ސިފައިގައިތަ؟” ބިރުގަންނަކަމަށް ހެދެމުން ޔާޒް އެހިއެވެ. ޔާޒް ހުރި ގޮތުން އައިރާއަށް ނުހީ ނީންދެވުނެވެ. “ބަބްލްސް. މަންމިގެ ސިފައިގައި ހުރި ހަންޑިއެއް މި އުޅެނީ ހިނގާ ދާން މިތަނުން” ޔަޒަން އުރާލައިގެން ޔާޒް ސޯފާއިން ތެދުވިއެވެ. ޔާޒް ކުރިއަށް ފިޔަވަޅެއް އެޅުމުގެ ކުރިން އައިރާ ޔާޒް ކުރިމައްޗަށް އެރިއެވެ. އަދި ޔާޒްއާއީ ގާތްވެލައިފައި އޭނާގެ ތަނަވަސް މޭމަތީ ބޯ އަޅާލިއެވެ. ޔަޒަން އުރައިގެން އިން އަތް ނޫން އަނެއް އަތް އައިރާ އުނގަނޑުގައި ޔާޒް ވަށާލިއެވެ. އައިރާ ނިއްކުރިއަށް ބޮސްދީފައި ޔަޒަން ކޮލަށްވެސް ޔާޒް ބޮސްދިނެވެ.\nޔާޒް އައިރާ އޭނާ ގަޔާ ދުރުކޮށްލިއެވެ. އެއަށްފަހު އައިރާ އަތުގައި ހިފައިގެން ގޮސް ދެވަނައަށް އިން ކޮޓަރިއަށް ވަނެވެ.\nމުޅި ކޮޓަރީގައި ވަނީ ނޫކުލަ ލައިފައެވެ. ސީލިންގް މަތީ ގަދަ ނޫ ހުރިއިރު ހަތަރު ފާރުގައި ހުރީ މަޑު ނޫކުލައެވެ. ކުޑަދޮރުގައި އަޅުވާފައި ހުރި ދޮރުފޮތިތައް ހުރީ ހުދު ކުލައިގައެވެ. ކޮޓަރޯގެ އެއް ބިތުގައި ހުދު ކުލައިގެ އަލަމާރިއަކާ ހުދހު ކުލައިގެ ކަބަޑެއް ހުއްޓެވެ. އަނެއް ބިތުގައި ހަމާ ހުދު ކުލައިގެ ކުޑައެނދެން އިނެވެ. އެނު ވަށައިގެން ހުދު ކުލައިގެ ފޮތިގަނޑެއް އެލުވާފައި އޮތެވެ. އަދި މަތީގައި ކުޅޭ އެއްޗިހިވެސް އެލުވައިފައި ހުއްޓެވެ. އެނދު ކުރިމައްްޗަށް ވާގޮތަށް ހުރި ދެ ވަށިގަނޑުގައި ކުޑަކުދިން ކުޅޭ ސާމާނު ހުއްޓެވެ.\nކޮޓަރިތެރެއަށް ނަޒަރު ހިންގާލުމާއެކު އައިރާގެ ލޮލަށް ކަރުނަ ޖަމާވާން ފެށިއެވެ. ޔާޒް އެ ކޮޓަރި ތައްޔާރުކޮށްފައި އެވަނީ އޭނާ އަބަދުވެސް އެންމެ ބޭނުންވާ ގޮތަށެވެ. ކުޑައިރުއްސުރެްްވެސް ފިރިހެން ކުއްޖެއް ލިބިއްޖެނަމަ އެކުއްޖާގެ ކޮޓަރި ޒީނަތްތެރި ކުރާނީ ނޫކުލަޔާއި ހުދު ކުލައިންނޭ އަބަދުވެސް ކިޔައެވެ. “ޔާޒް” ވައި އަޑުން އައިރާ ޔާޒްއަށް ގޮވާލިއެވެ. “އަހަރެން އެނބުރި ރާއްޖެ އައިސައް ނުވެސް ނިދާ މި ރޫމް ރެޑީ ކުރީ. ކޮންމެސް ދުވަހަކުން އައިރާ ބޭބީއާ އެއްކޮށް އަންނާނެ ކަމުގެ އުއްމީދުގަ. އައިރާ ޕްލީޒް އަހަންނަށް މާފުކޮށްދީ. އަހަންނާ އަހަރެންދެ ދަރިފުޅު ދުރުނުކުރޭ!” ޔަޒަން ކުޑަ އެނދު ތެރެއަށް ލާފައި ޔާޒް އައިރާ ދެއަތުގައި ހިފިއެވެ. “ނޭންގެ ބުނާނެ އެއްޗެއް. ހަގީގަތުގަ ޔާޒް މާފަށް އެދޭކަށް ނުޖެހޭނެ. އައި އޭމް ސޮރީ ލަވް. އަހަރެން މާ ހިތްހަރުވީ. ބަބްލްސްއާ ޔާޒްއާ ދުރުކުރެވުނީ. އެކުއްޖާ ގާތަށް ޔާޒް އައުން މަނާ ކުރެވުނީ. އެނގޭތަ އެންމެ ފުރަތަމަ ޕްރެގްކަން އެނގުނު ދުވަހު ބޭނުންވި ޔާޒް ގާތު ބުނަން. އެކަމު އަހަރެންގެ ބޯހަރުކަމުން ނުގުޅީ. އައި އޭމް ސޮރީ ޔާޒް” ޔާޒް މޭތެރޭގައި މޫނު ފޮރުވައިގެން އިނދެ އެތައް އިރަކު އައިރާ ރުއެވެ. އައިރާ ރޯނެ ވަރަކަށް ރޯން ދޫކޮށްލައިފައި ޔާޒް ބޭންދިއެވެ. “އައި ލަވް ޔޫ ޔާޒް” ރުއިމުގެ ތެރެއިން ތަކުރާރުކޮށް އައިރާ އެހެން ބުނަމުން ދިޔައެވެ. ހިތްފުރޭ ވަރުވުމުން އައިރާ ޔާޒްއާ ދުރުވެލިއެވެ. “ހާދަ އަވަހަށް ދުރަށް ތިދަނީ؟ ތިހާ އަވަހަކަށް ނުދެވޭނެ!” ޔާޒް އައިރާ އޮނަގަނޑުގައި ހިފައި އޭނާ ގަޔާ ކައިރިކޮށްލިއެވެ. ޔާޒްގެ ލޮލުން ފެންނަމުން ދިޔަ އަސަރުން އައިރާއަށް ލަދުން އިސްޖަހައިލެވުނެވެ. އައިރާ ދަތްދޮޅީގައި ހިފައި ޔާޒް އުފުލާލިއެވެ. ޔާޒް މަޑުމަޑުން އައިރާގެ ތުންފަތަށް ބޮސްދިނެވެ.\n“ޑާހް! ކުޑަކުއްޖެއް ކުރިމަތީ ކުރާކަންތައް ބަލާބަ ދެމީހުން ވެގެން. އެޓްލީސްޓް ދޮރު ލައްޕައިގެން ތިބޭނަމައެއްނު!” އައިރާއާއި ޔާޒްއަށް ސިހިފައި ދުރަށް ޖެހެވުނީ އަލައިކާ ބާރު ބާރަށް ވާހަކަ ދެއްކުމުންނެވެ. ކޮޓަރީ ދޮރުމަތީ އުނަގަނޑުގައި އަތް ވިއްދާލައިގެން އަލައިކާ އިނެވެ.\nއައިރާ ލަދުން ގޮސް ވިރިދާނެހެން ހީވިއެވެ. ޔާޒްވެސް ރަކިވެފައި އިނދެ ބޯކަހަމުން ދިޔައެވެ.\nއަލައިކާ ގެއަށް އައި ވަގުތު ޔަޒަން ގޮވައިގެން އައިރާ މަތީގައި ވެއްޖެކަމަށް އިޝްމާ ބުނުމުން ދުވެފައި އަލައިކާ މައްޗަށް އެރިއެވެ. ޔާޒް އެޕާޓްމެންޓްގެ ދޮރު ހުޅުވައިފައި ހުރުމުން އެތެރެއަށް ވަން އިރު އެކަކުވެސް ނެތެވެ. ނިކުންނަން އުޅެނިކޮށް އޭނާއަށް ޔާޒް ވާހަކަ ދައްކާ އަޑު އިވުމުން ކޮޓަރިއާ ދިމާއަށް ދިޔައީއެވެ. ކޮޓަރީ ދޮެރު ނުލައްޕާ ހުރުމުން އެ މަންޒަރު އޭނާއަށް ފެނުނީއެވެ.\n“ހޭއި ފުށްގަނޑު. ހިނގާ އަލްދައްތިއާ އެއްކޮށް ދާން ދޯ! މަންމިއާ ޑެޑީ ވަރަށް ބިޒީކޮށް އުޅެނީ!” ޔާޒްއާ އައިރާއަށް އެއްލޯމަރާލަމުން ޔަޒަން ގޮވައިގެން އަލައިކާ ދިޔައެވެ. އޭނާ ދިޔައީ އެޕާޓްމެންގެ ދޮރުވެސް ލައްޕާފައެވެ.\nޔާޒް އޭނާގެ ބާރުގަދަ ދެ އަތުން އައިރާ އުފުލާލިއެވެ. އައިރާ ކުޑަކޮށް ހަޅޭއްލާވާލާފައި އޭނާގެ ދެއަތް ޔާޒް ކަރުގައި ވަށާލިއެވެ. އައިރާ ގޮވައިގެން ޔާޒް ދިޔައީ އޭނާގެ ކޮޓަރިއަށެވެ. އެކޮޓަރީގައިވެސް އެއްޗިހި ތަރުތީބުކޮށްފައި ވަނީ އައިރާ ބޭނުންވި ގޮތަށެވެ. ފާރުތަކުގައި ހުދުކުލަ ލާފައި ފަރުނީޗަރުތައް ވަނީ ކަޅުކުލައިންނެވެ. އެ ކޮޓަރިއަށް ބަލާލުމުންވެސް ޔާޒް އައިރާދެކެ ވާ ލޯބި އިނގޭނެއެވެ.\nއައިރާ ގެނަސް ޔާޒް ބޭއްވީ ކިންގް ސައިޒްގެ ބޮޑު އެނދުމަތީއެވެ. އެއަށްފަހު އޭނާގޮސް ކޮޓަރި ދޮރުތަޅުލާފައި އޭސީ އެންމެ ފުލްކޮށް ޖައްސާލިއެވެ. “އަހަރަކަށް ވުރެ ގިނަ ދުވަހު ކެއްކޮށްފިން އައި ކާންޓް ވެއިޓް އެނީމޯ” ޔާޒް އައިރާ ޝޯލްގައި ހަރުކޮށްފައި ހުރި ޕިންތައް ނައްޓާ އައިރާގެ ބޮލާ ޝޯލްވަކިކޮށްލިއެވެ. އައިރާގެ ފަންއިސްތަށިގަނޑު ނިއުޅިގެން ދިޔައެވެ. އެ އިސްތަށިގަނޑު އޮތީ ކުރިއަށްވުރެއްވެސް ދިގުވެފައިއެވެ. އައިރާގެ އިސްތަށިގަނޑުން ދުވި މީރުވަހުން ޔާޒްއަށް ނޭފަތްދަމާ ލެވުނެވެ. “ޔާޒް ވެއިޓް. އަހަންނަށް ތެދައް ކިޔައިދެވިދާނެތަ؟” ޔާޒް ހުއްޓުވަމުން އައިރާ އެހިއެވެ. އައިރާ އެބުނީ ކޮންކަމެއްކަން ޔާޒްއަށް އެނގުމާއެކު ބޯޖަހައިލިއެވެ. “އައިރާއަށް އެދުވަހު އިވުނީ އަހަރެން ބުނި އެތީގެ އެއްބައި. ތެދަށާ ބުނަންޏާމުން އަސްލު ޕްރޮޕޯސްކުރީ ޝާރިމްގެ ކިބައިން އައިރާ ސަލާމާތްކުރަން. މެރީ ކުރީވެސް ހަމަ ގިލްޓީވެގެން. އެކަމް މެރީ ކުރި ފަހުން ރިއަލައިޒްވީ އަސްލު އައިރާދެކެ ލޯބިވާކަން. އެއީ އަހަންނަށް އައިރާ ފެނުމުންވާ ގޮތްތަކަކީ ހަމައެކަނި ލޯބިވާ ކުއްޖާ ފެނުމުން ވާނެ ގޮތްތައް. އައިރާއާއި ނުލައި ދިރިއުޅުމުގެ ކުރިއަށް އޮތްބައި އަހަަންނަކަށް ނުފެނުނު. އުމުރަށް އައިރާއާ އެކީގައި ވާން ބޭނުންވި. ދުވަހަކުވެސް ވަކިނުވެ. ކޮންމެ ގޮތަކަށް ކަންތައް ވީކަމުގައި ވިއަސް އަހަރެން އައިރާދެކެ ވަރަށާ ލޯބިވަން ތިނޫން އަންހެން ކުއްޖަކަށް މިހިތުން ޖާގައެއް ނުދެން. ލޮތްބަކީ ކޯޗެއްކަން ދަސްކޮށްދިނީ އައިރާ” ޔާޒް އައިރާގެ ނިއްކުރީގަޔާއި ދެލޮލުގައި ބޮސްދިނެވެ. އައިރާގެ ހިތްއެކީ އޭނާއަށް ސާފުކަން އެނގުމުން ބަޔާން ކުރަންދަތި އުފަލެއް ލިބުނެވެ. ޔާޒް އަދި އައިރާވެސް އެރޭ އެތައް ވައުދާއި އަހުދު ކުރިއެވެ. އަބަދުވެސް ދެމީހުން ތެދުވެރިވުމަށެވެ. ކޮންމެ ކަމެއް ދިމާވި ނަމަވެސް އެކަމެއް ހިއްސާކުރުމަށެވެ. ލޯބީގެ އުފާވެރި ވަގުތުކޮޅެއް ދެމަފިރިންވެސް އެވަގުތުކޮޅު ހޭދަކުރިއެވެ.\nޔަޒަން ގޮވައިގެން އަލައިކާ އިނީ އޭނާގެ ކޮޓަރީގައެވެ. އެނދުގައި ޔަޒަން ބައިންދައިގެން އެކުއްޖާ ހެއްވަނާ އެކި ވައްތަރު ޖައްސަމުން ދިޔައެވެ. އަލައިކާ އަނގައިން ލައްވާލާ އަޑުން ޔަޒަން ބާރަށް ހީގަނެއެވެ. ޔަޒަން ނިދިއައިސިގެން އާފުރެން ފެށުމުން އަލައިކާ އެކުއްޖާ އުރާލިއެވެ. އަދި ކޮނޑުމަތީ ބާއްވައިގެން ކޮޓަރީ އެއްކޮޅުން އަނެއްކޮޅަށް ދެތިން ފަހަރު ހިނގާލިއެވެ. ނުހަނު އަވަހަށް ޔަޒަންއަށް ނިދިއްޖެއެވެ. ޔަޒަން ބާއްވައިފައި ތެދުވިތަނުން އަލްޔަސް ފަހަތުން އަލައިކާ ގައިގައި ބައްދާލިއެވެ. “ލައި ކިޑެއް ބޭނުންތަ؟” ލާނެއް ގޮތަކަށް އަލްޔަސް އަހާލުމާއެކު އަލައިކާ ލަދުން މޯޅިވިއެވެ. “ކީއްވެ އެއްޗެކޭ ނުބުނެ ތީނީ؟” އަލައިކާ ޖަވާބެއް ނުދިނުމުން އަލްޔަސް އޭނާއާވީ ދިމާއަށް އަލައިކާ އަނބުރާލިއެވެ. އަލައިކާގެ މޫނުރަތްވެފައި ހުރިތަން ފެނި އެއް މިޔައަކުން އަލްޔަސް ހީލިއެވެ. “ބްލަޝްވީމަ ލައި ވަރަށް ލޯބި. ހިތަށް އެބަ އަރާ ލައި ޕްެެރެގްވެގެން ބޮޑު ބަނޑެއް ލާފަ ހުންނައިރު އަދި ކިހާ ލޯބީވާނެތޯ! އޭރަށް މިކޮލުގަވެސް ހުންނާނި މަސްޖަހާފަ ބްލަޝްވީމަ މިހާރަށް ވުރެއް ބޮޑަށް އިނގެންވެސް އިނގޭނެ” އަލްޔަސް އިތުރަށް އަލައިކާ ލަދުގަންނަވާލިއެވެ. އަލްޔަސްއާ ދިމާއަށް ވައްތަރެއް ޖައްސާފައި އެމޭތެރޭ އަލައިކާ މޫނު ފޮރުވާލިއެވެ.\nއައިރާއާއި ޔާޒް ތިރިއަށް ދިޔައިރު ޔަޒަން ނިދާފައި އޮތުމުން އެދެމީހުން ދިޔައީ އަހުސަމްމެން ގެއަށެވެ. އައިރާއާ އެއްކޮށް ވަން ޔާޒް ފެނުމާއެކު އިސްރާއަށް ހިނިތުންވެވުނެވެ. އަހުސްމްވެސް ހިނިތުންވެލައިފައި ޔާޒްއާއި ސަލާން ކުރިއެވެ. ޔާޒްއާ އެއްކޮށް އެނބުރި ދާން ބޭނުންވާކަން އައިރާ ބުނުމާއެކު އިސްރާ އަދި އަހުސަމްވެސް ދަރިފުޅުގެ ނިންމުމަށް މަރުހަބާ ކިއެވެ. ދަރިފުޅަށް ވިސްނިގެން ޔާޒްއަށް މާފުކުރީތީވެ ދެމީހުންވެސް އުފާވިއެވެ. ފުރަތަމަކޮޅު ރުޅިއައި ނަމަވެސް އަހުސަމްއަށް ފަހުން ވިސްނުނެވެ. އެއް ޒަމާނެއްގައިނަމަ ޔާޒް ކަންތައް ކުރި ގޮތަށް އޭނާވެސް އިސްރާ ސަލާމަތްކުރަން ކަންތައް ކުރީހެވެ. ޝާރިމްފަދަ އުޅުމެއް އަޚްލާޤެއް ނެތް ޒުވާނެއްގެ ކިބައިން ލޯބިވާ ދަރިފުޅު ސަލާމަތްކޮށްދިނީ ޔާޒްއެވެ. އެކަމަށްޓަކައި އަބަދުވެސް ޔާޒްއަށް އޭނާ ޝުކުރުވެރިވާނެއެވެ.\nލިވަޕޫލަށް ޔޫސުފް ކުޅެދޭ ފުރަތަމަ މެޗު ކުޅެން ޖެހުނީ ޗެމްޕިއަން ޗެލްސީއާ ދެކޮޅަށެވެ. ދުނިޔޭގެ އެންމެ މޮޅެތި ގިނަ ކުޅުންތެރިންތިބީ ޗެލްސީގައެވެ. އަދި މިހާރު ދުނިޔޭގެ އެންމެ މޮޅު ކޯޗުކަމަށް ގިނަ ބަޔަކު ޤަބޫލު ކުރާ ކުރީގެ މަޝްހޫރު އިނގެރޭސި ކުޅުންތެރިޔާ ހެރީ ކޭންއަކީ ޗެލްސީގެ ކޯޗެވެ. ޔޫސުފް ބަދަލުވީ ލީގުގެ މެދުތެރެއިންނެވެ. ލީގުގައި މި ސީޒަންގައި ޗެލްސީ ކުޅުނު ހުރިހާ މެޗަކުން ޗެލްސީވަނީ މޮޅުވެފައެވެ. ޖެހިޖެހިގެން ދެވަނަ ފަހަރަށް ލީގު ނެގުމާއި ގާތަށް ޗެލްސީވަނީ ޖެހިލާފައެވެ.\nޔޫސުފް މެޗުފެށީ ބެންޗުންނެވެ. ފުރަތަމަ ހާފު ނިމި ދެވަނަ ހާފުގެ ތިރީސްވަނަ މިނެޓާއި ތިރީސް ދެވަނަ މިނެޓު ލަނޑު ޖަހައިގެން ޗެލްސީން މެޗުގެ ލީޑު ނެގިއެވެ. މެޗު ނިމެން ދިހަ މިނެޓަށްވެފައި އިންދައި ކޯޗު ޔޫސުފް ކުޅެން އެރުވިއެވެ. ފުރަތަމަވެސް ދަނޑަށް އަރާފައި ފަހަތުގައި އޮތް ބޯޅަ އަމިއްލައަށް ހޯދައިގެން ގޮސް ޔޫސުފް ލަނޑެއް ކާމިޔާބު ކުރިއެވެ. އެއާއެކު ދަނޑުގައި ތިބި ލިވަޕޫލް ސަޕޯޓަރުންގެ އަޑުގަދަވެގެން ދިޔައެވެ. ދެމިނެޓުފަހުން ލިބުނު ކޯނަރަކުން ޔޫސުފް އޭނާގެ ދެވަނަ ލަނޑު ކާމިޔާބު ކޮށް މެޗުގެ ނަތީޖާ ހަމަހަމަ ކުރިއެވެ. ކުޅުންތެރިންނާއި ބެންޗުގައި ތިބި އޮފިޝަލުން ޔޫސުފް ގަޔަށް އަރައިގަތެވެ. މެޗު ނިމެން މިނެޓަކަށް ވެފައި ހުއްޓައި އޯވަ ހެޑަކުން ލަނޑު ޖަހައިގެން ޔޫސުފް އޭނާގެ ފުރަތަމަ ޕްރިމިއާރ ލީގު މެޗުގައި ހެޓްރިކް ހެދައި ޗެލްސީ ބަލިކުރިއެވެ. ހެޓްރިކް ހަދައިފައި ދުވެފައި ގޮސް ސަޕޯޓަރުން ތެރޭގައި ހުރި ޔައިނާ ގައިގައި ޔޫސުފް ބައްދާލިއެވެ. އެ މެޗުގެ މޮޅު ކުޅުންތެރިޔާގެ މަަޤާމު ލިބުނީ ޔޫސުފްއަށެވެ. ލިވަޕޫލްގެ ކޯޗު ރޮބާރޓޯ ފިރްމިނޯގެ ތައުރީފުގެ އިތުރަށް ހެރީކޭންގެ ތައުރީފުވެސް ޔޫސުފްއަށް ލިބުނެވެ. މޭން އޮފް ދި މެޗް އެވޯޑް އޭނާ ދިނީ މާނީއާއި އާރާޝް އަތަށެވެ.\nހިތަކުން ނުފިލާނެ 31\nSalam here is the 38th episode of rastha2. Stry dhigukoh nugenesdheveythy varah bodah maafah edhen. Reygandu ekani Time vany liyan ehenve gen ehaa kurukoh genesdheveny. Stryga mihaaru vaagoi baeh kudhinnah kamu nugosdhaane ekam alhugandu try mi kurany vyhaaves kiyuntherinnah kamudhaanehen genesdheveytho ehenve football parts thah ves madhu kohllafa huhnnany. Ekam mi part in feshigen bodah huhnnany alyas and yoosuf ge career. In Sha Allah dhen stry ge baaky ihnnany 12varakah episodes. Hope u all enjoyed reading. Luv ya alll♥\nIt’s okay…kiyara ehnu story liyanii..ehn veema kiyara ah ingeyni story kuriyah gendhaane goeh dhw..kiyara beynun gothakah story gendhey okay vaane.dhn baeh faharu dhw kiyun theringe hiyaalu hwdhani.😊😊😊😊😊😊😊😊😊😊\nSiss.. story is awesome 😍😍😍 whn is next waiting for the next part 😊😊😊😊😊 Luv yeahhhh ❤❤❤❤ ttly ❤❤❤\nYayyyy… finalllyyy😍😍😍 Aira i won’t let you n yazan go now… thee aharenge huriha vx bayaky.. thankyou for giving measecond chance. Thidhemyhnnah takaa vx I’ll beabetter person.. kuryge yaaz eh noon mee mihaaru, I’ve changed n I’ll prove to be the best husband n daddy for u both..😘😘\nzaayaa eii yaax ge ehbandu ehbafaa kokko tha\nVarah reethi mi part vx….hama habbu….waiting for the nxt part….and whn nxt???\nVarah varah varah reethi💞💞💞💞💞💞💞💞💞💞💞💞💞💞💞💞💞\nmaa sha Allah ❤❤❤❤❤❤❤\nwaiting for the next part💕💕💕💕💕💕💕💕💕💕💕💕💕💕💕💕\nހިތުގެ ކޮންމެ ވިންދެއްގައި –2–\nހިތުގެ ކޮންމެ ވިންދެއްގައި – 1 –\nމިނަން ތިހިތުން ފިލުވާލަނީހޭ…14\nމޮޔަ ހިތް މަގޭ…22\nހިތުގެ ކޮންމެ ވިންދެއްގައި –3–\nމިނަން ތިހިތުން ފިލުވާލަނީހޭ…13\nވާނަމޭ އުމުރަށް އެކީ ޖާނާ (2)\nވާނަމޭ އުމުރަށް އެކީ ޖާނާ (1)\nމިނަން ތިހިތުން ފިލުވާލަނީހޭ… 15\nހަޤީޤީ / ހިތާމަ / ލޯބި\nހުރިގޮތްހޭމީ؟ (1ވަނަ ބައި)


Mayehge veynee aadheys – dharifulhah eheeehvedhee !\nމަޔެއްގެ ވޭނީ އާދޭސް – ދަރިފުޅަށް އެހީއެއްވެދީ !\nކައިވެނިކޮށް އުފާވެރި ދިރިއުޅުމެއް އުޅުމުގެ ހުވަފެނަކީ ކޮންމެ ޒުވާނަކުވެސް ދެކެން އެންމެ ބޭނުންވާން ދުވަހެވެެ. ކުޅުދުއްފުށީ، ބޮއިގެ ، އަބުދުލްލަތީފް މުހައްމަދު (24އ) ވެސް ބާޖަވެރި ދިރިއުޅުމެއް އުޅުމުގެ ފޮނި އުންމީދުގައި ކައިވެނިކުރި އެވެ. ނަމަވެސް ކަން ދިމާކުރީ ވަރަށް ހިތާމަވެރިގޮތަކަށެވެ. ކައިވެންޏަށް އަހަރު ނުވަނީސް އަބުދުލްލަތީފް ހަޔާތް “ކަޅު ހިޔަޏަކުން” ބައްދާލި އެވެ. އެކަމުގެ ތެރޭގައި ކައިވެނީގެ ގޮށް މޮހި، ދިރިއުޅުން ހުއްޓުނެވެ.\n” ނޭނގެ ވާން ފެށި ގޮތެއް، މުޅި މީހާގެ ހަށިގަނޑަށް ބާރުގަނޑެއް އަރައި، އަތްފައި ބުޅިވަނީ ” މީގެ ތިން އަހަރުން ކުރިން ދަރިފުޅަށް ވީގޮތް ކޭއޯއަށް ކިޔާދެމުން އޭނާ މަންމަ ހަދީޖާ އަބުދުﷲ ބުންޏެވެ.\nހިތާމައިން ފުރިގެންވާ އަޑަކުން އަބުދުލްލަތީފްގެ މަންމަ ހަދީޖާ އޭނާގެ ދަރިފުޅަށް ދިމާވެފައިވާ ހިތްދަތި ހާދިސާ ކޭއޯއާ ހިއްސާ ކުރަމުން ބުނީ އެއީ މީގެ ތިން އަހަރުން ކުރިން ހިނގި ކަމަށްވިޔަސް އަދިވެސް ލަތީފްގެ ހާލަތު ރަނގަޅު ނުވާ ކަމަށެވެ. ލަތީފް އެކަމެއްގައި އުޅޭތާ މިހާރު ތިން އަހަރުވެގެންދިޔައިރު އެއީ “ސިހުރުވެރިކަމެއް” ގަބޫލުކުރެވެ އެވެ.\nއަބުދުލް ލަތީފް ކުޅުދުއްފުށީ ހޮސްޕިޓަލުގައި އެޑްމިޓްކޮށްފަ. އޭނާ ހިފަހައްޓަން އަބަދުވެސް ބަޔަކު ތިބެން ޖެހޭ–\nރުޤްޔާކުރާ މީހަކު ލައްވައި ކިޔެވިފަހުން އެކަނި އުޅެލެވޭ ވަރުވި ކަމަށެވެ. އެކަމަކު އެއްކޮށް ރަނގަޅު ނުވާކަމަށް އެމީހާވެސް ބުނިކަމަށް ހަދިޖާ ކިޔައިދިނެވެ.\n” އޭރު ރުޤްޔާކުރި މީހަވެސް ބުނި އެއްކޮށް ނުފިލައޭ. އެކަމަކު މިހާރު އުޅިލެވޭ ވަރުވާނެ އޭ. އެގޮތަށް ހުރެފައި އިހަކަށް ދުވަހަކު އަޅުގަނޑު (ހަދީޖާ) ބަލިވެގެން ރުޤްޔާކުރާ ބަޔަކު އައިސް ކިޔެވީމަ މީނަ (އަބުދުލް ލަތީފް) ފަހުން ސަކަރާތްވީ ” ހަދީޖާ ކިޔައިދިނެވެ.\nހަދީޖާ ބުނީ ފަހުން އޭނާގެ ހާލު ގޯސްވެ ގޭގައި ހިއްފެހެއްޓޭވަރުވެސް ނުވާ ކަމަށާއި އަދި ކާއެއްޗެއްވެސް ނުދެވޭ ކަމަށެވެ. އެހެންވެ ހާލު ދެރަވާތީ ހޮސްޕިޓަލަށް މީގެ ތިންދުވަސް ކުރިން ގެނެސް އައިވީ ގުޅީކަމަށެވެ. ” ކާ އެއްޗެއް އަދި ބޯ އެއްޗެއް ” ޖައްސާލިޔަސް އާދަޔާ ހިލާފު ބާރުގަނޑެއް އައިސް މުޅި މީހާ ބުޅި ކޮށްލާކަމަށް ހަދީޖާ ބުންޏެވެ.\n” ހިފަހައްޓައިގެން ގެންގުޅެވޭ ވަރެއް ނޫން. ބާރުގަނޑު އެރީމަ4ފިރިހެނުންނަށްވެސް އޭނާ ނުހިފެހެއްޓޭ. ހޭވެރިކަމެއް ވިއްޔާ އޭނާ ބުނަނީ ކިޔަވާނެ މީހަކު ހޯދާށޭ ” ކަމަށެވެ.\nރުޤްޔާކުރާނެ މީހަކުވެސް ގެނެވޭނީ ބޮޑު އަގުދީގެން ކަމުން އަތްމަތި ދަތިވުމުން އެކަމެއްވެސް ކުރޭވެނެ ގޮތްވަނީ ބަންދުވެފައި އެވެ. އެކަމަކު މަޔަކުވެސް ބޭނުންވާނެ ފަދައިން ހަދީޖާވެސް އެދެނީ އޭނާގެ ދަރިފުޅަށް ކޮންމެ ފަރުވާއެއް ލިބި ބައްޔަށް ލުއިކަމެއް ލިބިގެން ދިއުމެވެ.\nހޮސްޕިޓަލަށް ގެނެސް ޑޮކްޓަރަށް ދެއްކުމުން އަބުދުލްލަތީފް ކިޑްނީ އާއި ޗިސްމޭ މަސައްކަތް ނުކުރާކަމަށެވެ. ހަދީޖާ ބުނީ އިތުރު ފަރުވާއަށް މާލެ ނުގެންދެވިފައިވަނީ އާއިލާގެ އެވަރުގެ ތަނަވަސް ކަމެއް މިވަގުތު ނެތީމަ ކަމަށާއި އާސަންދަ ހަމަޖެހުނަސް މާލެ ގޮސް ހުރެވޭނެ ގޮތެއް އަދި އެހެނިހެން ހަރަދުތައް ކުރާނެ ފައިސާ ނެތް ކަމަށެވެ. މިކަމުގައި އާއިލާ ހާލުގަޖެހި ހެޔޮހެދޭ ފަރާތްތަކުގެ އެހީތެރިކަމަށް ނުހަނު ބޭނުންވެފައިވާ ކަމަށް އޭނާ ބުންޏެވެ.\n” އަހަރެމެން ހާލަތު ހުރި ގޮތުން މާލެ ދެވޭނެ އެއްވެސް ގޮތެއް ނެތިގެން އެހީއެއް ދެވޭނެ މީހަކު ބޭނުންވަނީ ” ވޭނީ އަޑަކުން ހަދީޖާ ބުންޏެވެ.\nއަބުދުލް ލަތީފް މިވަގުތު އޮތީ ކުޅުދުއްފުށީ ރީޖަނަލް ހޮސްޕިޓަލުގައި އެޑްމިޓްކޮށްފަ އެވެ. ނަމަވެސް އައިވީގެ އިތުރުން އެއްވެސް އެއްޗެއް އޭނާއަކަށް ނުދެވެ އެވެ. ބައެއް ފަހަރު އައިވީވެސް ނައްޓާލަ އެވެ.\nއަބުދުލް ލަތީފް މުހައްމަދަށް ދިމާވެފައިވާ ބަލި ހާލަތާއި ގުޅޭ އިތުރު މައުލޫމާތު ހޯދައި އެހީތެރިވާން ބޭނުންވާ ފަރާތްތަކުން އޭނާގެ މަންމަ ހަދީޖާ އަބުދުލްﷲ 9920689 ގުޅުވައިގެން މައުލޫމާތު ހޯދެވުން އެދެމެވެ. އަދި އެހީތެރިވެއްދެވަން ބޭނުންފުޅުވާ ފަރާތަކުން ހަދީޖާ އަބުދުލްﷲ ބީއެމްއެލް އެކައުންޓް 7730000159037 އަށް ފައިސާ ޖަމާކޮށްދިނުމަށް ލަތީފްގެ މަންމަ އެދެ އެވެ.\nމާތްﷲ ލަތީފްއަށް އަވަސް ޝިފާއެއް މިންވަރުކުރައްވާށި. އާމީން\nނޯޓް: މިޙަބަރު ޖެހުމަށް ފަހު ވަނީ ބަދަލުގެނެސްފައި އެވެ.


Rasfari Faruge gellumuge badhalah 900 million\nރަސްފަރި ފަރަށް އުރުނު އާގު ބޯޓު: ފަރަށް ލިބުނު ގެއްލުމުގެ ބަދަލަށް 900 މިލިއަނަށްވުރެ ކުޑަ ނޫން އަގެއް ބޯޓުން ދައްކަން ޖެހޭނެ ކަމަށް އީޕިއޭއިން ބުނޭ\nކ. ރަސްފަރި ފަރަށް އާގު ބޯޓު އުރުނު މައްސަލައިގައި ފަރަށް ލިބުނު ގެއްލުމުގެ ބަދަލަށް 900 މިލިއަނެއްހާ ރުފިޔާ ދައްކަންޖެހޭނެ ކަމަށް އީޕީއޭއިން ބުނެފި އެވެ.\nއާގު ބޯޓު ފަރަށް އެރި މައްސަލައިގެ ތަހުގީގާއި ގުޅޭގޮތުން އަވަސް އިން ސުވާލު ކުރުމުން އީޕީއޭގެ ޑިރެކްޓާ ޖެނަރަލް އިބްރާހިމް ނައީމް ވިދާޅުވީ ފަރަށް ލިބުނު ގެއްލުމުގެ ސާވޭ މި ހަފްތާގައި ނިންމާލައިފާ ކަމަށެވެ. އެގޮތުން ފަރުގެ އެއް ހެކްޓަރުގެ ސަރަހައްދަކަށް ބޮޑެތި ގެއްލުންތަކެއް ވެފައިވާ ކަމަށް ވިދާޅުވި އެވެ. އަދި ފަރުގެ ބައްޓަމަށާއި އެތާގެ ދިރުން ތަކަށް ބޮޑު ޖެއްލުންތަކެއް ލިބިފައިވާ ކަމަށެވެ.\nނައީމް ވިދާޅުވީ ފަރަށް ލިބުނު ގެއްލުމުގެ ބަދަލުގައި 900 މިލިއަން ރުފިޔާއަށްވުރެ ކުޑަ ނޫން އަގެއް އާގު ބޯޓުން ދައްކަން ޖެހޭނެ ކަމަށް ވެސް ވިދާޅުވި އެވެ. އަދި ވަރަށް އަވަހަށް އާގު ބޯޓަށް އީޕީއޭގެ ފަރާތުން އަޅާ ފިޔަވަޅުވެސް އިއުލާނު ކުރާނެ ކަމަށް ވެސް ވިދާޅުވި އެވެ.\nއާގު ބޯޓާ ގުޅޭގޮތުން ޓްރާންސްޕޯޓް އޮތޯރިޓީންގެ އޮފިޝަލަކު ވިދާޅުވީ އެ ބޯޓަށް ރާއްޖެއިން ފުރޭނީ 100 މިލިއަންގެ އިތުރުން 914 މިލިއަން ދެއްކުމުން ނެވެ. ނަމަވެސް އަދި ފައިސާ ދެއްކުމާއި ގުޅޭގޮތުން ބޯޓުން އެއްޗެކޭ ނުބުނާ ކަމަށް ވެސް ވިދާޅުވި އެވެ.\n" ބޯޓުގެ އިންޖީނު ހަލާކުވެފައި އޮތްކަމަށް ބުނީމަ އަޅުގަނޑުމެން ޓަގު ބޯޓެއް ވެސް ހަމަޖައްސާފަ ވާނެ އާގު ބޯޓު ބަލަހައްޓަން. އޭތި އޮތީ ވަރަށް ރައްކާތެރި ސަރަހައްދެއްގައި." އޮފިޘަލު ވިދާޅުވި އެވެ.\nރަސްފަރި ފަރަށް އުރުނު އާގު ބޯޓު ފުން ކުރީ މިދިޔަ އޮގަސްޓް މަހުގެ 29 ވަނަ ދުވަހު އެވެ. ބޯޓު ފުންކުރީ 150 އާއި 50 ޓަނުގެ ދެ ޓަގު ބޯޓު ރާއްޖެ ގެނެސް، އެ ބޯޓުތައް ބޭނުންކޮށްގެންނެވެ.\nރައްޔިތުންގެ މަޖިލިސް ކަނޑުމަތީގެ ހާދިސާ ތިމާވެށި + ޓްރާންސްޕޯޓް އޮތޯރިޓީ އީޕީއޭ


Sanchez hoadhumah Inter'in masaikai fashaifi\nކުޅިވަރު - އެލެކްސަސް ސަންޗޭޒް\nސަންޗޭޒް ހޯދުމަށް އިންޓައިން މަސައްކަތް ފަށައިފި\nސަންޗޭޒްގެ އެއްބަސްވުން ހަމަވާނީ 2022 ގައި\nކ. މާލެ9މެއި 2019 | ބުރާސްފަތި 19:10 3,195\nއެލެކްސަސް ސަންޗޭޒް - ގެޓީ އިމޭޖާސް\nމެންޗެސްޓާ ޔުނައިޓެޑަށް ކުޅެމުން އަންނަ އެލެކްސަސް ސަންޗޭޒް ހޯދުމަށް އިންޓަ މިލާނުން މަސައްކަތް ފަށައިފި ކަމަށް ރިޕޯޓްތައް ބުނެފިއެވެ.\nއިޓަލީގެ ނޫސްތަކުން ބުނާގޮތުގައި ކުރިޔަށް އޮތް ސީޒަނަށް އަމާޒުކޮށް، އިންޓައިން ގެންނަން ބޭނުންވާ ކުޅުންތެރިންގެ ތެރޭގައި ސަންޗޭޒް ހިމެނޭ ކަމަށާއި، އޭނާއަށް އެ ކްލަބުން ބިޑުކުރަން ތައްޔާރުވަމުން އަންނަ ކަމަށެވެ.\nދާދި ފަހުން ޑެއިލީ މެއިލްއިން ބުނީ، ކުރިޔަށް އޮތް ސީޒަނަށް އަމާޒުކޮށް ޔުނައިޓެޑުން ބޭނުން ވަނީ ސަންޗޭޒް ވިއްކާލުމަށް ފަހު، އެހެން ކުޅުންތެރިޔެއް ގެންނަން ކަމަށެވެ.\nސަންޗޭޒް ހޯދުމަށް ދުނިޔޭގެ ނަން މަޝްހޫރު ގިނަ ކްލަބްތަކުން އަންނަނީ މަސައްކަތް ކުރަމުންނެވެ. އޭގެ ތެރޭގައި ޖަރުމަން އަދި އިޓަލީގެ ކްލަބްތައް ވެސް ހިމެނެއެވެ.\nމިދިޔަ އަހަރުގެ ޖެނުއަރީ މަހު އަހަރަކު 14 މިލިއަން ޕައުންޑު މުސާރައިގެ ގޮތުގައި ލިބޭ ގޮތަށް ސަންޗޭޒް ޔުނައިޓެޑަށް ބަދަލުވީ ހަތަރު އަހަރުގެ އެއްބަސްވުމެއްގެ ދަށުންނެވެ. އެގޮތުން އޭނާގެ އެއްބަސްވުން ހަމަވާނީ 2022 ވަނަ އަހަރެވެ.\nމީގެ ކުރިން ބާސާ އަށް ވެސް ކުޅެފައިވާ ސަންޗޭޒް ވަނީ އެ ކްލަބާ އެކު ވެސް ގިނަ ކާމިޔާބީތައް ހޯދާފައެވެ. ބާސާގައި ކާމިޔާބީތައް ހޯދުމަށް ފަހު ސަންޗޭޒް ބަދަލުވީ އާސެނަލަށެވެ.\nސަންޗޭޒް ވަނީ އާސެނަލް އަށް ކުޅުނު 166 މެޗުގައި 80 ލަނޑު ކާމިޔާބު ކޮށްފައެވެ. އާސެނަލް ދޫކޮށް ސަންޗޭޒް ޔުނައިޓެޑަށް ބަދަލުވެފައި ވާއިރު، އޭނާ ވަނީ މިހާތަނަށް ޔުނައިޓެޑަށް ކުޅުނު 45 މެޗުގައި ފަސް ލަނޑު ކާމިޔާބު ކޮށްފައެވެ.\nޗިލީގެ ގައުމީ ޓީމަށް ކުޅުނު 124 މެޗުގައި 41 ލަނޑު ކާމިޔާބު ކޮށްފައިވާ ސަންޗޭޒް ވަނީ އެ ޓީމާއެކު ކޮޕާ އެމެރިކާ ކާމިޔާބު ކޮށްފައެވެ.\n10 ނިންމާ ދަރިވަރުންނަށް އަމާޒުކޮށްގެން "ހޭވައްލާ ޕްރޮގްރާމް" ފަށައިފި\nއެފްއައިޔޫ ރިޕޯޓް ފުލުހުންނަށް ނުފޮނުވަން ނިންމި މައްސަލައިގައި އާތިފްއަށް ދައުވާކޮށްފި\n''ވާނުވާ ޖަހާފައި'' މިހާރު ތިބީ ކޮންމެހެން ތިބެންޖެހޭ މީހުން: ޕީޖީ


Mahloof ge corruption ge massalaeh neiy: ACC\nމަޚުލޫފްގެ ކޮރަޕްޝަންގެ މައްސަލައެއް ނެތް: އޭސީސީ\nޔޫތް މިނިސްޓަރ އަހުމަދު މަޚުލޫފްގެ މައްޗަށް ކޮރަޕްޝަންގެ އެއްވެސް މައްސަލައެއް ހުށައަޅައި، ބަލަމުން ނުދާކަމަށް އޭސީސީން ބުނެފިއެވެ.\nއޭސީސީން މަޚުލޫފަށް ފޮނުވި ސިޓީއެއްގައި ބުނެފައިވަނީ މަހުލޫފަށް ތުހުމަތު ކުރެވޭ ކޮރަޕްޝަންގެ އެއްވެސް މައްސަލައެއް މިހާތަނަށް އެ ކޮމިޝަނުން ބަލާފައިނުވާ ކަމަށާއި އަދި އެފަދަ މައްސަލައެއް ބަލަމުން ނުދާކަމަށެވެ.\nއޭސީސީން މިހެން ބުނިއިރު، މަޚުލޫފްގެ މަގާމުގެ މައްސަލަ ސާފުވަންދެން، އެބޭފުޅާ މަގާމުގެ މަސްއޫލިއްޔަތުތަކުން ދުރުކޮށްފައި ބެހެއްޓުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވަނީ ނިންމަވާފައެވެ.\nޔޫތް މިނިސްޓްރީ ވަގުތީގޮތުން މިހާރު ހިންގަވަމުން ގެންދަވަނީ ޓޫރިޒަމް މިނިސްޓަރ އަލީ ވަހީދެވެ.\nމަޚުލޫފް މީގެ ކުރިން ނެރުއްވި ބަޔާނެއްގައި ވިދާޅުވީ އެސްއޯއެފްގެ ޚިޔާނާތުގެ ފައިސާ ދިޔަ އެކައުންޓްތަކުގެ ތެރޭގައި އޭނާގެ އެކައުންޓް އިންކަން ދާދިފަހުން އެނގުމުން އެ މައްސަލަ އޭސީސީއަށް ހުށައަޅުއްވާފައިވާކަމަށެވެ.\nއެސްއޯއެފްެއާއި އެކު މުއާމަލާތްކުރެވުނީ މީގެ ފަސް އަހަރުކުރިން 2014ވަނަ އަހަރުގައިކަމަށް މަޚުލޫފް ވަނީ ފާހަގަކުރައްވާފައެވެ. އެއީ މަޚުލޫފްގެ އާއިލާއިން ދަޖީންސް ކިޔާ ފިހާރަ ހިންގިއިރުގައި، މަހުލޫފްގެ އެއްބަަފާ ކޮއްކޮ އަލީ މުބީން މެދުވެރިކޮށް ނަގުުދު ފައިސާ ދީފައި ޑޮލަރ ގަންނަން ކުރި މުއާމަލާތެއްކަމުގައިވަނީ އެބޭފުޅާ ވަނީ ފާހަަގަކުރައްވާފައެވެ.\nއަދި އެ 33،000 ޑޮލަރު މަހުލޫފްގެ އަމިއްލަ ޑޮލަރ އެކައުންޓަށް ޖަމާކޮށްފައިވަނީ ދަޖީންސް ފިހާރައިގެ ޑޮލަރ އެކައުންޓެއް ނެތުމުންކަމަށް މަޚުލޫފް ވަނީ ވިދާޅުވެފައެވެ.\nނަމަވެސް އެސްއޯއެފްއާއި އެކު މަޚުލޫފް މި މުއާމަލާތްކުރައްވާފައިވަނީ އެސްއޯއެފްއަށް ބޭރުފައިސާ ގަނެވިއްކުމުގެ ހުއްދަ ލިބުމުގެ މާކުރިންކަން ފާހަގަކޮށްލެވެއެވެ.\nވޮއިސްއަށް މައުލޫމާތު ދެއްވަމުން އޭސީސީގެ ނައިބު ރައީސް މުއައްވިޒް ރަޝީދު ވިދާޅުވީ، އެސްއޯއެފް ޕްރައިވެޓް ލިމިޓެޑަށް ބޭރު ފައިސާ ގަނެވިއްކުމުގެ ހުއްދަ ލިބުނީ 2015ވަނަ އަހަރުގެ ޖެނުއަރީމަހުގެ 13 ވަނަ ދުވަހުގައި ކަމަށެވެ. ނަމަވެސް އެމްއެމްޕީއާރްސީގެ ތަހުގީގުގެ ކަންކަން ނިމުމާއި އެކު، އެމްއެމްއޭގެ ފަރާތުން އެ ހުއްދަ ބާތިލްކުރިކަމަށް މުއައްވިޒް ވަނީ ވިދާޅުވެފައެވެ.\nމޯދީއާއި ކައިރި މުސްތަގްބަލެއްގައި ބައްދަލުވާާން އެދެން: ރައީސް ޞާލިހު022 minutes ago\nގާޒީން ހޯދަން އިއުލާންކޮށްފި026 minutes ago


Award Eh Libey Konme Faharaku Ronaldo Ah Ethah Million Dollar libey! - Vaguthu\nއެވޯޑެއް ލިބޭ ކޮންމެ ފަހަރަކު ރޮނާލްޑޯ އަށް މިލިއަނުން ޑޮލަރު ލިބޭ\nޕޯޗުގަލްގެ ފުޓްބޯޅަ ތަރި ކްރިސްޓިއާނޯ ރޮނާލްޑޯ އަކީ ދުނިޔޭގެ އެންމެ މުއްސަނދި އެތްލީޓުންގެ ތެރޭގައި ގުނާލެވޭ ވަރުގަދަ ޝަޚުސިއްޔަތެކެވެ. ފުޓްބޯޅައިގެ ދުނިޔޭގައި އެންމެ ބޮޑު މުސާރަ ލިބޭ ކުޅުންތެރިންގެ ތެރޭގައި ހިމެނޭ ރޮނާލްޑޯ އަށް އިޝްތިހާރު ކުޅެގެންނާއި އޭނާގެ އަމިއްލަ ވިޔަފާރި ހިންގައިގެން އަހަރެއްގެ މައްޗަށް އެތައް މިލިއަން ޑޮލަރެއް އާމްދަނީގެ ގޮތުގައި ލިބެ އެވެ.\nދާދި ފަހުން ކުޅިވަރު ސާމާނު އުފައްދާ ދުނިޔޭގެ އެންމެ ބޮޑު އެއް ކުންފުނި ކަމަށްވާ އެމެރިކާގެ ނައިކީ އާއި ރޮނާލްޑޯއާ ދެމެދު ވެފައިވާ އެއްބަސްވުމެއް ޖަރުމަންގެ މަޖައްލާއެއް ކަމަށްވާ ޑާ ސްޕީގަލްއިން އިން ވަނީ ލީކު ކޮށްލައިފި އެވެ.\nއެޑިޑާސް އާއި ހަނގުރާމަކުރުމަށްފަހު ނައިކީން އެންމެ ފަހުން ރޮނާލްޑޯ އާއެކު އެއްބަސްވުން އާކޮށްފައިވަނީ 2016 ވަނަ އަަހަރު އެވެ. އެ ކުންފުނި އާއެކު ރޮނާލްޑޯ ހަދާފައިވާ އެއްބަސްވުމުގެ ދަށުން 10 އަހަރު ތެރޭ ރޮނާލްޑޯ އަށް 162 މިލިއަން ޔޫރޯ ނައިކީ އިން ދޭނެ އެވެ. މި އެއްބަސްވުމުގެ ދަށުން ރޮނާލްޑޯ އަށް އަހަރަކު 16.2 މިލިއަން ޔޫރޯ ލިބޭއިރު ދުނިޔޭގެ އެންމެ މޮޅު ކުޅުންތެރިޔާގެ އެވޯޑް ރޮނާލްޑޯ ހޯދައިފިނަމަ އޭނާ އަށް ލިބޭ އަދަދު އިތުރު ވެގެން ދެއެވެ. އެގޮތުން 2016 އަދި 2017 ވަނަ އަހަރު ދުނިޔޭގެ އެންމެ މޮޅު ކުޅުންތެރިޔާގެ އެވޯޑް ރޮނާލްޑޯ ހޯދުމުން އޭނާ އަށް ނައިކީ ކުންފުނިން ވަނީ އަހަރަކު 20.2 މިލިއަން ޔޫރޯ ދީފަ އެވެ.\nޑާ ސްޕީގަލްގައި ބުނެފައި މި އެއްބަސްވުން ހެދިފައި ވަނީ އަޔަލެންޑްގެ ޑަބްލިންގައި ނައިކީ އާއި ރޮނާލްޑޯގެ އިމޭޖް ރައިޓްސް ކުންފުނި ކަމަށްވާ ޕޮލާރެސް ސްޕޯޓްސް ލިމިޓެޑްއާ ދެމެދުގައި ކަމަށެވެ.\nނައިކީގެ ފަރާތުން އެންމެ ބޮޑު އާމްދަނީ އެއް ލިބޭ އެތްލީޓަކީ ވެސް ރޮނާލްޑޯ އެވެ. ދާދި ފަހުން އިޓަލީގެ ޔުވެންޓަސް އަށް ރޮނާލްޑޯ ބަދަލުވީ މުސާރައިގެ ގޮތުގައި އެ ކްލަބުން އޭނާ އަށް އަހަރަކު 30 މިލިއަން ޕައުންޑް ދޭ ގޮތަށެވެ.


Ras Online - ކުރީގެ ރައީސުންގެ ގެކޮޅު ކައިރީގައި ޕާކުކުރުން މަނާކޮށްފި\nއަހުމަދު ޝާހް 19 ޖޫން 2021 - 17:58\nކުރީގެ ރައީސް ޔާމީން (ކ)، ކުރީގެ ރައީސް މައުމޫން (މ)، ކުރީގެ ރައީސް ނަޝީދު (ވ)\nކުރީގެ ރައީސުންގެ ގެކޮޅު ކައިރީގައި ޕާކުކުރުން މަނާކޮށްފިއެވެ.\nމަޢުލޫމާތު ލިބިފައިވާ ގޮތުގައި ކުރީގެ ރައީސުންގެ ސެކިއުރިޓީ ވަރުގަދަ ކުރުމަށްޓަކައި އެބޭފުޅުން ދިރިއުޅުއްވާ ގެތައް ހިމެނޭ ސަރަޙައްދުގައި ޕާކް ކުރުން މަނާކުރުމަށް އެމްއެންޑީއެފުން ވަނީ މާލޭ ސިޓީކައުންސިލްގައި އެދިފައެވެ. އަދި އެކަމާ ގުޅިގެން އަޅަންޖެހޭ ފިޔަވަޅުތައް އެޅުމުގެ މަސައްކަތް މާލޭ ސިޓީ ކައުންސިލުން މިހާރު ވަނީ ފަށާފައެވެ.\nއެގޮތުން ރައީސް ޔާމީން ދިރިއުޅުއްވާ ގެކޮޅު ކައިރީގައި ޕާކް ނުކުރެވޭގޮތަށް މިހާރު ހަމަޖައްސާފައިވާއިރު، ރައީސް ނަޝީދުގެ ޢާއިލީގެކޮޅު ކައިރީގައި ޕާކްކުރުން މީގެ ކުރިން ވަނީ މަނާކޮށްފައެވެ. އަދި ރައީސް މައުމޫނާއި، ރައީސް ވަޙީދު ދިރިއުޅުއްވާ ގެކޮޅު ހިމެނޭ ސަރަހައްދުގައި ޕާކް ކުރުން މަނާކުރުމުގެ ކުރިން ހަމަޖައްސަންޖެހޭ ކަންތައްތައް ހަމަޖެއްސުމުގެ މަސައްކަތް ސިޓީ ކައުންސިލުން މިހާރު ދަނީ ކުރަމުންނެވެ.\nމޭ6ވަނަ ދުވަހުގެ ރޭ ކުރީގެ ރައީސް އަދި ރައްޔިތުން މަޖިލީހުގެ ރައީސް މުހައްމަދު ނަޝީދަށް ދިން ބޮމުގެ ހަމަލާއާއި ގުޅިގެން ރާއްޖޭގެ ވެރިކަމުގެ3ބާރުގެ ވެރިން ދިރިއުޅުއްވަން ސަރުކާރުން ގެކޮޅެއް ހަމަޖެއްސުމަށް ދާދިފަހުން ވަނީ މަޖިލީހަށް ބިލެއް ހުށަހަޅާ އެ ބިލު ކޮމިޓީން ފާސްކޮށްފައެވެ.


ރައީސުލްޖުމްހޫރިއްޔާ ދެއްވާ ޚާއްޞަ އިނާމުގެ ތެރޭގައި ހިމެނޭ މަތީ ތަޢުލީމާއި ތަމްރީނުގެ ކޯހަކުން އެންމެމަތީ ވަނަ ހޯދުމުގެ ގިންތީގެ ޝަރުޠަށް ބަދަލުގެންނެވުން - The President's Office\nރައީސުލްޖުމްހޫރިއްޔާ ދެއްވާ ޚާއްޞަ އިނާމުގެ ތެރޭގައި ހިމެނޭ މަތީ ތަޢުލީމާއި ތަމްރީނުގެ ކޯހަކުން އެންމެމަތީ ވަނަ ހޯދުމުގެ ގިންތީގެ ޝަރުޠަށް ބަދަލުގެންނެވުން\n25 ސެޕްޓެންބަރު 2014، ރިފަރެންސް: 24/2014\nމަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ ޚާއްޞަ އިނާމަށް މިއަހަރު ހުޅުވައިލެވުނު ގިންތިތަކުގެ ތެރޭގައި ހިމެނޭ، މަތީ ތަޢުލީމާއި ތަމްރީނުގެ ކޯހަކުން އެންމެމަތީ ވަނަ ހޯދުމުގެ ގިންތިއަށް ނަން ހުށަހެޅުމުގެ ފުރުސަތު އިތުރަށް ފުޅާކުރުމަށްޓަކައި، އެގިންތީގެ ޝަރުޠަށް ޚާއްޞަ އިނާމާބެހޭ ކޮމިޓީން ބަދަލުގެންނަވައިފިއެވެ. މިގޮތުން، ގެންނެވި ބަދަލަކީ، އެ ޝަރުޠުގައި ހިމެނޭ ކޯހުގެ ކޮންމެ މާއްދާއަކުން ނުވަތަ މޮޑިއުލަކުން އެންމެމަތީ ދަރަޖަ ލިބިފައިވުން ކަމަށް އޮންނަ ޝަރުޠު އުނިކުރެއްވުމެވެ. މިބަދަލު ގެންނަވައި، މި ގިންތިއަށް އަލުން ނަން ހުށަހެޅުމުގެ ފުރުސަތު، ޚާއްޞަ އިނާމާބެހޭ ކޮމިޓީން މިއަދު ހުޅުއްވައިލައްވައިފިއެވެ. މި ފުރުސަތު ހުޅުއްވައިލައްވާފައިވަނީ، މިއަދުން ފެށިގެން އަންނަ އޮކްޓޫބަރު މަހުގެ 14 ވާ އަންގާރަ ދުވަހުގެ ހަވީރު 4:00 ގެ ނިޔަލަށެވެ.\nމި ފުރުސަތު ހުޅުއްވައިލެއްވި ކަމުގައިވިޔަސް، މިހާރު އިނާމަށް ނަން ހުށަހަޅާފައިވާ ފަރާތްތަކުން އަލުން ފޯމު ހުށަހަޅަން ނުޖެހޭގޮތަށް އެކޮމިޓީން ވަނީ ނިންމަވާފައެވެ.\nޚާއްޞަ އިނާމާބެހޭ ކޮމިޓީން މިގެންނެވި އިޞްލާޙާއެކު، މަތީ ތަޢުލީމާއި ތަމްރީނުގެ ކޯހަކުން އެންމެމަތީ ވަނަ ހޯދުމުގެ ގިންތިން އިނާމު ދިނުމަށް ހަމަޖެހިފައިވާ ޝަރުޠުތައް ތިރީގައި މިވަނީއެވެ.\n(ހ) ފުރިހަމަކޮށްފައިވާ ކޯހުން، ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ އެއަށްވުރެ މަތީ ލެވެލްގެ ސަނަދެއް ލިބިފައިވުން. (އޯޑިނަރީ ބެޗްލަރސް ޑިގްރީއަކީ ޤައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެކެވެ.)\n(ށ) އިނާމަށް ހުށަހަޅާ ސަނަދަކީ، މޯލްޑިވްސް ކޮލިފިކޭޝަންސް އޮތޯރިޓީން ގަބޫލުކުރާ ސަނަދަކަށްވުން.\n(ނ) އިނާމަށް ހުށަހަޅާ ސަނަދަކީ، ކުރިން ހާސިލުކޮށްފައިވާ ސަނަދަކަށްވުރެ، ޤައުމީ ސަނަދުތަކުގެ އޮނިގަނޑުން ދަށް ލެވެލެއްގެ ސަނަދަކަށްނުވުން.\n(ރ) ހާސިލުކޮށްފައިވާ ސަނަދުން ހޯދާފައިވާ މާކްސްގެ ނުވަތަ ގްރޭޑުގެ އެވްރެޖް، އެ ސަނަދުގައި ދެވޭ އެންމެ މަތީ ދަރަޖައިގައި ހިމެނިފައިވުން. އެވްރެޖް މާކްސް ދަރަޖަ ކުރެވިފައި ނުވާނަމަ، 85 އިންސައްތަ ނުވަތަ އެއަށްވުރެ މަތިން އެވްރެޖް މާކްސް ހޯދާފައިވުން.\n(ބ) ފުރިހަމަކުރި ކޯހުގައި ހިމެނޭ ބަޔަކަށް އެހެން ސަނަދެއް ދެވި، އެ ސަނަދަށް މި އިނާމު ލިބިފައި ނުވުން.\n(ޅ) ފުރިހަމަކުރި ކޯހުގައި އެއްވެސް މާއްދާއަކުން އެޑްވާންސްޑް ސްޓޭންޑިންގ ލިބިފައި ނުވުން.\n(ކ) ފުރިހަމަކުރި ކޯހަކީ، ޤައުމީ ސަނަދުތަކުގެ އޮނިގަނޑުގެ ލެވެލް7ގެ ކޯހެއްނަމަ، އިނާމަށް ކުރިމަތިލާ ދަރިވަރާއެކު މަދުވެގެން 10 ދަރިވަރުން އެ ކޯހުން، އެ ބެޗުގައި ކޯސް ފުރިހަމަކޮށް ފާސްވުން. ފުރިހަމަކުރި ކޯހަކީ، ޤައުމީ ސަނަދުތަކުގެ އޮނިގަނޑުގެ ލެވެލް 8 ނުވަތަ އެއަށްވުރެ މަތީ ކޯހެއްނަމަ، އިނާމަށް ކުރިމަތިލާ ދަރިވަރާއެކު މަދުވެގެން5ދަރިވަރުން އެ ކޯހުން، އެ ބެޗުގައި ކޯސް ފުރިހަމަކޮށް ފާސްވުން. އެއް ކެންޕަހަށްވުރެ ގިނަ ކެންޕަހުގައި އެއް ކޯހެއް ހިންގިނަމަ، ކޮންމެ ކެންޕަހެއްގައި، އެކުގައި ކިޔެވި ދަރިވަރުންގެ ގުރޫޕް ބެޗެއް ކަމަށް ބެލެވޭނެއެވެ.\nމަތީ ތަޢުލީމާއި ތަމްރީނު ކޯހުގެ އެންމެމަތީ ވަނަ ހޯދުމުގެ ގިންތިން އިނާމަށް ނަން ހުށަހަޅާ ފަރާތްތަކުން ނަން ހުށަހަޅާ ފޯމު، ރަސްމީ ގަޑީގައި މިއޮފީހުން ދޫކުރާނެއެވެ. އަދި މިއޮފީހުގެ ވެބްސައިޓުންވެސް ޑައުންލޯޑް ކުރެވޭނެއެވެ. ވެބްސައިޓްގެ އެޑްރެހަކީ www.presidencymaldives.gov.mv އެވެ. މި އިނާމާ ބެހޭގޮތުން އިތުރު މަޢުލޫމާތު އޮޅުންފިލުއްވަން ބޭނުންފުޅުވާނަމަ، މިއޮފީހުގެ ނަންބަރު 3336206 ފޯނަށް ނުވަތަ 3323701 ނަންބަރު ފޯނަށް ގުޅުއްވުން އެދެމެވެ.